CELEX: 32021D1885
Language: el
Date: 2021-04-20 00:00:00
Title: Απόφαση (ΕΕ) 2021/1885 της Επιτροπής της 20ής Απριλίου 2021 σχετικά με την κρατική ενίσχυση SA.43127 — 2018/C (πρώην 2015/NN) (πρώην 2015/N) την οποία χορήγησε η Πολωνία υπέρ της Przewozy Regionalne Sp. z o.o. [κοινοποιηθείσα υπό τον αριθμό C(2021) 855] (Το κείμενο στην πολωνική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

29.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 386/1
               
            
         ΑΠΟΦΑΣΗ (ΕΕ) 2021/1885 ΤΗΣ ΕΠΙΤΡΟΠΗΣ
         της 20ής Απριλίου 2021
         σχετικά με την κρατική ενίσχυση SA.43127 — 2018/C (πρώην 2015/NN) (πρώην 2015/N) την οποία χορήγησε η Πολωνία υπέρ της Przewozy Regionalne Sp. z o.o.
         
            
               [κοινοποιηθείσα υπό τον αριθμό C(2021) 855]
            
         
         (Το κείμενο στην πολωνική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ:
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
         Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
         Αφού κάλεσε τους ενδιαφερομένους να υποβάλουν τις παρατηρήσεις τους, σύμφωνα με τις ανωτέρω διατάξεις (1), και έχοντας υπόψη τις παρατηρήσεις αυτές,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
         
                     (1)
                  
                  
                     Στις 21 Σεπτεμβρίου 2015, η Πολωνία κοινοποίησε τη χορήγηση ενίσχυσης αναδιάρθρωσης στην Przewozy Regionalne Sp. z o.o. («PR») ύψους 770,3 εκατ. PLN (περίπου 181 εκατ. EUR) (2) («η κοινοποιηθείσα ενίσχυση αναδιάρθρωσης»). Η ενίσχυση χορηγήθηκε στις 30 Σεπτεμβρίου 2015 με τη μορφή επενδύσεων σε ίδια κεφάλαια από τον οργανισμό βιομηχανικής ανάπτυξης («ΟΒΑ»), ο οποίος ανήκει κατά 100 % στο κράτος. Δεδομένου ότι η ενίσχυση χορηγήθηκε χωρίς προηγούμενη έγκριση από την Επιτροπή, καταχωρίστηκε ως παράνομη ενίσχυση (2015/NN).
                  
               
                     (2)
                  
                  
                     Η Επιτροπή ζήτησε πρόσθετες πληροφορίες i) στις 27 Νοεμβρίου 2015, ii) στις 23 Νοεμβρίου 2016 και iii) στις 30 Ιουνίου 2017, στα οποία αιτήματα η Πολωνία απάντησε i) στις 16 Φεβρουαρίου 2016, στις 4 Μαρτίου 2016 και στις 3 Ιουνίου 2016, ii) στις 9 Ιανουαρίου 2017 και iii) στις 28 Ιουλίου 2017, αντίστοιχα. Επιπλέον, η Πολωνία υπέβαλε πληροφορίες στις 11 Ιανουαρίου 2017, την 1η Φεβρουαρίου 2017 και στις 20 Ιουνίου 2017. Η Επιτροπή πραγματοποίησε συναντήσεις με την Πολωνία στις 8 Απριλίου 2016, στις 26 Απριλίου 2016, στις 21 Σεπτεμβρίου 2016, στις 11 Ιανουαρίου 2017, στις 4 Ιουλίου 2017 και στις 13 Σεπτεμβρίου 2019.
                  
               
                     (3)
                  
                  
                     Κατά την προκαταρκτική αξιολόγηση και πριν από την έναρξη της διαδικασίας που ορίζεται στο άρθρο 108 παράγραφος 2 της Συνθήκης για τη λειτουργία της Ευρωπαϊκής Ένωσης («ΣΛΕΕ»), η Επιτροπή έλαβε επιστολές από τα ενδιαφερόμενα μέρη που ισχυρίζονται ότι η PR είχε ήδη λάβει κρατική ενίσχυση πριν από την κοινοποιηθείσα ενίσχυση αναδιάρθρωσης. Δεδομένου ότι οι επιστολές αυτές δεν πληρούσαν τους όρους που ορίζονται στο άρθρο 24 παράγραφος 2 του κανονισμού (ΕΕ) 2015/1589 του Συμβουλίου (3), η Επιτροπή τις καταχώρισε ως γενικές πληροφορίες για την αγορά και τις έλαβε υπόψη κατά την προκαταρκτική αξιολόγηση.
                  
               
                     (4)
                  
                  
                     Με έγγραφο της 23ης Ιανουαρίου 2018, η Επιτροπή πληροφόρησε την Πολωνία περί της αποφάσεώς της να κινήσει τη διαδικασία που προβλέπει το άρθρο 108 παράγραφος 2 ΣΛΕΕ. Σε συνέχεια της κίνησης της διαδικασίας, η Πολωνία υπέβαλε παρατηρήσεις στις 25 Απριλίου 2018. Η απόφαση της Επιτροπής να κινήσει τη διαδικασία (εφεξής «η απόφαση κίνησης της διαδικασίας») δημοσιεύτηκε στην Επίσημη Εφημερίδα της Ευρωπαϊκής Ένωσης (4) στις 4 Μαΐου 2018. Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους.
                  
               
                     (5)
                  
                  
                     Από τις 20 Ιουνίου 2018 έως τις 29 Ιουνίου 2018, δύο ενδιαφερόμενα μέρη, η European Passenger Transport Operators, με έδρα το Λονδίνο (Ηνωμένο Βασίλειο) («EPTO») και η Fundacja ProKolej, που ιδρύθηκε στη Βαρσοβία (Πολωνία) («ProKolej») (5) παρείχαν σχόλια στην Επιτροπή. Στις 9 Ιουλίου 2018 και στις 4 Σεπτεμβρίου 2018, η Επιτροπή διαβίβασε τα εν λόγω σχόλια στην Πολωνία. Η Πολωνία υπέβαλε παρατηρήσεις σχετικά με τα εν λόγω σχόλια στις 2 Οκτωβρίου 2018.
                  
               
                     (6)
                  
                  
                     Στις 28 Ιανουαρίου 2019 και στις 11 Ιουνίου 2019, η Επιτροπή πραγματοποίησε συναντήσεις με την EPTO.
                  
               
                     (7)
                  
                  
                     Στις 20 Μαΐου 2019, στις 25 και 31 Οκτωβρίου 2019, στις 29 Νοεμβρίου 2019, στις 4 Δεκεμβρίου 2020 και στις 30 Μαρτίου 2021, η Πολωνία υπέβαλε πρόσθετες πληροφορίες.
                  
               2.   ΙΣΤΟΡΙΚΟ ΚΑΙ ΠΕΡΙΓΡΑΦΗ ΤΩΝ ΜΕΤΡΩΝ
         
         2.1.   Ο δικαιούχος
         
         
                     (8)
                  
                  
                     Η PR είναι ο μεγαλύτερος περιφερειακός σιδηροδρομικός μεταφορέας επιβατών στην Πολωνία, με μερίδιο περίπου 27 % στην πολωνική αγορά ως προς τον αριθμό των επιβατών που μεταφέρει και 50 % ως προς τον όγκο κυκλοφορίας σε συρμοχιλιόμετρα. H PR, η οποία έχει την έδρα της στη Βαρσοβία, δραστηριοποιείται σε 15 από τις 16 περιφέρειες (βοεβοδάτα) της Πολωνίας και είναι ο μοναδικός πάροχος δημόσιων περιφερειακών σιδηροδρομικών επιβατικών μεταφορών σε επτά περιφέρειες, οι οποίες είναι ως επί το πλείστον οι λιγότερο οικονομικά ανεπτυγμένες.
                  
               
                     (9)
                  
                  
                     Η PR ανήκε στο παρελθόν σε 16 περιφερειακές αυτοδιοικήσεις. Ως αποτέλεσμα της χορήγησης της κοινοποιηθείσας ενίσχυσης αναδιάρθρωσης, αυτή τη στιγμή ανήκει στον ΟΒΑ, ο οποίος κατέχει 50 % + 1 μετοχές στην PR, και σε 16 περιφερειακές αυτοδιοικήσεις. Απασχολεί περίπου 9 000 άτομα και χαρακτηρίζεται ως μεγάλη επιχείρηση. Όλες οι περιφέρειες στις οποίες δραστηριοποιείται η PR είναι επιλέξιμες για περιφερειακή ενίσχυση βάσει του άρθρου 107 παράγραφος 3 στοιχείο α) της ΣΛΕΕ.
                  
               
                     (10)
                  
                  
                     Η βασική δραστηριότητα της PR είναι η παροχή υπηρεσιών σιδηροδρομικών επιβατικών μεταφορών σε περιφερειακό επίπεδο στο πλαίσιο συμβάσεων παροχής δημόσιας υπηρεσίας που έχει συνάψει με περιφερειακές αυτοδιοικήσεις. Επιπλέον, σε πολύ μικρότερη κλίμακα, η PR παρέχει διεθνείς και «διασυνοριακές» υπηρεσίες μεταφορών και ενοικιάζει και επισκευάζει τροχαίο υλικό. Στο παρελθόν η PR παρείχε επίσης εμπορικές διαπεριφερειακές υπηρεσίες μεταφορών, αλλά σταμάτησε να παρέχει τις υπηρεσίες αυτές τον Σεπτέμβριο του 2015.
                  
               2.2.   Περιφερειακές σιδηροδρομικές μεταφορές στην Πολωνία
         
         
                     (11)
                  
                  
                     Σύμφωνα με τον κανονισμό (ΕΚ) αριθ. 1370/2007 του Ευρωπαϊκού Κοινοβουλίου και του Συμβουλίου (6), οι συμβάσεις παροχής δημόσιας υπηρεσίας για τις εσωτερικές δημόσιες σιδηροδρομικές επιβατικές μεταφορές μπορούν να ανατεθούν απευθείας έως τον Δεκέμβριο του 2023, για μέγιστη διάρκεια 10 ετών, δηλαδή έως τον Δεκέμβριο του 2033. Ορισμένα κράτη μέλη έχουν ήδη ανοίξει (μέρος) των αγορών τους στον ανταγωνισμό βάσει της ισχύουσας εθνικής νομοθεσίας. Στην Πολωνία, οι συμβάσεις που συνάφθηκαν με διαγωνισμό αντιστοιχούσαν περίπου στο [4-30] % του συνολικού όγκου κυκλοφορίας που είχε προγραμματιστεί στο διάστημα 2016/2017. Καθώς η συντριπτική πλειονότητα των συμβάσεων λήγει μετά τα τέλη του 2020, η κατάσταση της αγοράς δεν έχει αλλάξει σημαντικά από την περίοδο 2016/17. Στην επιστολή της 29ης Νοεμβρίου 2019, η Πολωνία επιβεβαίωσε (με βάση τα στοιχεία του 2018) ότι η κατάσταση της αγοράς δεν έχει αλλάξει σημαντικά.
                  
               
                     (12)
                  
                  
                     Σύμφωνα με την πολωνική νομοθεσία, οι σιδηροδρομικές μεταφορές οργανώνονται σε περιφερειακό επίπεδο από τις περιφέρειες και παρέχονται βάσει σύμβασης παροχής δημόσιας υπηρεσίας που συνάπτεται μεταξύ του φορέα οργάνωσης των εν λόγω μεταφορών (της περιφερειακής αυτοδιοίκησης) και του φορέα παροχής της υπηρεσίας. Ο φορέας οργάνωσης μπορεί να προμηθεύει τις υπηρεσίες μεταφοράς είτε μέσω απευθείας ανάθεσης είτε μέσω διαγωνισμού. Στην πράξη, η πρώτη επιλογή είναι εκείνη που χρησιμοποιείται πιο συχνά. Στο διάστημα 2016/2017, περίπου το [70-95] % του όγκου κυκλοφορίας πραγματοποιήθηκε βάσει συμβάσεων με απευθείας ανάθεση.
                  
               
                     (13)
                  
                  
                     Στις 22 Μαρτίου 2018, το πολωνικό νομοθετικό πλαίσιο που διέπει την προμήθεια δημόσιων υπηρεσιών επιβατικών σιδηροδρομικών μεταφορών τροποποιήθηκε με την έκδοση του νόμου για την τροποποίηση του νόμου περί δημοσίων μεταφορών (ο «νόμος του 2018») (7). Ο νόμος του 2018 προβλέπει, ειδικότερα, ότι:
                     
                                 α)
                              
                              
                                 η 12η Δεκεμβρίου 2020 θα είναι η τελική προθεσμία για τη σύναψη, από τις περιφέρειες, δημοσίων συμβάσεων υπηρεσιών για τις περιφερειακές σιδηροδρομικές μεταφορές με απευθείας ανάθεση (χωρίς δημόσιο διαγωνισμό)·
                              
                           
                                 β)
                              
                              
                                 η 14η Δεκεμβρίου 2030 θα είναι η τελική προθεσμία για τη διάρκεια των δημοσίων συμβάσεων υπηρεσιών για τις περιφερειακές σιδηροδρομικές μεταφορές με απευθείας ανάθεση από τις περιφέρειες (χωρίς δημόσιο διαγωνισμό).
                              
                           
               
                     (14)
                  
                  
                     Στους ανταγωνιστές της PR περιλαμβάνονται οκτώ «εγχώριοι» («in-house») φορείς εκμετάλλευσης (8), οι οποίοι δραστηριοποιούνται ουσιαστικά σε μια ενιαία περιφέρεια και ανήκουν στις αρχές της περιφέρειας αυτής (περιφερειακές αυτοδιοικήσεις), καθώς και έναν «εξωτερικό» φορέα εκμετάλλευσης, την Arriva RP, θυγατρική της Deutsche Bahn AG και μέλος της EPTO. Οι ανταγωνιστές της PR δραστηριοποιούνται σε επιλεγμένες διαδρομές, συνήθως γύρω από μεγαλύτερες πόλεις. Ως εκ τούτου, ακόμη και στις περιφέρειες όπου υπάρχουν περισσότεροι από ένας φορείς εκμετάλλευσης, η PR συνήθως έχει σημαντικό μερίδιο στην αγορά.
                  
               
                     (15)
                  
                  
                     Σύμφωνα με την Πολωνία, στις περιπτώσεις όπου στο παρελθόν διοργανώθηκε ανοικτός διαγωνισμός, η PR ήταν συνήθως ο μόνος υποψήφιος. Αυτό οφείλεται στο γεγονός ότι οι άλλοι φορείς εκμετάλλευσης θεωρούσαν τις προκηρυσσόμενες διαδρομές μη οικονομικά ελκυστικές ή, στην περίπτωση των «εγχώριων» φορέων εκμετάλλευσης, δεν ενδιαφέρονταν να υποβάλουν προσφορές εκτός των περιφερειών στις οποίες ανήκαν. Σύμφωνα με την Πολωνία, εκτός από την Arriva RP, κανένας άλλος εξωτερικός φορέας εκμετάλλευσης, είτε εγχώριος είτε ξένος, δεν έχει εκδηλώσει ποτέ ενδιαφέρον να εισέλθει στην πολωνική περιφερειακή αγορά σιδηροδρομικών μεταφορών.
                  
               3.   Η ΑΠΟΦΑΣΗ ΤΗΣ ΕΠΙΤΡΟΠΗΣ ΓΙΑ ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ
         
         
                     (16)
                  
                  
                     Με την απόφαση κίνησης της διαδικασίας, η Επιτροπή αξιολόγησε την κοινοποιηθείσα ενίσχυση αναδιάρθρωσης και εξέφρασε αμφιβολίες σχετικά με τη συμβατότητά της με την εσωτερική αγορά. Επιπλέον, η Επιτροπή εντόπισε έξι πρόσθετα μέτρα που είχαν χορηγηθεί στην PR πριν από την κοινοποιηθείσα ενίσχυση αναδιάρθρωσης. Διαπιστώθηκε ότι δύο από αυτά τα έξι μέτρα αποτελούν υφιστάμενη ενίσχυση κατά την έννοια του άρθρου 1 στοιχείο β) σημείο i) του κανονισμού (ΕΕ) 2015/1589 και συνεπώς δεν αξιολογούνται πλέον βάσει της παρούσας απόφασης. Διαπιστώθηκε ότι τα τέσσερα εναπομείναντα πρόσθετα μέτρα αποτελούν νέα ενίσχυση κατά την έννοια του άρθρου 1 στοιχείο γ) του κανονισμού (ΕΕ) 2015/1589. Για τα τέσσερα αυτά πρόσθετα μέτρα, η Επιτροπή εξέφρασε αμφιβολίες σχετικά με τη συμβατότητά τους με την εσωτερική αγορά.
                  
               
                     (17)
                  
                  
                     Κατά συνέπεια, η Επιτροπή θα πρέπει να αξιολογήσει αποκλειστικά τα πέντε μέτρα που περιγράφονται στις αιτιολογικές σκέψεις (18) έως (22).
                  
               3.1.   Τα υπό εξέταση μέτρα
         
         
                     (18)
                  
                  
                     
                        Μέτρο 1 (η κοινοποιηθείσα ενίσχυση αναδιάρθρωσης): Στις 30 Σεπτεμβρίου 2015, ο ελεγχόμενος από το κράτος ΟΒΑ αγόρασε το 50 % + 1 των μετοχών της PR έναντι 770,3 εκατ. PLN (περίπου 181 εκατ. EUR). Μέρος της κοινοποίησης είναι ένα σχέδιο αναδιάρθρωσης, το οποίο αναφέρεται επίσης σε διαγραφή τόκων από τον κρατικό διαχειριστή σιδηροδρομικών υποδομών PKP Polskie Linie Kolejowe («PKP PLK») ύψους […] PLN (περίπου [… EUR]).
                  
               
                     (19)
                  
                  
                     
                        Μέτρο 2: Πριν από την κοινοποιηθείσα ενίσχυση αναδιάρθρωσης, η Πολωνία χορήγησε στην PR i) το 2008, ποσό 2 160 εκατ. PLN (περίπου 508 εκατ. EUR) και ii) το 2006 και 2007, ποσό 242,9 εκατ. PLN (περίπου 57 εκατ. EUR). Στις 4 Δεκεμβρίου 2020, η Πολωνία διευκρίνισε ότι οι πληρωμές αυτές πραγματοποιήθηκαν στο πλαίσιο της τρέχουσας αναδιάρθρωσης της PR, προκειμένου να καλυφθούν οι ζημίες που είχαν προκύψει στο παρελθόν. Η Πολωνία ανέφερε επίσης ότι τέτοιες πληρωμές είναι διαφορετικής φύσης από τις πληρωμές που πραγματοποιήθηκαν στο πλαίσιο των συμβάσεων παροχής δημόσιας υπηρεσίας που συμφωνήθηκαν μεταξύ των περιφερειών και της PR μεταξύ 1ης Οκτωβρίου 2001 και 30ής Απριλίου 2004. Στην παρούσα απόφαση, το μέτρο 2 θα αναφέρεται ως «κάλυψη προηγούμενων ζημιών».
                  
               
                     (20)
                  
                  
                     
                        Μέτρο 3: Πριν από την κοινοποιηθείσα ενίσχυση αναδιάρθρωσης, στις 29 Μαρτίου 2004, η PR συνήψε συμφωνία αναδιάρθρωσης χρέους με την PKP PLK η οποία προέβλεπε την αναδιάρθρωση των υποχρεώσεων της PR ύψους 1 902 εκατ. PLN (περίπου 448 εκατ. EUR), προς τις εταιρείες του κρατικού ομίλου PKP (PKP PLK, PKP SA, PKP Cargo, PKP Energetyka και PKP Intercity) (9). Η συμφωνία προέβλεπε διαγραφή του 40 % του χρέους και αναβολή της αποπληρωμής του υπολοίπου του χρέους έως την 31η Δεκεμβρίου 2007. Η συμφωνία τροποποιήθηκε μεταξύ 2005 και 2008, με αποτέλεσμα να παραταθεί η περίοδος αποπληρωμής έως τις 29 Νοεμβρίου 2009.
                  
               
                     (21)
                  
                  
                     
                        Μέτρο 4: Πριν από την κοινοποιηθείσα ενίσχυση αναδιάρθρωσης, μεταξύ 2009 και 2014, η PR συνήψε 25 συμφωνίες με τους κρατικούς πιστωτές (PKP SA, PKP Energetyka, PKP Intercity, PKP PLK και το Ίδρυμα Κοινωνικής Ασφάλισης («ZUS») που προβλέπουν την αναβολή των ληξιπρόθεσμων υποχρεώσεις έναντι αυτών των πιστωτών συνολικού ύψους [900-1 300 εκατ. PLN] (περίπου [235-282] εκατ. EUR).
                  
               
                     (22)
                  
                  
                     
                        Μέτρο 5: Η Πολωνία χορήγησε στην PR: i) μεταξύ 2006 και 2010, ενίσχυση για επαγγελματική εκπαίδευση ύψους 0,97 εκατ. PLN (περίπου 0,23 εκατ. EUR)· ii) το 2012 και το 2013, ενίσχυση πρόσληψης 39 000 PLN (περίπου 0,01 εκατ. EUR) και iii) μεταξύ 2010 και 2015 ενίσχυση που χορηγήθηκε από την Πολωνία ως ενίσχυση ήσσονος σημασίας ύψους 0,7 εκατ. PLN (περίπου 0,17 εκατ. EUR).
                  
               4.   ΠΑΡΑΤΗΡΗΣΕΙΣ ΤΗΣ ΠΟΛΩΝΙΑΣ ΕΠΙ ΤΗΣ ΑΠΟΦΑΣΗΣ ΓΙΑ ΚΙΝΗΣΗ ΤΗΣ ΔΙΑΔΙΚΑΣΙΑΣ
         
         
                     (23)
                  
                  
                     Όσον αφορά το Μέτρο 1 και ειδικότερα το σχέδιο αναδιάρθρωσης που υποβλήθηκε ως μέρος της κοινοποίησης, η Πολωνία εξήγησε ότι η προγραμματισμένη διαγραφή τόκων από την PKP PLK αποτελούσε μέρος συμφωνίας μεταξύ της PKP PLK και της PR με ημερομηνία 21 Μαρτίου 2013 που προέκυψε από τη μεταξύ τους διαμεσολάβηση. Η Πολωνία εξήγησε περαιτέρω ότι η απόφαση σύναψης συμφωνίας ελήφθη με γνώμονα την αγορά. Σύμφωνα με την Πολωνία, η σύναψη της συμφωνίας ήταν ευνοϊκότερη για την PKP PLK από την προσπάθεια ανάκτησης χρεών από την PR μέσω της δικαστικής οδού. Η Πολωνία πρόσθεσε ότι η διαγραφή τόκων είναι ένα μέτρο που χρησιμοποιείται συνήθως στις διαδικασίες οικονομικής αναδιάρθρωσης του χρέους προκειμένου να μεγιστοποιηθεί η αναμενόμενη ανάκτηση του κεφαλαίου του χρέους.
                  
               
                     (24)
                  
                  
                     Όσον αφορά το μέτρο 2, η Πολωνία αρχικά υποστήριξε ότι το ποσό που καταβλήθηκε ήταν μάλλον η καθυστερημένη πληρωμή μιας αποζημίωσης που βρισκόταν σε εκκρεμότητα, η οποία δεν καταβλήθηκε νωρίτερα στην PR λόγω δημοσιονομικών περιορισμών που συνδέονται με τη μεταρρύθμιση του σιδηροδρομικού τομέα στην Πολωνία. Στη συνέχεια, η Πολωνία συμπλήρωσε την αρχική της υποβολή εξηγώντας ότι το μέτρο 2 αποτελεί κάλυψη ζημιών που είχαν δημιουργηθεί στο παρελθόν και χορηγήθηκαν στο πλαίσιο της συνεχιζόμενης αναδιάρθρωσης της εν λόγω εταιρείας. Η Πολωνία εξήγησε, εν προκειμένω, ότι οι δημοσιονομικοί περιορισμοί, τα δημοσιονομικά ελλείμματα και η γενική οικονομική κατάσταση στις αρχές της δεκαετίας του 2000 εμπόδισαν την υλοποίηση διαρθρωτικών μεταρρυθμίσεων του σιδηροδρομικού τομέα στην Πολωνία. Αυτό είχε άμεσο αντίκτυπο στη χορήγηση χρηματοδότησης για τις δραστηριότητες της PR (καθυστερημένη μεταφορά βασικών περιουσιακών στοιχείων κ.λπ.) και οδήγησε σε σταδιακή επιδείνωση της οικονομικής κατάστασης της εταιρείας και του ελλείμματός της. Ως εκ τούτου, η Πολωνία έλαβε τα κατάλληλα μέτρα τα επόμενα έτη για να αντιμετωπίσει τα ζητήματα και την κατάσταση που προέκυψε από την υλοποίηση διαρθρωτικών μεταρρυθμίσεων στον σιδηροδρομικό τομέα, συμπεριλαμβανομένης της προαναφερθείσας κάλυψης ζημιών.
                  
               
                     (25)
                  
                  
                     Όσον αφορά το μέτρο 3, η Πολωνία εξήγησε ότι η μεταρρύθμιση του πολωνικού σιδηροδρομικού τομέα οδήγησε στο έλλειμμα της PR. Στις 29 Μαρτίου 2004 συνήφθη συμφωνία αναδιάρθρωσης χρέους για την επίλυση της οικονομικής κατάστασης της PR. Στη συνέχεια, η συμφωνία τροποποιήθηκε στο διάστημα μεταξύ 2005 και 2008, αλλά, σύμφωνα με την Πολωνία, διατηρήθηκαν οι κύριοι όροι της συμφωνίας. Η Πολωνία εξήγησε περαιτέρω ότι ήταν πιο επωφελές για τους πιστωτές να τροποποιήσουν τη συμφωνία παρά να ζητήσουν αποκατάσταση μέσω της δικαστικής οδού. Η Πολωνία παρείχε σύγκριση της παρούσας αξίας των ταμειακών ροών των πιστωτών σε δύο εναλλακτικά σενάρια (εφαρμογή της τροποποιημένης συμφωνίας ή ένδικη διαδικασία) για να υποστηρίξει τις αξιώσεις της. Η Πολωνία πρόσθεσε ότι οι δραστηριότητες της PR αντιπροσώπευαν σημαντικό μέρος των αντίστοιχων εσόδων των πιστωτών. Εκείνη την εποχή, δεν είχαν εκδηλώσει ενδιαφέρον να εισέλθουν στην πολωνική αγορά άλλοι μη εγχώριοι παράγοντες, και ως εκ τούτου δεν θα μπορούσαν να αντισταθμίσουν την απώλεια εσόδων από τις δραστηριότητες της PR.
                  
               
                     (26)
                  
                  
                     Όσον αφορά το μέτρο 4, η Πολωνία διαφώνησε με τα προκαταρκτικά συμπεράσματα της Επιτροπής σύμφωνα με τα οποία οι συμφωνίες αναδιάρθρωσης χρέους που συνήφθησαν μεταξύ 2009 και 2014 συνιστούσαν κρατική ενίσχυση, επειδή δεν συνήφθησαν με όρους της αγοράς. Η Πολωνία εξήγησε ότι για τους πιστωτές η συνήθης πρακτική ήταν να εκτιμάται ποια μέθοδος ανάκτησης ήταν πιο αποτελεσματική και να διασφαλιστεί μεγαλύτερη πιθανότητα μεγιστοποίησης της απόδοσης του χρέους. Σύμφωνα με την Πολωνία, η πρακτική της αναδιάρθρωσης του χρέους και η μείωση των τόκων ήταν συνήθης και τα χρηματοπιστωτικά ιδρύματα χρησιμοποιούσαν διαδικασίες αναδιάρθρωσης χρέους. Η Πολωνία εξήγησε περαιτέρω ότι ένας ανεξάρτητος σύμβουλος διεξήγαγε ανάλυση βάσει συντηρητικών παραδοχών για να προσδιορίσει την καλύτερη μέθοδο ανάκτησης. Τα αποτελέσματα της ανάλυσης έδειξαν ότι η συμφωνία αναδιάρθρωσης του χρέους θα ήταν καλύτερη από άλλες μεθόδους ανάκτησης. Η Πολωνία πρόσθεσε ότι η PR εξόφλησε τα χρέη της στους μεμονωμένους πιστωτές σύμφωνα με τους διακανονισμούς που είχαν υπογραφεί.
                  
               
                     (27)
                  
                  
                     Όσον αφορά το μέτρο 5, η Πολωνία εξήγησε ότι κατά την περίοδο 2009-2011, η PR έλαβε ενίσχυση 1 177 421 PLN (περίπου 277 040 EUR). Η Πολωνία ισχυρίστηκε ότι μέρος της ενίσχυσης (350 007 PLN, περίπου 82 350 EUR) ήταν ενίσχυση ήσσονος σημασίας. Το υπόλοιπο της ενίσχυσης (827 414 PLN, περίπου 194 690 EUR) χορηγήθηκε βάσει του καθεστώτος ενισχύσεων για επαγγελματική εκπαίδευση αριθ. X152/2009 (10) σύμφωνα με τον κανονισμό (ΕΚ) αριθ. 800/2008 της Επιτροπής (11) («GBER 2008»). Επομένως, δεν σημειώθηκε υπέρβαση του ορίου για τις ενισχύσεις ήσσονος σημασίας.
                  
               
                     (28)
                  
                  
                     Πέρα από συγκεκριμένα σχόλια σχετικά με τα μέτρα που προσδιορίζονται στην απόφαση κίνησης της διαδικασίας, η Πολωνία διατύπωσε τα ακόλουθα σχόλια.
                  
               
                     (29)
                  
                  
                     Η Πολωνία υποστήριξε ότι πριν από το 2015, η PR δεν μπορούσε να θεωρηθεί «προβληματική επιχείρηση» κατά την έννοια του σημείου 10 στοιχείο α) των κατευθυντήριων γραμμών του 2004 σχετικά με τις κρατικές ενισχύσεις για τη διάσωση και αναδιάρθρωση μη χρηματοπιστωτικών προβληματικών επιχειρήσεων («κατευθυντήριες γραμμές του 2004») (12). Η Πολωνία εξήγησε ότι μεταξύ 2004 και 2014, η PR δεν πληρούσε πλήρως τις προϋποθέσεις για να θεωρηθεί «προβληματική επιχείρηση» που προβλέπει αυτή η διάταξη, δηλαδή ότι: περισσότερο από το ήμισυ του εγγεγραμμένου κεφαλαίου της εξαφανίστηκε και περισσότερο από το ένα τέταρτο του κεφαλαίου αυτού απωλέσθηκε τους προηγούμενους 12 μήνες. Η Πολωνία υποστήριξε ότι κατά την περίοδο 2004-2014, η PR απώλεσε περισσότερο από το ήμισυ του εγγεγραμμένου κεφαλαίου της, αλλά μόνο το 2005 η PR απώλεσε περισσότερο από το ένα τέταρτο του εν λόγω κεφαλαίου σε 12 μήνες. Σύμφωνα με την Πολωνία, παρά το γεγονός ότι και οι δύο απαιτήσεις εκπληρώθηκαν το 2005, δεν μπορεί να υποτεθεί ότι η PR ήταν «προβληματική επιχείρηση» καθ’ όλη τη διάρκεια της περιόδου μεταξύ 2004 και 2014. Η Πολωνία δήλωσε ότι η ανάλυση των οικονομικών δεδομένων της PR υποστηρίζει το εύρημα αυτό. Η Πολωνία πρόσθεσε ότι οι απαιτήσεις για να θεωρηθεί «προβληματική επιχείρηση» σύμφωνα με τις κατευθυντήριες γραμμές του 2004 δεν είναι συμβατές με τη συγκεκριμένη κατάσταση του μεταρρυθμισμένου σιδηροδρομικού τομέα στην Πολωνία μετά το 2004 όπου δραστηριοποιείτο η PR. Η Πολωνία εξήγησε ότι ο μεταρρυθμισμένος σιδηροδρομικός τομέας ήταν διαρθρωτικά υποχρηματοδοτούμενος και, ως αποτέλεσμα της μεταρρύθμισης, η PR δεν έλαβε τους χρηματοδοτικούς πόρους που αντιστοιχούσαν στις υποχρεώσεις της για την παροχή δημόσιας υπηρεσίας. Η Πολωνία υποστήριξε ότι αυτό το πλαίσιο θα πρέπει να ληφθεί υπόψη στην αξιολόγηση.
                  
               
                     (30)
                  
                  
                     Όσον αφορά τον όγκο των εργασιών που προκύπτουν από τις πολυετείς συμβάσεις παροχής υπηρεσιών που αναλήφθηκαν στο σχέδιο αναδιάρθρωσης, η Πολωνία υποστήριξε ότι οι τρέχουσες παραδοχές εκμετάλλευσης συνάδουν με τις παραδοχές του σχεδίου αναδιάρθρωσης, δηλαδή τη μείωση του ετήσιου επιχειρησιακού έργου κατά τη διάρκεια της περιόδου 2016-2020. Η Πολωνία εξήγησε ότι ο όγκος του επιχειρησιακού έργου που εκτελεί η PR στο πλαίσιο των πολυετών συμβάσεων παροχής υπηρεσιών δεν είναι χαμηλότερος από το επίπεδο που ορίζεται στο σχέδιο αναδιάρθρωσης. Το επιχειρησιακό έργο που πραγματοποίησε η PR ήταν ελαφρώς υψηλότερο από τις παραδοχές του αρχικού σχεδίου αναδιάρθρωσης, γεγονός το οποίο οφείλεται σε μη προβλεπόμενους εξωτερικούς παράγοντες, όπως η αδυναμία άλλων φορέων να παρέχουν τις υπηρεσίες που έχουν προγραμματιστεί από τις περιφέρειες. Η Πολωνία δήλωσε ότι η PR επιδιώκει τους στόχους του επιχειρησιακού έργου χωρίς αρνητικές αποκλίσεις από τις παραδοχές που έγιναν στο σχέδιο αναδιάρθρωσης. Όπως ζητήθηκε στην απόφαση κίνησης της διαδικασίας, η Πολωνία παρείχε στοιχεία και εξηγήσεις σχετικά με τις αποκλίσεις από το σχέδιο αναδιάρθρωσης. Η Πολωνία εξήγησε ότι υπήρχαν μικρές αποκλίσεις από τις παραδοχές στο σχέδιο αναδιάρθρωσης λόγω περιστάσεων ανεξάρτητων από την PR. Ομοίως, όπως ζήτησε η Επιτροπή στην απόφαση κίνησης της διαδικασίας, η Πολωνία επικαιροποίησε το σχέδιο αναδιάρθρωσης, ενώ επίσης παρείχε πλήρεις χρηματοοικονομικές προβλέψεις στο χείριστο σενάριο.
                  
               
                     (31)
                  
                  
                     Η Πολωνία εξήγησε ότι η PR προσπάθησε ανεπιτυχώς να λάβει χρηματοδότηση προκειμένου να επενδύσει σε τροχαίο υλικό για την περίοδο 2010-2013. Η Πολωνία εξήγησε ότι οι συμβάσεις παροχής δημόσιας υπηρεσίας για την παροχή υπηρεσιών σιδηροδρομικών επιβατικών μεταφορών βασίζονται σε μηχανισμούς που έχουν σχεδιαστεί για την πρόληψη της υπεραντιστάθμισης. Οι συμβάσεις προβλέπουν μέγιστη απόδοση του απασχολούμενου κεφαλαίου (ROCE) 6 % και παρακολουθούνται τακτικά και ο διακανονισμός της αποζημίωσης υπόκειται σε ελέγχους. Η Πολωνία εξήγησε ότι οι συμβάσεις περιέχουν διατάξεις σχετικά με την υποβολή αίτησης και τον διακανονισμό της αποζημίωσης, καθώς και σχετικά με την υποβολή εκθέσεων και τον έλεγχο. Η Πολωνία πρόσθεσε ότι η πληρωμή της αποζημίωσης υπόκειται σε ελέγχους από ανεξάρτητους φορείς και ότι δεν εντοπίστηκαν παρατυπίες.
                  
               
                     (32)
                  
                  
                     Η Πολωνία υποστήριξε ότι οι ιδιαιτερότητες του σιδηροδρομικού τομέα στην Πολωνία πρέπει να ληφθούν υπόψη κατά την αξιολόγηση των κρατικών ενισχύσεων βάσει της Συνθήκης και των αντισταθμιστικών μέτρων που προτείνει η Πολωνία. Η Πολωνία εξήγησε ουσιαστικά ότι ο σιδηροδρομικός τομέας στην Πολωνία χαρακτηρίζεται από έλλειψη ανταγωνισμού και έλλειψη ενδιαφέροντος από «νέους παράγοντες» από άλλα κράτη μέλη. Τα χαρακτηριστικά αυτά, σε συνδυασμό με την απουσία κινδύνου στρέβλωσης του ανταγωνισμού (που δεν υπάρχει) θα πρέπει να ληφθούν υπόψη κατά την αξιολόγηση των ενισχύσεων.
                  
               
                     (33)
                  
                  
                     Όσον αφορά τα μέτρα ανοίγματος της αγοράς που πρότεινε η Πολωνία και περιγράφονται στις αιτιολογικές σκέψεις 180 και 181 της απόφασης κίνησης της διαδικασίας, η Πολωνία εξήγησε ότι η πρότασή της να εγκρίνει την άμεση ανάθεση συμβάσεων έως τις 12 Δεκεμβρίου 2020 και να περιορίσει τη διάρκεια αυτών των συμβάσεων έως τις 14 Δεκεμβρίου 2030, ήταν υπό εξέταση ενώπιον του πολωνικού κοινοβουλίου (13). Η Πολωνία δήλωσε ότι δεν είχε δεσμευτεί i) να εξασφαλίσει τη λήξη των συμβάσεων με απευθείας ανάθεση σε ορισμένες από τις διαδρομές, αντιπροσωπεύοντας περίπου το [4-30] % της αγοράς, πριν από τα τέλη 2030 ούτε ii) να διατηρήσει ανοικτές στον ανταγωνισμό τις ήδη απελευθερωμένες διαδρομές, για τις οποίες στο παρελθόν είχαν διεξαχθεί διαδικασίες ανάθεσης με διαγωνισμό, αντιπροσωπεύοντας περίπου το [4-30] % της αγοράς, με βάση τον συνολικό όγκο κυκλοφορίας σε συρμοχιλιόμετρα κατά την περίοδο 2016/2017. Η Πολωνία ανέφερε ότι η πρόταση «το τροχαίο υλικό θα επιστραφεί στη χορηγούσα αρχή ή θα αμείβεται με βάση τους όρους της αγοράς» στην αιτιολογική σκέψη 181 της απόφασης κίνησης της διαδικασίας είναι ασαφής. Σύμφωνα με την Πολωνία, αυτή η πρόταση θα μπορούσε να ερμηνευθεί υπό την έννοια ότι καλύπτεται κάθε τροχαίο υλικό, είτε αγοράστηκε από φορέα οργάνωσης είτε από μεταφορέα. Η Πολωνία δήλωσε ότι η πρόταση αυτή πρέπει να ερμηνευθεί υπό την έννοια ότι αφορά μόνο το τροχαίο υλικό που αγόρασε ο φορέας οργάνωσης.
                  
               5.   ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ
         
         5.1.   EPTO
         
         
                     (34)
                  
                  
                     Η EPTO υποστήριξε ότι η Επιτροπή δεν θα πρέπει να αξιολογήσει μόνο το μέτρο 1, αλλά και την υποχρέωση ορισμένων περιφερειών να αναθέσουν απευθείας τις πενταετείς συμβάσεις επιβατικών μεταφορών στην PR. Σύμφωνα με την EPTO, η υποχρέωση αυτή συνιστά κρατική ενίσχυση και, ως εκ τούτου, θα πρέπει να διερευνηθεί από την Επιτροπή. Η ΕΡΤO πρόσθεσε ότι η υποχρέωση απευθείας ανάθεσης των συμβάσεων στην PR θα αποκλείσει την πολωνική περιφερειακή αγορά υπηρεσιών επιβατικών σιδηροδρομικών μεταφορών. Η EPTO υποστήριξε ότι θα πρέπει να διερευνηθεί περαιτέρω η φερόμενη έλλειψη ενδιαφέροντος για την πολωνική αγορά από τους ανταγωνιστές. Η EPTO ανέφερε ότι υπάρχουν πιθανοί ανταγωνιστές που θα μπορούσαν να εισέλθουν στην πολωνική αγορά. Η EPTO ισχυρίστηκε επίσης ότι το χαμηλό επίπεδο ανταγωνισμού οφείλεται στο «αντιανταγωνιστικό περιβάλλον της αγοράς» στην Πολωνία, το οποίο προκύπτει από την απουσία επιχειρηματικών προοπτικών για σιδηροδρομικές εταιρείες. Το πλαίσιο αυτό θα πρέπει να ληφθεί υπόψη από την Επιτροπή κατά την εκτίμησή της.
                  
               
                     (35)
                  
                  
                     Η EPTO υποστήριξε ότι τα μέτρα για το άνοιγμα της αγοράς που πρότεινε η Πολωνία δεν θα επέτρεπαν το άνοιγμα της αγοράς. Η EPTO θεώρησε ότι τα μέτρα για το άνοιγμα της αγοράς δεν περιγράφονται επαρκώς ώστε να είναι σε θέση να υποβάλει σχόλια. Η EPTO πρότεινε ωστόσο να ανοίξει σταδιακά η πολωνική αγορά μεταξύ 2020 και 2028 μέσω της διεξαγωγής διαγωνισμών που θα πρέπει να συμμορφώνονται με ορισμένες ειδικές απαιτήσεις.
                  
               
                     (36)
                  
                  
                     Τα σχόλια της EPTO σχετικά με το σχέδιο αναδιάρθρωσης επικεντρώθηκαν στο επιχείρημα της Πολωνίας σύμφωνα με το οποίο η PR δεν μπορούσε να ασκήσει καμία κερδοφόρα δραστηριότητα, επειδή η βασική της δραστηριότητα ήταν ζημιογόνος και η μείωση αυτής της δραστηριότητας δεν θα ωφελούσε κανέναν ανταγωνιστή λόγω έλλειψης ανταγωνισμού. Η EPTO διαφώνησε με αυτό το επιχείρημα επειδή i) οι δραστηριότητες της PR θα πρέπει να είναι κερδοφόρες χάρη στην οικονομική υποστήριξη που έλαβε και ii) υπήρχαν ανταγωνιστές που θα ενδιαφέρονταν για το άνοιγμα της αγοράς.
                  
               
                     (37)
                  
                  
                     Η EPTO συμφώνησε ότι η Επιτροπή θα μπορούσε να υιοθετήσει μια νέα προσέγγιση όσον αφορά την αξιολόγηση της συμβατότητας, ώστε να ληφθεί υπόψη η ειδική κατάσταση του τομέα των εγχώριων επιβατικών σιδηροδρομικών μεταφορών. Η EPTO ισχυρίστηκε ωστόσο ότι θα μπορούσε να δικαιολογηθεί μια νέα προσέγγιση, μόνο εάν συνοδευόταν από αποτελεσματικά και άμεσα μέτρα ανοίγματος της αγοράς.
                  
               5.2.   ProKolej
         
         
                     (38)
                  
                  
                     Η ProKolej υποστήριξε ότι η αξιολόγηση της Επιτροπής θα πρέπει να καλύπτει πρόσθετα μέτρα που συνιστούν κρατική ενίσχυση, και συγκεκριμένα: i) επιδότηση ύψους 550 εκατ. PLN (περίπου 129 εκατ. EUR) που χορηγήθηκε στις περιφέρειες για την αγορά, την επισκευή και τον εκσυγχρονισμό τροχαίου υλικού για την περίοδο 2016-2020· και ii) την ανάθεση πενταετών συμβάσεων στην PR.
                  
               
                     (39)
                  
                  
                     Η ProKolej υποστήριξε ότι υπήρχαν εναλλακτικές λύσεις στο σχέδιο αναδιάρθρωσης που θα είχαν λιγότερο αρνητικά αποτελέσματα. Πρώτον, η ενίσχυση θα μπορούσε να χορηγηθεί χωρίς την υποχρέωση ανάθεσης πενταετών συμβάσεων στην PR. Οι περιφέρειες θα μπορούσαν να έχουν συνάψει συμβάσεις μέσω διαγωνισμών. Δεύτερον, η PR θα μπορούσε να χωριστεί σε μια εταιρεία εκμετάλλευσης και μια εταιρεία διατήρησης των οχημάτων. Τρίτον, η ενίσχυση θα μπορούσε να συνδεθεί με μέτρα ανοίγματος της αγοράς, τα οποία θα ήταν η «προτιμώμενη νομικά λύση» για την ProKolej.
                  
               
                     (40)
                  
                  
                     Η ProKolej δήλωσε ότι τα μέτρα ανοίγματος της αγοράς που προτείνει η Πολωνία πρέπει να διασφαλίσουν το αποτελεσματικό, γρήγορο και αισθητό άνοιγμα της αγοράς. Για την επίτευξη αυτού του στόχου, η ProKolej υποστήριξε ότι τα μέτρα ανοίγματος της αγοράς θα πρέπει να πληρούν ορισμένες προϋποθέσεις, συμπεριλαμβανομένου του όγκου των μεταφορών και της διάρκειας των συμβάσεων.
                  
               
                     (41)
                  
                  
                     Η ProKolej πρόσθεσε ότι η PR είναι ήδη προετοιμασμένη για το άνοιγμα της αγοράς χάρη στις ενισχύσεις που έλαβε. Η ProKolej υποστήριξε ότι εάν το άνοιγμα της αγοράς πραγματοποιηθεί σταδιακά σύμφωνα με τον κανονισμό (ΕΚ) αριθ. 1370/2007, η PR θα είναι σε θέση να εδραιώσει τη θέση της και, ως εκ τούτου, άλλες εταιρείες θα βρεθούν σε μειονεκτική θέση. Η ProKolej υποστήριξε ότι οι ενισχύσεις που έλαβε η PR θα στρέβλωναν τον ανταγωνισμό στο εγγύς μέλλον. Η ProKolej ζήτησε να εφαρμοστούν γρήγορα τα μέτρα ανοίγματος της αγοράς για να αποφευχθεί αυτό.
                  
               6.   ΠΑΡΑΤΗΡΗΣΕΙΣ ΠΟΥ ΥΠΕΒΑΛΕ Η ΠΟΛΩΝΙΑ ΣΧΕΤΙΚΑ ΜΕ ΤΑ ΣΧΟΛΙΑ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ
         
         
                     (42)
                  
                  
                     Όσον αφορά τη χρηματοδότηση από το Ταμείο Σιδηροδρόμων που χορηγήθηκε στις περιφέρειες για την αγορά, την επισκευή και τον εκσυγχρονισμό του τροχαίου υλικού για την περίοδο 2016-2020 (βλέπε αιτιολογική σκέψη (38)), η Πολωνία ανέφερε ότι το Ταμείο Σιδηροδρόμων ιδρύθηκε το 2005 για τη συγκέντρωση χρηματοδοτικών πόρων για επενδύσεις σε σιδηροδρομικές υποδομές, στην ανακαίνιση και τη συντήρηση των σιδηροδρομικών γραμμών και την εξάλειψη των περιττών σιδηροδρομικών γραμμών. Το 2009, θεσπίστηκαν νομοθετικά μέτρα που επέτρεψαν στις περιφερειακές αυτοδιοικήσεις να χρησιμοποιούν χρηματοδότηση από το Ταμείο Σιδηροδρόμων για την αγορά, τον εκσυγχρονισμό και την επισκευή του τροχαίου υλικού που προορίζεται για τη μεταφορά επιβατών βάσει σύμβασης παροχής δημόσιας υπηρεσίας. Αυτή η οικονομική στήριξη είχε αρχικά προγραμματιστεί για την περίοδο 2009-2015 και στη συνέχεια επεκτάθηκε στην περίοδο 2016-2020. Η Πολωνία εξήγησε το 2016 ότι αρκετές εταιρείες σιδηροδρομικών μεταφορών έλαβαν οικονομική υποστήριξη για την επισκευή και συντήρηση τροχαίου υλικού. Ως εκ τούτου, η PR δεν έτυχε προνομιακής μεταχείρισης σε σύγκριση με άλλες εταιρείες.
                  
               
                     (43)
                  
                  
                     Όσον αφορά την άμεση ανάθεση πολυετών συμβάσεων για την παροχή περιφερειακών σιδηροδρομικών επιβατικών μεταφορών στην PR, η Πολωνία εξήγησε ότι η πρακτική αυτή ήταν σύμφωνη με τους ευρωπαϊκούς και εθνικούς κανόνες. Η Πολωνία υποστήριξε ότι η σύναψη πολυετών συμβάσεων για την παροχή περιφερειακών σιδηροδρομικών επιβατικών μεταφορών επαφίεται στη διακριτική ευχέρεια των επαρχιακών αρχών και δεν συνιστά κρατική ενίσχυση. Η Πολωνία εξήγησε επίσης ότι, στο πλαίσιο συμφωνίας συνεργασίας μεταξύ των μετόχων της PR και των επαρχιακών αρχών, οι τελευταίες δεσμεύθηκαν να συνάψουν πολυετείς συμβάσεις με την PR. Η συμφωνία συνεργασίας δεν υλοποιήθηκε ωστόσο από τις αρχές όλων των περιφερειών στις οποίες δραστηριοποιείται η PR. Σύμφωνα με την Πολωνία, αυτό δείχνει ότι δεν υπήρχε υποχρέωση σύναψης πολυετών συμβάσεων με την PR.
                  
               
                     (44)
                  
                  
                     Όσον αφορά τις εναλλακτικές λύσεις στο σχέδιο αναδιάρθρωσης, η Πολωνία εξήγησε ότι η επιλογή της αναδιάρθρωσης ήταν το αποτέλεσμα διεξοδικής ανάλυσης κατά την οποία εξετάστηκαν άλλες επιλογές. Η Πολωνία διαφώνησε για διάφορους λόγους με τη διαίρεση της PR σε εταιρεία μεταφορών και εταιρεία τροχαίου υλικού ως εναλλακτική λύση στην αναδιάρθρωση. Η Πολωνία εξήγησε ιδίως ότι η αγορά τροχαίου υλικού θα μπορούσε να αυξήσει το λειτουργικό κόστος για τις περιφερειακές σιδηροδρομικές μεταφορές που βαρύνει τις τοπικές αρχές, στο πλαίσιο της αποζημίωσης που καταβάλλεται στις μεταφορικές εταιρείες. Η Πολωνία πρόσθεσε ότι οι εταιρείες μεταφορών έχουν ήδη επενδύσει σημαντικά σε τροχαίο υλικό. Η Πολωνία πρόσθεσε επίσης ότι το εξειδικευμένο προσωπικό ήταν απαραίτητο για την παροχή υπηρεσιών σιδηροδρομικών μεταφορών και, επομένως, η ιδιοκτησία του τροχαίου υλικού και μόνο δεν θα εξάλειφε όλα τα εμπόδια εισόδου για πιθανούς ανταγωνιστές.
                  
               
                     (45)
                  
                  
                     Όσον αφορά τα μέτρα ανοίγματος της αγοράς, η Πολωνία εξήγησε ότι η αγορά περιφερειακών σιδηροδρομικών μεταφορών ήταν σε μεγάλο βαθμό κλειστή σε ορισμένα κράτη μέλη. Η Πολωνία εξήγησε περαιτέρω ότι η πολωνική αγορά περιφερειακών σιδηροδρομικών επιβατικών μεταφορών δεν ήταν αρκετά ελκυστική για τους νεοεισερχόμενους και χαρακτηριζόταν, επομένως, από έλλειψη ανταγωνισμού. Σύμφωνα με την Πολωνία, κάθε άνοιγμα της αγοράς θα πρέπει να λαμβάνει υπόψη τις ιδιαιτερότητες της πολωνικής αγοράς και να πραγματοποιείται προσεκτικά ώστε να αποφεύγονται διαρθρωτικά λάθη που θα εμπόδιζαν τη λειτουργία της αγοράς. Η Πολωνία υποστήριξε ότι τα προτεινόμενα μέτρα ανοίγματος της αγοράς θα πρέπει να θεωρηθούν κατάλληλα υπό το πρίσμα των χαρακτηριστικών της πολωνικής αγοράς.
                  
               
                     (46)
                  
                  
                     Η Πολωνία υποστήριξε ότι η επιλογή των φορέων εκμετάλλευσης για την παροχή περιφερειακών σιδηροδρομικών μεταφορών επαφίεται στη διακριτική ευχέρεια των αναθετουσών αρχών, σύμφωνα με τον κανονισμό (ΕΚ) αριθ. 1370/2007. Ο ίδιος κανονισμός προβλέπει την άμεση ανάθεση συμβάσεων ως μία από τις επιλογές (παράλληλα με τους διαγωνισμούς και τις παραχωρήσεις υπηρεσιών) που μπορούν να κάνουν οι αναθέτουσες αρχές. Η Πολωνία εξήγησε ότι στην πλειονότητα των προηγούμενων διαγωνισμών, η PR ήταν ο μόνος υποψήφιος και κατά συνέπεια νικητής, και ως εκ τούτου τα αποτελέσματα των διαγωνισμών ήταν παρόμοια με την απευθείας ανάθεση των συμβάσεων. Σύμφωνα με την Πολωνία, υπό αυτές τις συνθήκες, οι διαγωνισμοί δημιουργούν πρόσθετο κόστος χωρίς να εξασφαλίζουν ότι η ποιότητα των προσφερόμενων υπηρεσιών θα είναι υψηλότερη ή οι τιμές τους χαμηλότερες. Η Πολωνία πρόσθεσε ότι οι ισχυρισμοί τρίτων σχετικά με τις απαιτήσεις για τους διαγωνισμούς ήταν άνευ αντικειμένου. Ορισμένες από αυτές τις απαιτήσεις είχαν ήδη προβλεφθεί στα σχετικά νομοθετικά μέσα της Ένωσης, ενώ άλλες θα πρέπει να εναπόκεινται στη διακριτική ευχέρεια των αναθετουσών αρχών. Η Πολωνία πρόσθεσε ότι τρίτα μέρη έχουν την ευκαιρία να υποβάλουν ένσταση για τις προδιαγραφές των διαγωνισμών σύμφωνα με τους κανόνες που ισχύουν για τις προμήθειες.
                  
               7.   ΑΞΙΟΛΟΓΗΣΗ
         
         7.1.   Ύπαρξη ενίσχυσης
         
         
                     (47)
                  
                  
                     Η Επιτροπή οφείλει να εξετάσει αν τα μέτρα της παρούσας διαδικασίας συνιστούν κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
                  
               
                     (48)
                  
                  
                     Σύμφωνα με το άρθρο 107 παράγραφος 1 της ΣΛΕΕ, «ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την εσωτερική αγορά, κατά το μέτρο που επηρεάζουν τις μεταξύ κρατών μελών συναλλαγές».
                  
               
                     (49)
                  
                  
                     Κατά συνέπεια, ένα μέτρο συνιστά κρατική ενίσχυση κατά την έννοια της εν λόγω διάταξης εφόσον πληρούνται οι ακόλουθες σωρευτικές προϋποθέσεις: i) το μέτρο πρέπει να καταλογίζεται στο κράτος και να χρηματοδοτείται με κρατικούς πόρους· ii) το μέτρο πρέπει να παρέχει οικονομικό πλεονέκτημα σε επιχείρηση· iii) το εν λόγω πλεονέκτημα πρέπει να είναι επιλεκτικό· και iv) το μέτρο πρέπει να νοθεύει ή να απειλεί να νοθεύσει τον ανταγωνισμό και να επηρεάζει τις συναλλαγές μεταξύ κρατών μελών.
                  
               7.1.1.   Μέτρο 1- Επενδύσεις σε ίδια κεφάλαια από τον ΟΒΑ (η κοινοποιηθείσα ενίσχυση αναδιάρθρωσης)
         
         7.1.1.1.   Κρατικοί πόροι και δυνατότητα καταλογισμού στο κράτος
         
         
                     (50)
                  
                  
                     Ο ΟΒΑ είναι ένας 100 % κρατικός οργανισμός. Τα κεφάλαια για την απόκτηση μετοχών στην PR μεταφέρθηκαν στον ΟΒΑ από το υπουργείο Υποδομών και Ανάπτυξης από τον κρατικό προϋπολογισμό βάσει συμφωνίας επιδότησης. Επομένως, το μέτρο προέρχεται σαφώς από κρατικούς πόρους και πρέπει να καταλογιστεί στο κράτος. Για τους λόγους που αναφέρονται στις αιτιολογικές σκέψεις (81) έως (83), οι τόκοι που διέγραψε η PKP PLK καταλογίζονται επίσης στο κράτος και αφορούν κρατικούς πόρους.
                  
               7.1.1.2.   Επιλεκτικότητα
         
         
                     (51)
                  
                  
                     Το μέτρο χορηγήθηκε μόνο στην PR, επομένως είναι επιλεκτικό. Όπως αποφάνθηκαν τα δικαστήρια της Ένωσης, σε περίπτωση ατομικής ενίσχυσης, βάσει της διαπίστωσης του οικονομικού πλεονεκτήματος μπορεί, καταρχήν, να τεκμαίρεται ο επιλεκτικός χαρακτήρας του μέτρου. (14) Αυτό ισχύει ανεξάρτητα από το αν υπάρχουν φορείς εκμετάλλευσης στις συναφείς αγορές που βρίσκονται σε συγκρίσιμη πραγματική και νομική κατάσταση.
                  
               7.1.1.3.   Πλεονέκτημα
         
         
                     (52)
                  
                  
                     Πριν λάβει την ενίσχυση, η PR ήταν σε δύσκολη οικονομική κατάσταση. Κατέγραφε για χρόνια ζημίες, αρνητικά ίδια κεφάλαια και αυξανόμενο χρέος και είχε χαρακτηριστεί ως προβληματική επιχείρηση από το 2005 (βλέπε πίνακα 1). Από την αρχή της διαδικασίας αναδιοργάνωσης το 2000, η PR δεν είχε επαρκή εσωτερική ρευστότητα, ούτε πρόσβαση σε εξωτερική χρηματοδότηση, η οποία ήταν απαραίτητη για την αποπληρωμή του χρέους της και για τη χρηματοδότηση των δραστηριοτήτων της.
                  
               
                     (53)
                  
                  
                     Πριν από τη χορήγηση της κοινοποιηθείσας ενίσχυσης αναδιάρθρωσης, η Πολωνία είχε ήδη προσπαθήσει να αντιμετωπίσει τις οικονομικές δυσκολίες της PR με τη λήψη πολλών άλλων μέτρων (μέτρα 2, 3 και 4, όπως περιγράφεται στις αιτιολογικές σκέψεις (19) έως (21). Ωστόσο, το πρόβλημα του χρέους κορυφώθηκε τον Σεπτέμβριο του 2015, όταν οι δύο μεγαλύτεροι πιστωτές της PR, η PKP PLK και η PKP Energetyka, ζήτησαν από τον οφειλέτη να εξοφλήσει το χρέος του εντός μίας εβδομάδας. Η τελευταία απείλησε ότι θα σταματούσε την προμήθεια ενέργειας. Εάν δεν προέβαινε σε αποπληρωμή του χρέους της, η PR θα είχε κηρύξει πτώχευση.
                  
               
                     (54)
                  
                  
                     Σύμφωνα με την Πολωνία, εάν δεν είχε λάβει την ενίσχυση, η PR δεν θα ήταν σε θέση να εξοφλήσει το χρέος της, καθώς δεν ήταν σε θέση να λάβει την απαραίτητη χρηματοδότηση στην αγορά. Αυτό θα οδηγούσε στην πτώχευση και την πιθανή εκκαθάρισή της. Πράγματι, όπως εξηγείται στην αιτιολογική σκέψη (53), οι δύο μεγαλύτεροι πιστωτές κάλεσαν την PR να εξοφλήσει τις υποχρεώσεις της έναντι αυτών σε σύντομο χρονικό διάστημα.
                  
               
                     (55)
                  
                  
                     Στο πλαίσιο αυτό, η Πολωνία χορήγησε την κοινοποιηθείσα ενίσχυση αναδιάρθρωσης στην PR. Στις 30 Σεπτεμβρίου 2015, η IDA αγόρασε το 50 % + 1 των μετοχών της PR έναντι 770,3 εκατ. PLN. Ο σκοπός αυτής της επένδυσης σε ίδια κεφάλαια ήταν να χρηματοδοτήσει τη διαδικασία αναδιάρθρωσης, κυρίως την αποπληρωμή του παραπάνω χρέους, με απώτερο στόχο την αποκατάσταση της μακροπρόθεσμης βιωσιμότητας της PR. Η IDA δεν ήταν μέτοχος πριν αγοράσει τις μετοχές της PR και επομένως δεν είχε προηγούμενη έκθεση. Ενώ ένας υφιστάμενος μέτοχος μπορεί να είχε λάβει απόφαση ενόψει της υπάρχουσας επένδυσής του και τυχόν πιθανών μελλοντικών κερδών, η IDA αποφάσισε να αγοράσει μια εταιρεία με σχετικά σημαντικά διαρθρωτικά οικονομικά προβλήματα. Δεδομένου του οικονομικού παρελθόντος της PR που απέτυχε να διασφαλίσει τη μακροπρόθεσμη βιωσιμότητά της και το αίτημα των δύο κύριων πιστωτών της η PR να αποπληρώσει το χρέος της σε σύντομο χρονικό διάστημα, ένας επενδυτής στην οικονομία της αγοράς δεν θα είχε προβεί σε αυτή τη σημαντική επένδυση στην PR.
                  
               
                     (56)
                  
                  
                     Επομένως, το μέτρο 1 παρείχε οικονομικό πλεονέκτημα στην PR, δεδομένου ότι η PR δεν θα μπορούσε να λάβει τέτοια χρηματοδότηση υπό κανονικές συνθήκες της αγοράς, λόγω της δύσκολης οικονομικής της κατάστασης.
                  
               7.1.1.4.   Νόθευση του ανταγωνισμού και επιπτώσεις στις συναλλαγές μεταξύ των κρατών μελών
         
         
                     (57)
                  
                  
                     Σε προηγούμενες αποφάσεις που ελήφθησαν πριν από την ελευθέρωση των εσωτερικών επιβατικών σιδηροδρομικών μεταφορών βάσει του ενωσιακού δικαίου, (15) η Επιτροπή έκρινε ότι οι ενισχύσεις που τους χορηγήθηκαν είχαν επιπτώσεις στον ανταγωνισμό και στο εμπόριο. Ο λόγος ήταν ότι οι διεθνείς επιβατικές μεταφορές έχουν ελευθερωθεί και ότι ορισμένα κράτη μέλη έχουν ανοίξει μονομερώς τις αγορές σιδηροδρομικών επιβατικών μεταφορών τους. Αξίζει εν προκειμένω να σημειωθεί ότι η PR παρέχει επίσης διεθνείς και διασυνοριακές υπηρεσίες μεταφορών. Επίσης, υπάρχει ανταγωνισμός μεταξύ των περιφερειακών σιδηροδρομικών μεταφορών και άλλων μέσων μεταφοράς στην Πολωνία. Επιπλέον, σε αρκετές περιφέρειες, υπάρχουν περισσότεροι από ένας περιφερειακοί σιδηροδρομικοί φορείς, συμπεριλαμβανομένης μιας θυγατρικής της εταιρείας από άλλο κράτος μέλος. Συνεπώς, το μέτρο αυτό απειλεί σαφώς να νοθεύσει τον ανταγωνισμό και επηρεάζει τις εμπορικές συναλλαγές μεταξύ των κρατών μελών.
                  
               7.1.1.5.   Συμπέρασμα
         
         
                     (58)
                  
                  
                     Ως εκ τούτου, η Επιτροπή καταλήγει στο συμπέρασμα ότι το μέτρο 1 συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
                  
               7.1.2.   Μέτρο 2 – Κάλυψη προηγούμενων ζημιών που χορηγήθηκε στο πλαίσιο της τρέχουσας αναδιάρθρωσης της PR
         
         7.1.2.1.   Κρατικοί πόροι και δυνατότητα καταλογισμού στο κράτος
         
         
                     (59)
                  
                  
                     Η κάλυψη προηγούμενων απωλειών χορηγήθηκε από τον κρατικό προϋπολογισμό βάσει εν μέρει του νόμου της 25ης Απριλίου 2008 για την τροποποίηση του νόμου PKP (16), της συμφωνίας μεταξύ της PR και του υπουργού Μεταφορών που συνήφθη στις 23 Ιουνίου 2008 και εν μέρει του νόμου της 16ης Δεκεμβρίου 2005 σχετικά με το Ταμείο Σιδηροδρόμων (17) και τους κανονισμούς του υπουργού Οικονομικών. Επομένως, το μέτρο εμπεριέχει σαφώς κρατικούς πόρους και καταλογίζεται στο κράτος.
                  
               7.1.2.2.   Πλεονέκτημα
         
         
                     (60)
                  
                  
                     Όσον αφορά το οικονομικό πλεονέκτημα, το μέτρο χορηγήθηκε με τη μορφή άμεσων επιδοτήσεων. Η χορήγηση επιδότησης δεν αποτελεί πράξη φορέα εκμετάλλευσης στην οικονομία της αγοράς και απελευθερώνει τον δικαιούχο από δαπάνες που κανονικά βαρύνουν τον δικό του προϋπολογισμό. Το μέτρο διευκόλυνε την PR από την οικονομική πίεση που δεχόταν λόγω των ζημιών που είχαν συγκεντρωθεί με την πάροδο των ετών στο πλαίσιο της συνεχιζόμενης αναδιάρθρωσης της PR. Σε αυτό το πλαίσιο, οι πληρωμές του 2006 και του 2007 σταθεροποίησαν τα λειτουργικά αποτελέσματα της εταιρείας και οι πληρωμές του 2008 και 2009, στήριξαν την καθαρή θέση της εταιρείας.
                  
               
                     (61)
                  
                  
                     Ως εκ τούτου, η Επιτροπή διαπιστώνει ότι η κάλυψη προηγούμενων ζημιών προσέφερε οικονομικό πλεονέκτημα στην PR.
                  
               7.1.2.3.   Επιλεκτικότητα, νόθευση του ανταγωνισμού και επιπτώσεις στις συναλλαγές μεταξύ των κρατών μελών
         
         
                     (62)
                  
                  
                     Το συμπέρασμα σχετικά με την επιλεκτικότητα, τη νόθευση του ανταγωνισμού και τις επιπτώσεις στις συναλλαγές που διατυπώνεται στις αιτιολογικές σκέψεις (51) και (57) σε σχέση με το μέτρο 1 ισχύει αντίστοιχα και στο μέτρο 2.
                  
               7.1.2.4.   Συμπέρασμα σχετικά με την ύπαρξη ενίσχυσης
         
         
                     (63)
                  
                  
                     Ως εκ τούτου, η Επιτροπή καταλήγει στο συμπέρασμα ότι το μέτρο 2 συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
                  
               7.1.3.   Μέτρο 3 - Αναδιάρθρωση χρέους την περίοδο 2004-2009
         
         7.1.3.1.   Κρατικοί πόροι και δυνατότητα καταλογισμού στο κράτος
         
         
                     (64)
                  
                  
                     Όλοι οι πιστωτές του ομίλου PKP που συμμετείχαν στην αναδιάρθρωση του χρέους της PR ήταν δημόσιες επιχειρήσεις. Κατ’ αρχήν, οι πόροι δημόσιας επιχείρησης συνιστούν κρατικούς πόρους κατά την έννοια του άρθρου 107 παράγραφος 1 της ΣΛΕΕ, διότι το Δημόσιο είναι σε θέση να κατευθύνει τη χρήση των πόρων αυτών (18).
                  
               
                     (65)
                  
                  
                     Το κράτος ασκεί παραδοσιακά υψηλό βαθμό εποπτείας στη διαχείριση και τις δραστηριότητες των εταιρειών του ομίλου PKP, κυρίως μέσω της επιρροής του στην επιλογή των διοικητικών συμβουλίων και των διευθυνουσών επιτροπών τους, των οποίων η σύνθεση συνήθως προσαρμοζόταν στις αλλαγές στην πολιτική σκηνή.
                  
               
                     (66)
                  
                  
                     Επιπλέον, οι εταιρείες του ομίλου PKP δεν ήταν πάντα αυτόνομες στη λήψη σημαντικών επιχειρηματικών αποφάσεων. Για παράδειγμα, το κράτος συμμετείχε άμεσα στη διαρθρωτική αναδιοργάνωση του σιδηροδρομικού τομέα, τη μεταφορά περιουσιακών στοιχείων μεταξύ των εταιρειών του ομίλου PKP ή την οικονομική αναδιάρθρωση. Εν προκειμένω, το κράτος είναι σε θέση να κατευθύνει τη χρήση των πόρων του ομίλου PKP.
                  
               
                     (67)
                  
                  
                     Επιπλέον, όπως προβλέπεται στον τροποποιημένο νόμο PKP, η αναδιάρθρωση του χρέους ξεκίνησε με την απόφαση του αρμόδιου για τις μεταφορές υπουργού κατόπιν συμφωνίας του αρμόδιου για τα δημόσια οικονομικά υπουργού. Επομένως, πρέπει σαφώς να καταλογιστούν στο κράτος.
                  
               7.1.3.2.   Πλεονέκτημα
         
         
                     (68)
                  
                  
                     Σύμφωνα με την αρχική συμφωνία αναδιάρθρωσης χρέους που υπεγράφη στις 29 Μαρτίου 2004 (συμφωνία του 2004), το 40 % του ποσού του κύριου χρέους της PR και των τόκων που είχαν συγκεντρωθεί έως την έναρξη ισχύος της συμφωνίας θα διαγραφούν, το 19,18 % του αρχικού ποσού επρόκειτο να αποπληρωθεί σε τρεις ισόποσες δόσεις στις 30 Απριλίου 2004, στις 31 Μαΐου 2004 και στις 30 Ιουνίου 2004 και το υπόλοιπο του αρχικού ποσού επρόκειτο να αποπληρωθεί σε 24 μηνιαίες δόσεις, πληρωτέες από τον Ιανουάριο του 2006 έως τον Δεκέμβριο του 2007. Οι τόκοι που συγκεντρώθηκαν μετά την έναρξη ισχύος της συμφωνίας επρόκειτο να διαγραφούν την τελευταία ημέρα της εφαρμογής της συμφωνίας, δηλαδή το αργότερο στις 31 Δεκεμβρίου 2007. Τέλος, η PR επρόκειτο να αποπληρώσει σε κάθε ημερολογιακό έτος τουλάχιστον το 54 % των τρεχουσών υποχρεώσεων που απορρέουν από συμβάσεις που είχαν υπογραφεί με τις εταιρείες του ομίλου PKP και για τον διακανονισμό όλων των εκκρεμών τρεχουσών υποχρεώσεων που οφείλονταν από προηγούμενες περιόδους έως τις 31 Δεκεμβρίου 2007 (19).
                  
               
                     (69)
                  
                  
                     Στις 20 Δεκεμβρίου 2005 και στις 28 Δεκεμβρίου 2006, η PR υπέγραψε συμφωνίες με την PKP PLK που επιβεβαίωσαν την ακύρωση των τόκων που είχαν υπολογιστεί το 2005 και το 2006 (20). Στις 2 Απριλίου 2007, η PR υπέγραψε με εταιρείες του ομίλου PKP παράρτημα της συμφωνίας του 2004 (βλέπε αιτιολογική σκέψη (68)), το οποίο προέβλεπε κυρίως παράταση της περιόδου αποπληρωμής από τις 31 Δεκεμβρίου 2007 έως τις 29 Νοεμβρίου 2009. Όλες οι νέες τρέχουσες υποχρεώσεις θα εξοφληθούν πλήρως από την 1η Ιανουαρίου 2008, όπως προβλέπεται στη συμφωνία του 2004. Στις 6 Μαΐου 2008, η PR υπέγραψε συμφωνία με την PKP PLK και στις 29 Ιουλίου 2008, η PR υπέγραψε συμφωνία με την PKP Cargo. Οι συμφωνίες αυτές επιβεβαίωσαν το ποσό των υποχρεώσεων που όφειλε η PR στην PKP PLK και την PKP Cargo στις 31 Δεκεμβρίου 2007 (1 908 εκατ. PLN) και προέβλεπαν λεπτομερές χρονοδιάγραμμα αποπληρωμής έως τις 29 Νοεμβρίου 2009. Συμφωνήθηκε επίσης ότι δεν θα υπολογιστούν τόκοι για το χρέος που αναδιαρθρώθηκε βάσει της συμφωνίας του 2004 έως τις 29 Νοεμβρίου 2009 (και βάσει της συμφωνίας του 2004, δεν θα υπολογιστούν τόκοι έως τις 31 Δεκεμβρίου 2007).
                  
               
                     (70)
                  
                  
                     Όσον αφορά τη συμφωνία του 2004, η οποία εξετάστηκε μεμονωμένα (δηλαδή χωρίς τις μεταγενέστερες τροποποιήσεις), δεν υπάρχει λόγος να εκτιμηθεί εάν προσέφερε οικονομικό πλεονέκτημα στην PR, επειδή είχε υπογραφεί περισσότερα από 10 έτη πριν από την παρούσα ενίσχυση αναδιάρθρωσης, δηλαδή εκτός της προθεσμίας ανάκτησης της ενίσχυσης από την Επιτροπή που ορίζεται στο άρθρο 17 παράγραφος 1 του κανονισμού (ΕΕ) 2015/1589. Κατά συνέπεια, η ενίσχυση αυτή θεωρείται υφιστάμενη ενίσχυση σύμφωνα με το άρθρο 17 παράγραφος 3.
                  
               
                     (71)
                  
                  
                     Όσον αφορά τις μεταγενέστερες τροποποιήσεις που περιγράφονται στην αιτιολογική σκέψη (69), προκειμένου να προσδιοριστεί εάν προσέφεραν οικονομικό πλεονέκτημα στην PR, η Επιτροπή πρέπει να εξακριβώσει εάν, συμφωνώντας να αναβληθεί η αποπληρωμή του χρέους με τους συμφωνημένους όρους, οι πιστωτές της PR συμπεριφέρθηκαν με τρόπο συγκρίσιμο με αυτόν ενός ιδιώτη πιστωτή σε παρόμοια κατάσταση (η λεγόμενη αρχή του «πιστωτή στην οικονομία της αγοράς ή «MECP»). Η αξιολόγηση της Επιτροπής επικεντρώνεται στη συναλλαγή από την άποψη του υποθετικού συνετού ιδιώτη πιστωτή (21).
                  
               
                     (72)
                  
                  
                     Ένας ορθολογικός ιδιώτης πιστωτής θα συγκρίνει κανονικά το οικονομικό αποτέλεσμα των προβλεπόμενων ενεργειών, δηλαδή i) την παράταση της περιόδου αποπληρωμής του χρέους και ii) την επιβολή της συμφωνίας του 2004, προκειμένου να επιλέξει εκείνη που θα αποφέρει το υψηλότερο δυνατό ποσό ανάκτησης.
                  
               
                     (73)
                  
                  
                     Στην παρούσα περίπτωση, η Πολωνία δεν παρείχε αποδεικτικά στοιχεία που να αποδεικνύουν ότι οι πιστωτές της PR πραγματοποίησαν τέτοια συγκριτική ανάλυση, ούτε ότι η επιλεγμένη πορεία δράσης, δηλαδή η τροποποίηση της αρχικής συμφωνίας αναδιάρθρωσης χρέους, εξασφάλισε την υψηλότερη αναμενόμενη ανάκτηση του χρέους. Αντιθέτως, η Πολωνία θεωρεί ότι το σύνολο του μέτρου (δηλαδή τόσο η συμφωνία του 2004 όσο και οι μεταγενέστερες τροποποιήσεις της) συνιστούν κρατική ενίσχυση, επομένως συνάγεται ότι παρείχε οικονομικό πλεονέκτημα στην PR.
                  
               
                     (74)
                  
                  
                     Η Επιτροπή σημειώνει ότι οι τροποποιήσεις της συμφωνίας του 2004 που περιγράφονται στην αιτιολογική σκέψη (69), ιδίως εκείνες που έγιναν το 2007 και το 2008, συνίστανται ουσιαστικά σε μια άτοκη αναβολή 23 μηνών για την αποπληρωμή των υποχρεώσεων που οφείλει η PR στις εταιρείες του ομίλου PKP (σε σύγκριση με τους όρους της συμφωνίας του 2004) ύψους τουλάχιστον 1 908 εκατ. PLN (22). Αυτή η άτοκη αναβολή της περιόδου αποπληρωμής κατά σχεδόν δύο έτη απαλλάσσει την PR από την εκπλήρωση των υποχρεώσεων πληρωμής της σύμφωνα με το αρχικό χρονοδιάγραμμα που προβλεπόταν στη συμφωνία του 2004 και παρείχε έτσι στην PR πρόσθετη ρευστότητα, η οποία θα μπορούσε να χρησιμοποιηθεί για τη χρηματοδότηση των εργασιών της PR. Η PR δεν θα μπορούσε να συγκεντρώσει τέτοια άτοκη ρευστότητα στην αγορά από ιδιώτες πιστωτές, ακόμη και αν βρισκόταν σε πολύ καλή οικονομική κατάσταση, πόσο μάλλον ως εταιρεία που αντιμετωπίζει οικονομικές δυσκολίες. Σε σχέση με την πρακτική αυτή, η Επιτροπή κατέληξε στο συμπέρασμα ότι μια τέτοια άτοκη αναβολή της αποπληρωμής του χρέους αποτελούσε ενίσχυση (23).
                  
               
                     (75)
                  
                  
                     Βάσει των ανωτέρω, η Επιτροπή καταλήγει στο συμπέρασμα ότι το μέτρο δεν συμμορφώνεται με την αρχή MECP και, ως εκ τούτου, παρέχει οικονομικό πλεονέκτημα στην PR.
                  
               7.1.3.3.   Επιλεκτικότητα, νόθευση του ανταγωνισμού και επιπτώσεις στις συναλλαγές μεταξύ των κρατών μελών
         
         
                     (76)
                  
                  
                     Το συμπέρασμα σχετικά με την επιλεκτικότητα, τη νόθευση του ανταγωνισμού και τις επιπτώσεις στις συναλλαγές που διατυπώνεται στις αιτιολογικές σκέψεις (51) και (57) σε σχέση με το μέτρο 1 ισχύει αντίστοιχα και στο μέτρο 3.
                  
               7.1.3.4.   Συμπέρασμα
         
         
                     (77)
                  
                  
                     Ως εκ τούτου, η Επιτροπή καταλήγει στο συμπέρασμα ότι το μέτρο 3 συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
                  
               7.1.4.   Μέτρο 4 - Αναβολή υποχρεώσεων το 2009-2014
         
         7.1.4.1.   Κρατικοί πόροι και δυνατότητα καταλογισμού στο κράτος
         
         
                     (78)
                  
                  
                     Η Επιτροπή παρατηρεί αρχικά ότι όλοι οι πιστωτές που υπέγραψαν συμφωνίες αναβολής με την PR ήταν είτε κρατικές επιχειρήσεις είτε δημόσιος οργανισμός (ZUS).
                  
               
                     (79)
                  
                  
                     Όσον αφορά το ZUS, υπάγεται στον τομέα της δημόσιας διοίκησης, τελεί υπό την πλήρη εποπτεία του κράτους και χρηματοδοτείται από τον κρατικό προϋπολογισμό. Επομένως, δεν υπάρχει αμφιβολία ότι οι αποφάσεις της για αναβολή των υποχρεώσεων της PR πρέπει να καταλογιστούν στο κράτος και ότι αυτές οι αναβολές περιλαμβάνουν κρατικούς πόρους.
                  
               
                     (80)
                  
                  
                     Όσον αφορά τους υπόλοιπους πιστωτές, όπως εξηγείται στην αιτιολογική σκέψη (64), οι πόροι δημόσιας επιχείρησης συνιστούν καταρχήν κρατικούς πόρους κατά την έννοια του άρθρου 107 παράγραφος 1 της ΣΛΕΕ, διότι το Δημόσιο είναι σε θέση να κατευθύνει τη χρήση των πόρων αυτών. Για τους λόγους που εξηγούνται στις αιτιολογικές σκέψεις (65) και (66), το κράτος μπορεί να επηρεάσει τον τρόπο χρήσης των πόρων του ομίλου PKP. Οι αναβολές συνεπάγονται πιθανή απώλεια πόρων από τους πιστωτές αυτούς. Επομένως, πρέπει να θεωρηθούν κρατικοί πόροι.
                  
               
                     (81)
                  
                  
                     Λαμβάνοντας υπόψη τη δυνατότητα καταλογισμού, η Επιτροπή σημειώνει ότι το 2009-2014, οι PKP SA, PKP Intercity, PKP PLK και PKP Energetyka ανήκαν όλες στον όμιλο PKP, ο οποίος ανήκει 100 % στο κράτος και εποπτεύεται από τον αρμόδιο υπουργό μεταφορών. Αν και το γεγονός και μόνο ότι ένα μέτρο λαμβάνεται από μια δημόσια επιχείρηση δεν αρκεί από μόνο του για να θεωρηθεί καταλογιστέο στο κράτος, η δυνατότητα καταλογισμού μπορεί να συναχθεί από ένα σύνολο ενδείξεων που προκύπτουν από τις περιστάσεις της συγκεκριμένης υπόθεσης και το όλο πλαίσιο στο οποίο εντάσσεται η λήψη του μέτρου (24). Οι ενδείξεις αυτές περιλαμβάνουν π.χ. τη φύση των δραστηριοτήτων της δημόσιας επιχείρησης και την άσκηση αυτών των δραστηριοτήτων στην αγορά υπό κανονικές συνθήκες ανταγωνισμού με ιδιωτικούς φορείς, τον βαθμό εποπτείας που ασκούν οι δημόσιες αρχές στη διαχείριση μιας επιχείρησης και κατά πόσον μια επιχείρηση θα μπορούσε να λάβει αυτόνομα την εν λόγω απόφαση ή κάθε άλλη ένδειξη που υποδηλώνει τη συμμετοχή των δημόσιων αρχών στη λήψη του υπό εξέταση μέτρου ή η διαπίστωση ότι είναι απίθανο να μην έχουν εμπλακεί, λαμβανομένων υπόψη της εμβέλειας του μέτρου, του περιεχομένου του ή των όρων που περιέχει.
                  
               
                     (82)
                  
                  
                     Από την άποψη αυτή, η Επιτροπή παρατηρεί ότι η PR παρέχει υπηρεσίες δημόσιων μεταφορών που δεν ασκούνται υπό κανονικές συνθήκες αγοράς, αλλά ως επί το πλείστον προμηθεύονται και χρηματοδοτούνται απευθείας από το κράτος. Επίσης, οι πιστωτές, τουλάχιστον η PKP PLK (ο μονοπωλιακός διαχειριστής υποδομής) και η PKP Intercity (στον βαθμό που παρείχαν δημόσιες διαπεριφερειακές υπηρεσίες), δεν ανταγωνίζονταν υπό κανονικές συνθήκες της αγοράς με ιδιωτικούς φορείς. Η αφερεγγυότητα της PR, του μόνου παρόχου περιφερειακών σιδηροδρομικών μεταφορών στις μισές σχεδόν περιοχές, θα μπορούσε επίσης να επιφέρει σοβαρή διαταραχή στην παροχή σημαντικής δημόσιας υπηρεσίας. Ως εκ τούτου, το κράτος είχε ιδιαίτερο ενδιαφέρον να διασφαλίσει τη ρευστότητα των δημοσίων σχέσεων.
                  
               
                     (83)
                  
                  
                     Το κράτος ασκεί παραδοσιακά υψηλό βαθμό εποπτείας στη διαχείριση και τις δραστηριότητες των εταιρειών του ομίλου PKP, κυρίως μέσω της επιρροής του στην επιλογή των διοικητικών συμβουλίων και των διευθυνουσών επιτροπών τους, των οποίων η σύνθεση συνήθως προσαρμοζόταν στις αλλαγές στην πολιτική σκηνή. Επιπλέον, οι εταιρείες του ομίλου PKP δεν ήταν στο παρελθόν πάντα αυτόνομες στη λήψη σημαντικών επιχειρηματικών αποφάσεων. Για παράδειγμα, το κράτος συμμετείχε άμεσα στη διαρθρωτική αναδιοργάνωση του σιδηροδρομικού τομέα, τη μεταφορά περιουσιακών στοιχείων μεταξύ των εταιρειών του ομίλου PKP ή την οικονομική αναδιάρθρωση. Ειδικότερα, το κράτος ξεκίνησε την αναδιάρθρωση του χρέους της PR (Μέτρο 3), η οποία περιλάμβανε τους ίδιους πιστωτές που αργότερα συμφώνησαν να αναβάλουν τις υποχρεώσεις της PR. Αυτό δεν προκαλεί έκπληξη, δεδομένου ότι ο όμιλος PKP είναι ένας από τους μεγαλύτερους εργοδότες στην Πολωνία (οι εν λόγω πιστωτές απασχολούσαν περισσότερα από 50 000 άτομα το 2014) και διαδραματίζει σημαντικό ρόλο στη διαμόρφωση της πολιτικής του κράτους στον τομέα των μεταφορών.
                  
               
                     (84)
                  
                  
                     Τέλος, λαμβάνοντας υπόψη το πεδίο εφαρμογής του μέτρου (το ποσό των αναβαλλόμενων υποχρεώσεων αντιπροσώπευε περίπου [άνω του 120] % των μέσων ετήσιων εσόδων της PR κατά τη σχετική περίοδο), την επίδρασή του στους πιστωτές (η PR ήταν ο τρίτος μεγαλύτερος πελάτης της PKP PLK και της PKP Energetyka), τους ισχυρούς οργανωσιακούς δεσμούς μεταξύ του οφειλέτη, των πιστωτών και του κράτους και, τελευταίο αλλά εξίσου σημαντικό, τους μη εμπορικούς προφανώς όρους υπό τους οποίους χορηγήθηκαν οι αναβολές (βλέπε αιτιολογικές σκέψεις (86) έως (95)), φαίνεται απίθανο οι αποφάσεις των ενδιαφερομένων δημόσιων επιχειρήσεων να αναβάλουν τις υποχρεώσεις της PR να μπορούσαν να είχαν ληφθεί χωρίς καμία εμπλοκή του κράτους.
                  
               
                     (85)
                  
                  
                     Για τους λόγους αυτούς, η Επιτροπή είναι της γνώμης ότι οι δημόσιες αρχές μπορούν να θεωρηθούν ότι ενεπλάκησαν με τον ένα ή τον άλλο τρόπο στις αποφάσεις αναβολής των υποχρεώσεων της PR. Η ίδια η Πολωνία δεν υποστηρίζει ότι το μέτρο δεν καταλογίζεται στο κράτος. Συνεπώς, η Επιτροπή καταλήγει στο συμπέρασμα ότι αυτό το μέτρο καταλογίζεται στο κράτος.
                  
               7.1.4.2.   Πλεονέκτημα
         
         
                     (86)
                  
                  
                     Προκειμένου να προσδιοριστεί εάν το μέτρο παρείχε οικονομικό πλεονέκτημα στην PR, η Επιτροπή πρέπει να εξακριβώσει εάν, συμφωνώντας να αναβάλει τις υποχρεώσεις της PR, οι πιστωτές συμπεριφέρθηκαν με τρόπο συγκρίσιμο με αυτόν ενός ιδιώτη πιστωτή σε παρόμοια κατάσταση. Από την άποψη αυτή, η Επιτροπή κατέληξε στα ακόλουθα συμπεράσματα.
                  
               
                     (87)
                  
                  
                     Στην πραγματικότητα, στο διάστημα μεταξύ 2009 και 2014, τέσσερις κρατικές επιχειρήσεις και το ZUS συνήψαν με την PR, μια εταιρεία η οποία βρισκόταν σε δύσκολη οικονομική κατάσταση και επίσης ανήκει στο κράτος, 25 συμφωνίες για την αναβολή της αποπληρωμής των καθυστερημένων υποχρεώσεων συνολικού ύψους [900-1 300] εκατ. PLN, σε λογιστικούς όρους, όπως αναφέρεται στην αιτιολογική σκέψη (84), για [άνω του 120] % των μέσων ετήσιων εσόδων της PR κατά την περίοδο αυτή.
                  
               
                     (88)
                  
                  
                     Η Πολωνία δεν έχει υποβάλει ταυτόχρονα αποδεικτικά στοιχεία που να αποδεικνύουν ότι η απόφαση αναβολής των υποχρεώσεων με τους συμφωνηθέντες όρους ήταν πιο ευνοϊκή για τους πιστωτές σε σχέση με εναλλακτικά μέτρα δράσης, όπως π.χ. εκτέλεση του χρέους. Η ανάλυση της εκ των υστέρων καθαρής παρούσας αξίας (ΚΠΑ) δεν μπορεί να θεωρηθεί ως επαρκώς αξιόπιστη απόδειξη, επειδή εκπονήθηκε εκ των υστέρων, δηλαδή μετά τη λήψη των αποφάσεων αναβολής των υποχρεώσεων. Ένας ορθολογικός πιστωτής της αγοράς θα είχε εκτιμήσει διαφορετικά σενάρια πριν λάβει μια απόφαση αναβολής των υποχρεώσεων, προκειμένου να επιλέξει αυτό που θα εξασφάλιζε το υψηλότερο αναμενόμενο ποσοστό ανάκτησης. Επιπλέον, η εκ των υστέρων ανάλυση δεν παρουσιάζει σωστά τις οικονομικές δυσκολίες της PR. Κατά τα έτη 2005 έως 2010, η PR είχε μόνο μία φορά θετικά αποτελέσματα εκμετάλλευσης και θετικά καθαρά αποτελέσματα. Στα επόμενα έτη, η κατάσταση ήταν παρόμοια. Υπήρχε σημαντική αβεβαιότητα για το κατά πόσον η PR θα μπορούσε να εξυπηρετήσει και να αποπληρώσει τις υποχρεώσεις της. Αυτό ήταν γνωστό στους πιστωτές της PR, ιδίως στην PKP PLK που συμμετείχαν ήδη στην αναδιάρθρωση του χρέους για την περίοδο 2004-2009 (Μέτρο 3). Αυτός ο κίνδυνος θα έπρεπε να αποτυπωθεί στην αξιολόγηση της πιστοληπτικής ικανότητας της PR και σε υψηλό επιτόκιο και σημαντικά καλύτερη εξασφάλιση. Η μελέτη της αποδίδει ωστόσο βαθμολογία «B» (ασθενής) το 2009-2013 και «CCC» (κακή/οικονομικές δυσκολίες) από το 2014 και μετά. Όπως περιγράφεται στην αιτιολογική σκέψη (90), η PR ήταν μια προβληματική επιχείρηση και άξιζε κατώτερη βαθμολογία από «B». Η ανάλυση της ΚΠΑ όχι μόνο εκτελείται εκ των υστέρων, αλλά είναι και εσφαλμένη.
                  
               
                     (89)
                  
                  
                     Επιπλέον, οι όροι με τους οποίους παρέχονται οι αναβολές ήταν μάλλον ευνοϊκοί, λαμβάνοντας υπόψη την κακή οικονομική κατάσταση του οφειλέτη. Πιο συγκεκριμένα, οι περίοδοι αναβολής ήταν μεγάλες, από 6 έως 21 μήνες, και στην περίπτωση μίας συμφωνίας που συνήφθη με την PKP PLK, η περίοδος αυτή ανερχόταν σε […] μήνες, ήταν δηλαδή πολύ μεγαλύτερη από τη μέση περίοδο εξυπηρέτησης του χρέους από έναν αφερέγγυο οφειλέτη, όπως ισχυρίζεται η Πολωνία. Συγκεκριμένα, αυτή η συμφωνία αντιπροσώπευε το […] % των συνολικών αναβαλλόμενων υποχρεώσεων (25). Επιπλέον, τα επιτόκια που εφαρμόστηκαν από τους πιστωτές ήταν χαμηλά σε σύγκριση με το εύλογο σημείο αναφοράς, όπως τα υποκατάστατα επιτόκια αγοράς («επιτόκια αναφοράς») που προκύπτουν από την εφαρμογή της ανακοίνωσης για τα επιτόκια αναφοράς (26). Ειδικότερα, σύμφωνα με όλες τις συμφωνίες, τα επιτόκια που εφαρμόστηκαν ήταν χαμηλότερα από το επιτόκιο αναφοράς που ισχύει για μια προβληματική επιχείρηση, όπως η PR. (27) Από αυτή την άποψη, η Επιτροπή πρέπει να αξιολογήσει τον ισχυρισμό της Πολωνίας ότι η PR δεν ήταν προβληματική επιχείρηση για ολόκληρη την περίοδο 2004-2014 (βλέπε αιτιολογική σκέψη (29)).
                  
               
                     (90)
                  
                  
                     Όπως παραδέχεται η Πολωνία, η PR πληρούσε τους όρους μιας προβληματικής επιχείρησης σύμφωνα με τις κατευθυντήριες γραμμές του 2004 το 2005. Πράγματι, περισσότερο από το ήμισυ του εγγεγραμμένου κεφαλαίου της PR είχε εξαφανιστεί μέχρι τότε και περισσότερο από το ένα τέταρτο του κεφαλαίου αυτού απωλέσθηκε τους προηγούμενους 12 μήνες. Όταν η τελευταία προϋπόθεση πληρούται για μια ορισμένη περίοδο 12 μηνών, η ενδιαφερόμενη επιχείρηση εξακολουθεί να είναι προβληματική, καθώς η πρώτη προϋπόθεση εξακολουθεί να μην πληρούται. Αυτό συνέβη στην PR κατά τα έτη από το 2006 και μετά. Για την περίοδο από το 2005, η PR θεωρείται επομένως προβληματική επιχείρηση.
                  
               
                     (91)
                  
                  
                     Ακόμη και αν υποτεθεί, όπως ισχυρίζεται η Πολωνία, ότι η PR άξιζε να βαθμολογηθεί ως «B» (ασθενής) το 2009-2013 και «CCC» (κακή/οικονομικές δυσκολίες) από το 2014 και μετά, τα επιτόκια που εφαρμόστηκαν πραγματικά ήταν χαμηλότερα από τα αντίστοιχα επιτόκια που εφαρμόστηκαν βάσει 18 συμφωνιών, που αντιστοιχούν στο […] % των συνολικών αναβαλλόμενων υποχρεώσεων. Επιπλέον, βάσει έξι συμφωνιών (που αντιστοιχούν στο […]% του συνόλου των αναβαλλόμενων υποχρεώσεων) τα επιτόκια ήταν ακόμη χαμηλότερα από το επιτόκιο αναφοράς που ισχύει για μια εταιρεία με βαθμολογία «AAA» (ισχυρή). Τέλος, η εξασφάλιση ήταν ασθενής σε όλες εκτός από μία συμφωνία (βλέπε υποσημείωση 27) και συνίστατο απλώς σε υπαγωγή σε εκτέλεση (28). Βάσει 18 συμφωνιών (που αντιστοιχούν στο […] % του συνόλου των αναβαλλόμενων υποχρεώσεων) δεν υπήρχε καμία εξασφάλιση.
                  
               
                     (92)
                  
                  
                     Η Πολωνία υποστηρίζει ότι η PR ήταν σημαντικός πελάτης της PKP PLK και της PKP Energetyka, επομένως οι πιστωτές αυτοί είχαν ιδιαίτερο ενδιαφέρον να συνεχίσουν τις επιχειρηματικές σχέσεις τους με την PR. Πράγματι, όπως αναφέρθηκε παραπάνω, η PR ήταν ο τρίτος μεγαλύτερος πελάτης της PKP PLK και της PKP Energetyka κατά την υπό εξέταση περίοδο, αντιπροσωπεύοντας κατά μέσο όρο […] % και […] % των εσόδων τους, αντίστοιχα. Το γεγονός αυτό μπορεί να είναι ένας από τους παράγοντες που ένας ιδιώτης πιστωτής θα είχε λάβει υπόψη, αλλά δεν αρκεί από μόνο του για να δικαιολογήσει τη συμμόρφωση των αναβολών με τους συμφωνημένους όρους της αγοράς. Σε κάθε περίπτωση, το επιχείρημα αυτό δεν ισχύει για τους υπόλοιπους πιστωτές, για τους οποίους η PR δεν ήταν τόσο σημαντικός πελάτης.
                  
               
                     (93)
                  
                  
                     Το επιχείρημα της Πολωνίας ότι η PKP PLK και η PKP Energetyka συνήψαν παρόμοιες συμφωνίες αναβολής με άλλους επιχειρηματικούς εταίρους δεν αποτελεί επαρκή απόδειξη της συμμόρφωσης των συμφωνιών τους με την PR με τους όρους της αγοράς. Χωρίς να γνωρίζουμε τους ακριβείς όρους των συμβάσεων αυτών και την οικονομική κατάσταση των οφειλετών, δεν μπορεί να αποκλειστεί ότι οι εν λόγω αναβολές επίσης δεν χορηγήθηκαν με όρους της αγοράς. Σε κάθε περίπτωση, αυτό που είναι σαφές είναι ότι οι εν λόγω αναβολές αφορούσαν μικρότερα ποσά υποχρεώσεων και συντομότερες περιόδους αποπληρωμής. Σε κάθε περίπτωση, προκειμένου να ισχυριστεί τη συμμόρφωση με τους όρους της αγοράς, η Πολωνία θα προτιμούσε να αποδείξει ότι οι ιδιώτες πιστωτές έχουν ή θα είχαν χορηγήσει αναβολές στην PR με όρους παρόμοιους με τους ενδιαφερόμενους δημόσιους πιστωτές. Η Επιτροπή σημειώνει, εν προκειμένω, ότι η PR υπέγραψε πράγματι συμφωνίες αναβολής με δύο ιδιώτες πιστωτές. Οι συμφωνίες αυτές δεν φαίνεται να αποδεικνύουν, ωστόσο, τη συμμόρφωση με τους όρους της αγοράς, καθώς αφορούσαν μικρότερο ποσό υποχρεώσεων και, κυρίως, προέβλεπαν έναν συνδυασμό υψηλότερου επιτοκίου και βραχύτερων περιόδων αποπληρωμής από τις συμφωνίες αναβολής που υπέγραψε η PR με τις εταιρείες του ομίλου PKP και το ZUS.
                  
               
                     (94)
                  
                  
                     Η Πολωνία υποστηρίζει ότι τα επιτόκια που εφαρμόστηκαν στις συμφωνίες αναβολής καθορίστηκαν σε επίπεδα συγκρίσιμα με τα μέσα επιτόκια που χρεώνονταν στον μη χρηματοπιστωτικό τομέα στην Πολωνία (29). Αυτό δεν αρκεί, ωστόσο, για να δικαιολογήσει τη συμμόρφωσή τους με τους όρους της αγοράς, διότι ο μέσος οφειλέτης στον μη χρηματοπιστωτικό τομέα θα μπορούσε να ήταν σε καλύτερη χρηματοοικονομική κατάσταση και/ή θα μπορούσε να είχε προσφέρει καλύτερη εξασφάλιση και, συνεπώς, θα μπορούσε να είχε υψηλότερη πιστοληπτική ικανότητα σε σχέση με την PR. Ομοίως, το επιχείρημα ότι η καθυστερημένη πληρωμή των υποχρεώσεων αποτελεί φερόμενη κοινή πρακτική της αγοράς στην Πολωνία δεν αποδεικνύει ότι οι όροι των συμφωνιών αναβολής ήταν σύμφωνοι με τους όρους της αγοράς.
                  
               
                     (95)
                  
                  
                     Ως εκ τούτου, η Επιτροπή θεωρεί ότι το μέτρο προσέφερε οικονομικό πλεονέκτημα στην PR.
                  
               7.1.4.3.   Επιλεκτικότητα, νόθευση του ανταγωνισμού και επιπτώσεις στις συναλλαγές μεταξύ των κρατών μελών
         
         
                     (96)
                  
                  
                     Το συμπέρασμα σχετικά με την επιλεκτικότητα, τη νόθευση του ανταγωνισμού και τις επιπτώσεις στις συναλλαγές που διατυπώνεται στις αιτιολογικές σκέψεις (51) και (57) σε σχέση με το μέτρο 1 ισχύει αντίστοιχα και στο μέτρο 4.
                  
               7.1.4.4.   Συμπέρασμα
         
         
                     (97)
                  
                  
                     Ως εκ τούτου, η Επιτροπή καταλήγει στο συμπέρασμα ότι το μέτρο 4 συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
                  
               7.1.5.   Μέτρα 1 έως 4 ως ενιαία παρέμβαση
         
         
                     (98)
                  
                  
                     Στην περίπτωση πολλών διαδοχικών μέτρων κρατικής παρέμβασης, επίσης εάν αυτά τα μέτρα δεν έχουν τις ίδιες αλλά διάφορες μορφές, η Επιτροπή πρέπει να εξετάσει εάν οι παρεμβάσεις αυτές συνδέονται τόσο στενά ώστε να είναι αδιαχώριστες μεταξύ τους και ότι, ως εκ τούτου, οι παρεμβάσεις αυτές πρέπει, για τους σκοπούς του άρθρου 107 παράγραφος 1 της ΣΛΕΕ, να θεωρηθούν ως ενιαία παρέμβαση (30). Η εκτίμηση του κατά πόσον πολλά διαδοχικά μέτρα κρατικής παρέμβασης είναι αδιαχώριστα και συνεπώς συνιστούν ενιαία παρέμβαση πρέπει να διενεργείται βάσει των κριτηρίων που ορίζει η νομολογία. Τα κριτήρια αυτά περιλαμβάνουν τη χρονολογία των εν λόγω παρεμβάσεων, τον σκοπό τους και τις συνθήκες της δικαιούχου επιχείρησης κατά τη στιγμή των εν λόγω παρεμβάσεων (31).
                  
               
                     (99)
                  
                  
                     Η Επιτροπή σημειώνει ότι τα υπό αξιολόγηση μέτρα, αν και χορηγήθηκαν σε διαφορετικά χρονικά σημεία και σε διαφορετικές μορφές, σχετίζονται μεταξύ τους. Αποσκοπούσαν όλα στην αντιμετώπιση των επαναλαμβανόμενων προβλημάτων ρευστότητας της PR λόγω της ανεπιτυχούς εφαρμογής της διαρθρωτικής μεταρρύθμισης του σιδηροδρομικού τομέα που ξεκίνησε το 2000, βάσει του νόμου PKP, και στην αποκατάσταση της μακροπρόθεσμης βιωσιμότητας της PR.
                  
               
                     (100)
                  
                  
                     Τα ποσά που καταβλήθηκαν στο πλαίσιο της συνεχιζόμενης αναδιάρθρωσης της PR μεταξύ 2006 και 2009 για την κάλυψη προηγούμενων ζημιών (μέτρο 2) κάλυψαν το οικονομικό έλλειμμα της PR που είχε δημιουργηθεί τα προηγούμενα έτη, όταν, λόγω περιορισμών του προϋπολογισμού, η PR έλαβε μέρος της χρηματοδότησης που χρειαζόταν για την κάλυψη των εξόδων της. Η καθυστερημένη αυτή πληρωμή επιδείνωσε τις ταμειακές ροές, καθιστώντας αδύνατο για την PR να εξοφλήσει το χρέος της. Για την αντιμετώπιση αυτού του προβλήματος, ο τροποποιημένος νόμος PKP παρείχε στη PR τη δυνατότητα να συνάψει συμφωνία αναδιάρθρωσης του χρέους της με τους πιστωτές της. Τον Μάρτιο 2004, η PR συνήψε τέτοια συμφωνία με τις εταιρείες του ομίλου PKP, η οποία ωστόσο αποδείχθηκε ανεπαρκής καθώς η εταιρεία δεν ήταν σε θέση να εξοφλήσει το χρέος της ακόμη και υπό τους όρους της αναδιάρθρωσης. Για να περιοριστεί περαιτέρω η επιβάρυνση του χρέους, τα έτη 2005-2008 η συμφωνία τροποποιήθηκε (μέτρο 3). Παρ’ όλα αυτά, τα προβλήματα ρευστότητας της PR συνεχίστηκαν και δεν ήταν σε θέση να αντεπεξέλθει εγκαίρως στις υποχρεώσεις της. Μεταξύ 2009 και 2014, η εταιρεία συνήψε 25 συμφωνίες που προέβλεπαν την αναβολή των ανεξόφλητων υποχρεώσεών της (μέτρο 4). Αυτό αποδείχθηκε επίσης ανεπαρκές. Οι υποχρεώσεις της PR συνέχισαν να αυξάνονται σε τέτοιο βαθμό που δύο πιστωτές ζήτησαν την άμεση αποπληρωμή των απαιτήσεών τους. Για να μην κηρύξει πτώχευση η PR, η Πολωνία της χορήγησε πρόσθετη χρηματοδότηση με τη μορφή της κοινοποιηθείσας ενίσχυσης αναδιάρθρωσης (μέτρο 1), το μεγαλύτερο μέρος της οποίας χρησιμοποιήθηκε για την αποπληρωμή ανεξόφλητων υποχρεώσεων.
                  
               
                     (101)
                  
                  
                     Το γεγονός αυτό δείχνει ότι τα υπό αξιολόγηση μέτρα δεν ήταν ανεξάρτητα, αλλά αδιαχώριστα, με την έννοια ότι ένα μόνο από αυτά ήταν ανεπαρκές για την αντιμετώπιση του προβλήματος της ρευστότητας και για την αποκατάσταση της μακροπρόθεσμης βιωσιμότητας. Και μάλιστα, το ένα συμπληρώνει το άλλο, έως ότου το τελευταίο να εξασφαλίσει για την εταιρεία ρευστότητα και κερδοφορία. Από την άποψη αυτή, η κοινοποιηθείσα ενίσχυση αναδιάρθρωσης και τα μέτρα προ της αναδιάρθρωσης μπορούν να θεωρηθούν ότι αποτελούν μέρος της ίδιας διαδικασίας αναδιοργάνωσης. Το γεγονός ότι χρειάστηκε περισσότερο από το αναμενόμενο διάστημα δεν οφείλεται στο ότι η PR ήταν εγγενώς μη βιώσιμη, αλλά στο ότι δεν διέθετε αρκετούς πόρους για να ολοκληρώσει την αναδιοργάνωση νωρίτερα.
                  
               
                     (102)
                  
                  
                     Βάσει των λόγων που αναφέρονται στις αιτιολογικές σκέψεις (99) έως (101), η Επιτροπή θεωρεί ότι τα υπό αξιολόγηση μέτρα αποτελούν ένα ενιαίο μέτρο αναδιοργάνωσης ή παρέμβασης που εφαρμόζεται κατά διαστήματα. Επομένως, είναι σκόπιμο να εκτιμηθούν τα μεμονωμένα μέτρα όχι ξεχωριστά, αλλά συνδυαστικά.
                  
               
                     (103)
                  
                  
                     Η Επιτροπή θα αξιολογήσει συνεπώς τα μέτρα 1 έως 4 ως ενιαία παρέμβαση που αποτελούν κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
                  
               
                     (104)
                  
                  
                     Όπως εξηγείται στην αιτιολογική σκέψη (49), ένα μέτρο συνιστά κρατική ενίσχυση κατά την έννοια της εν λόγω διάταξης εφόσον πληρούνται οι ακόλουθες σωρευτικές προϋποθέσεις: i) το μέτρο πρέπει να καταλογίζεται στο κράτος και να χρηματοδοτείται με κρατικούς πόρους· ii) το μέτρο πρέπει να παρέχει οικονομικό πλεονέκτημα σε επιχείρηση· iii) το εν λόγω πλεονέκτημα πρέπει να είναι επιλεκτικό· και iv) το μέτρο πρέπει να νοθεύει ή να απειλεί να νοθεύσει τον ανταγωνισμό και να επηρεάζει τις συναλλαγές μεταξύ κρατών μελών.
                  
               7.1.5.1.   Κρατικοί πόροι και δυνατότητα καταλογισμού στο κράτος
         
         
                     (105)
                  
                  
                     Όπως εξηγείται στις αιτιολογικές σκέψεις (50), (59), (64) έως (67) και (79) έως (85), τα μέτρα 1 έως 4 ελήφθησαν μεμονωμένα είτε από διαφορετικές οντότητες που ανήκουν στη δημόσια διοίκηση, είτε από δημόσιες επιχειρήσεις και συνεπώς εμπεριέχουν κρατικούς πόρους.
                  
               
                     (106)
                  
                  
                     Τα αποδεικτικά στοιχεία που κατατέθηκαν δείχνουν επίσης ότι οι αποφάσεις για τη χορήγηση των μέτρων 1 έως 4 ελήφθησαν είτε απευθείας από δημόσιες αρχές είτε ότι οι δημόσιες αρχές συμμετείχαν σε αυτές τις αποφάσεις, ή ότι η δυνατότητα καταλογισμού μπορεί να συναχθεί από τους δείκτες που προκύπτουν από τις περιστάσεις και το πλαίσιο στο οποίο ελήφθησαν τα μέτρα. Κατά συνέπεια, τα μέτρα 1 έως 4 καταλογίζονταν μεμονωμένα στο κράτος.
                  
               
                     (107)
                  
                  
                     Κάθε ένα από τα μέτρα 1 έως 4 εμπεριέχει κρατικούς πόρους και καταλογίζεται στο κράτος. Ως εκ τούτου, η Επιτροπή καταλήγει στο συμπέρασμα ότι το μέτρο 1 έως 4 ως ενιαία παρέμβαση, καταλογίζεται στο κράτος και εμπεριέχει κρατικούς πόρους.
                  
               7.1.5.2.   Πλεονέκτημα
         
         
                     (108)
                  
                  
                     Η ενιαία παρέμβαση καλύπτει την περίοδο από το 2005, όταν χορηγήθηκε το μέτρο 3, έως το 2015, όταν χορηγήθηκε το μέτρο 1.
                  
               
                     (109)
                  
                  
                     Το συνολικό ποσό της ενίσχυσης που χορηγήθηκε στην PR στο πλαίσιο της ενιαίας παρέμβασης υπερέβη σημαντικά τη λογιστική αξία της εταιρείας (βλέπε πίνακα 1). Επιπλέον, μεταξύ 2005 και 2015, η PR ανέφερε τακτικά ζημίες και αυξανόμενο χρέος. Ένας διαχειριστής της οικονομίας της αγοράς δεν θα είχε παρέμβει τόσες φορές και τόσο σημαντικά για τόσο μεγάλο χρονικό διάστημα χωρίς καμία ένδειξη βελτίωσης της κατάστασης της εταιρείας που ήταν ήδη προβληματική τουλάχιστον από το 2005. Ο βασικός στόχος της παρέμβασης ήταν η αποφυγή διαταραχής στην παροχή των περιφερειακών σιδηροδρομικών επιβατικών υπηρεσιών, προσπαθώντας να διορθώσει τα επαναλαμβανόμενα ζητήματα ρευστότητας της PR. Χωρίς τη συνεχή παρέμβαση του κράτους, η PR δεν θα ήταν σε θέση να παράσχει τις υπηρεσίες της και θα αναγκαζόταν, κάποια στιγμή, να υποβάλει αίτηση πτώχευσης. Ως εκ τούτου, η Επιτροπή θεωρεί ότι τα μέτρα 1 έως 4 ως ενιαία παρέμβαση προσέφεραν στην PR οικονομικό πλεονέκτημα.
                  
               7.1.5.3.   Επιλεκτικότητα, νόθευση του ανταγωνισμού και επιπτώσεις στις συναλλαγές μεταξύ των κρατών μελών
         
         
                     (110)
                  
                  
                     Το συμπέρασμα σχετικά με την επιλεκτικότητα, τη νόθευση του ανταγωνισμού και τις επιπτώσεις στις συναλλαγές που διατυπώνεται στις αιτιολογικές σκέψεις (51) και (57) σε σχέση με το μέτρο 1 ισχύει αντίστοιχα και στην ενιαία παρέμβαση.
                  
               7.1.5.4.   Συμπέρασμα
         
         
                     (111)
                  
                  
                     Ως εκ τούτου, η Επιτροπή καταλήγει στο συμπέρασμα ότι τα μέτρα 1 – 4 ως ενιαία παρέμβαση συνιστούν κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
                  
               
                     (112)
                  
                  
                     Τα μέτρα 1 έως 4, είτε μεμονωμένα είτε από κοινού, συνιστούν κρατική ενίσχυση. Η λήψη των μέτρων ως μεμονωμένη παρέμβαση ή χωριστά δεν αλλάζει το αποτέλεσμα της αξιολόγησης, καθώς δεν θα άλλαζε η φύση των επιμέρους τμημάτων της παρέμβασης.
                  
               7.1.6.   Μέτρο 5 - Ενισχύσεις κατάρτισης, πρόσληψης και ήσσονος σημασίας που χορηγήθηκαν από το 2006 έως το 2015
         
         7.1.6.1.   Κρατικοί πόροι και δυνατότητα καταλογισμού στο κράτος
         
         
                     (113)
                  
                  
                     Τα μέτρα που μαζί αποτελούν το μέτρο 5 χορηγήθηκαν από δημόσιες αρχές, όπως η Πολωνική Υπηρεσία για την Ανάπτυξη των Επιχειρήσεων, το Γραφείο Εργασίας και το Κρατικό Ταμείο για την Αποκατάσταση των Αναπήρων. Επομένως, το μέτρο εμπεριέχει σαφώς κρατικούς πόρους και καταλογίζεται στο κράτος.
                  
               7.1.6.2.   Πλεονέκτημα
         
         
                     (114)
                  
                  
                     Το μέτρο 5 χορηγήθηκε μόνο στην PR και κάλυπτε τα έξοδα με τα οποία θα είχε επιβαρυνθεί διαφορετικά η PR υπό κανονικές συνθήκες της αγοράς. Επομένως, το μέτρο παρείχε στην PR ένα αδικαιολόγητο οικονομικό πλεονέκτημα.
                  
               7.1.6.3.   Επιλεκτικότητα
         
         
                     (115)
                  
                  
                     Το συμπέρασμα σχετικά με την επιλεκτικότητα που αναφέρεται στην αιτιολογική σκέψη (51) σε σχέση με το μέτρο 1 ισχύει ανάλογα και για το μέτρο 5.
                  
               7.1.6.4.   Νόθευση του ανταγωνισμού και επιπτώσεις στις συναλλαγές μεταξύ των κρατών μελών
         
         
                     (116)
                  
                  
                     Ο κανονισμός (ΕΕ) αριθ. 1407/2013 της Επιτροπής (32) («ο κανονισμός περί ενισχύσεων ήσσονος σημασίας») ορίζει ότι οι ενισχύσεις που χορηγούνται σε μία μόνο επιχείρηση θεωρείται ότι δεν πληρούν όλα τα κριτήρια του άρθρου 107 παράγραφος 1 της ΣΛΕΕ εάν το συνολικό ποσό της εν λόγω ενίσχυσης δεν υπερβαίνει τα 200 000 EUR για οποιαδήποτε περίοδο τριών οικονομικών ετών. Όπως εξηγείται στην αιτιολογική σκέψη 3 του εν λόγω κανονισμού, οι ενισχύσεις που χορηγούνται σε μία μόνο επιχείρηση που δεν υπερβαίνει το όριο αυτό θα πρέπει να θεωρείται ότι δεν επηρεάζουν τις συναλλαγές μεταξύ των κρατών μελών και δεν νοθεύουν ούτε απειλούν να νοθεύσουν τον ανταγωνισμό. Σύμφωνα με το άρθρο 7 παράγραφος 1 του εν λόγω κανονισμού, ο εν λόγω κανονισμός εφαρμόζεται επίσης στις ενισχύσεις που χορηγήθηκαν πριν από την έναρξη ισχύος του (δηλαδή την 1η Ιανουαρίου 2014).
                  
               
                     (117)
                  
                  
                     Σύμφωνα με την Πολωνία (βλέπε αιτιολογική σκέψη (27)), η ενίσχυση που χορηγήθηκε στην PR βάσει του μέτρου 5 δεν υπερέβη το όριο ήσσονος σημασίας κατά την περίοδο από το 2009 έως το 2011. Αν και ανήλθε συνολικά σε 1 177 421 PLN (περίπου 277 040 EUR), μόνο 350 007 PLN (82 355 EUR) από αυτό το ποσό χορηγήθηκαν ως ενίσχυση ήσσονος σημασίας.
                  
               
                     (118)
                  
                  
                     Όπως εξηγείται στην αιτιολογική σκέψη (22), το μέτρο 5 συνίσταται σε i) εκπαιδευτική βοήθεια ύψους 0,97 εκατ. PLN (περίπου 0,23 εκατ. EUR)· ii) ενίσχυση πρόσληψης 39 000 PLN (περίπου 0,01 εκατ. EUR) και iii) ενίσχυση ήσσονος σημασίας 0,7 εκατ. PLN (περίπου 0,17 εκατ. EUR). Οι ενισχύσεις αυτές επιτρέπουν από κοινού στην PR να παρέχει κατάρτιση και να προσλαμβάνει το προσωπικό που είναι απαραίτητο για να εξασφαλίσει τη συνεχή παροχή περιφερειακών σιδηροδρομικών επιβατικών υπηρεσιών. Συνιστούν, επομένως, ένα ενιαίο μέτρο. Τα αντίστοιχα ποσά τους πρέπει να ληφθούν σωρευτικά για τους σκοπούς του κανονισμού περί ενισχύσεων ήσσονος σημασίας. Το συνολικό ποσό του μέτρου 5 υπερβαίνει το όριο ήσσονος σημασίας κατά την περίοδο από το 2009 έως το 2011. Επομένως, οι απαιτήσεις του κανονισμού περί ενισχύσεων ήσσονος σημασίας δεν πληρούνται για τη συγκεκριμένη περίοδο.
                  
               
                     (119)
                  
                  
                     Κατά συνέπεια, για το χρονικό διάστημα από το 2009 έως το 2011, το μέτρο 5 συνιστά κρατική ενίσχυση δυνάμει του άρθρου 107 παράγραφος 1 της ΣΛΕΕ και, για τους ίδιους λόγους που αναφέρονται στην αιτιολογική σκέψη (57) σχετικά με το μέτρο 1, το μέτρο 5 νόθευσε ή απείλησε να νοθεύσει τον ανταγωνισμό και επηρέασε τις συναλλαγές μεταξύ των κρατών μελών.
                  
               7.1.6.5.   Συμπέρασμα
         
         
                     (120)
                  
                  
                     Για τους λόγους αυτούς, η Επιτροπή καταλήγει στο συμπέρασμα ότι το μέτρο 5 συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
                  
               7.2.   Νομιμότητα της ενίσχυσης
         
         7.2.1.   Νομιμότητα των μέτρων 1 έως 4 (η ενιαία παρέμβαση)
         
         
                     (121)
                  
                  
                     Σύμφωνα με το άρθρο 108 παράγραφος 3 της ΣΛΕΕ, τα κράτη μέλη κοινοποιούν στην Επιτροπή τυχόν σχέδια θέσπισης ή τροποποίησης ενισχύσεων και δεν πρέπει να εφαρμόσουν τα σχεδιαζόμενα μέτρα έως ότου η διαδικασία κοινοποίησης καταλήξει στη λήψη τελικής απόφασης. Το άρθρο 3 του κανονισμού (ΕΕ) 2015/1589 ορίζει ότι μια ενίσχυση δεν τίθεται σε εφαρμογή παρά μόνον αφού η Επιτροπή λάβει, ή θεωρηθεί ότι έχει λάβει, απόφαση με την οποία εγκρίνει την εν λόγω ενίσχυση.
                  
               
                     (122)
                  
                  
                     Για να εκτιμήσει περαιτέρω τη νομιμότητα της ενίσχυσης, η Επιτροπή πρέπει να εξετάσει εάν πληροί τις προϋποθέσεις για να εξαιρεθεί από την υποχρέωση κοινοποίησης.
                  
               
                     (123)
                  
                  
                     Κανένα από τα υπό αξιολόγηση μέτρα (μέτρα 1, 2, 3 και 4) δεν εμπίπτει στο πεδίο εφαρμογής του ΓΚΑΚ του 2008, κυρίως επειδή μια προβληματική επιχείρηση, όπως η PR, δεν είναι επιλέξιμη για ενίσχυση βάσει του ΓΚΑΚ.
                  
               
                     (124)
                  
                  
                     Τα μέτρα 2, 3 και 4 δεν κοινοποιήθηκαν στην Επιτροπή. Το μέτρο 1 κοινοποιήθηκε στις 21 Σεπτεμβρίου 2015. Ωστόσο, η Πολωνία χορήγησε το μέτρο 1 στις 30 Σεπτεμβρίου 2015 (βλέπε αιτιολογική σκέψη (1)) χωρίς να περιμένει την απόφαση της Επιτροπής για την έγκριση της ενίσχυσης. Σε κάθε περίπτωση, ακόμη και αν η Πολωνία περίμενε την απόφαση της Επιτροπής για την έγκριση του μέτρου 1, όπως ορίζεται στις αιτιολογικές σκέψεις (99) έως (102), η Επιτροπή θεωρεί ότι τα μέτρα 1 έως 4 αποτελούν μία ενιαία παρέμβαση, αυτό δεν θα επηρέαζε τη νομιμότητα της ενίσχυσης, καθώς τα μέτρα 2 έως 4 χορηγήθηκαν χωρίς να έχει εκδοθεί καμία απόφαση της Επιτροπής που να επιτρέπει την ενίσχυση.
                  
               
                     (125)
                  
                  
                     Βάσει των ανωτέρω, η Επιτροπή καταλήγει στο συμπέρασμα ότι η ενίσχυση δεν εξαιρέθηκε από την υποχρέωση κοινοποίησης και χορηγήθηκε από την Πολωνία χωρίς την έγκριση της Επιτροπής, κατά παράβαση του άρθρου 108 παράγραφος 3 της ΣΛΕΕ και του άρθρου 3 του κανονισμού (ΕΕ) 2015/1589. Επομένως, χορηγήθηκε παράνομα.
                  
               7.2.2.   Νομιμότητα του μέτρου 5
         
         
                     (126)
                  
                  
                     Σύμφωνα με το άρθρο 108 παράγραφος 3 της ΣΛΕΕ, τα κράτη μέλη κοινοποιούν στην Επιτροπή τυχόν σχέδια θέσπισης ή τροποποίησης ενισχύσεων και δεν πρέπει να εφαρμόσουν τα σχεδιαζόμενα μέτρα έως ότου η διαδικασία κοινοποίησης καταλήξει στη λήψη τελικής απόφασης. Το άρθρο 3 του κανονισμού (ΕΕ) 2015/1589 ορίζει ότι μια ενίσχυση δεν τίθεται σε εφαρμογή παρά μόνον αφού η Επιτροπή λάβει, ή θεωρηθεί ότι έχει λάβει, απόφαση με την οποία εγκρίνει την εν λόγω ενίσχυση.
                  
               
                     (127)
                  
                  
                     Για να εκτιμήσει τη νομιμότητα της ενίσχυσης, η Επιτροπή πρέπει να εξετάσει εάν πληροί τις προϋποθέσεις για να εξαιρεθεί από την υποχρέωση κοινοποίησης.
                  
               
                     (128)
                  
                  
                     Η Επιτροπή σημειώνει ότι μέρος της ενίσχυσης που χορηγήθηκε βάσει του μέτρου 5 χαρακτηρίζεται ως ενίσχυση ήσσονος σημασίας και πληροί όλες τις σχετικές προϋποθέσεις του κανονισμού περί ενισχύσεων ήσσονος σημασίας. Το άλλο μέρος θα μπορούσε να πληροί τις προϋποθέσεις εξαίρεσης από την υποχρέωση κοινοποίησης βάσει του ΓΚΑΚ του 2008, εάν η PR δεν ήταν προβληματική επιχείρηση κατά τον χρόνο χορήγησης της ενίσχυσης.
                  
               
                     (129)
                  
                  
                     Δεδομένου ότι η PR πρέπει να θεωρηθεί προβληματική επιχείρηση για την περίοδο από το 2005 (33) (βλέπε αιτιολογικές σκέψεις (90) και (132)), η Επιτροπή συμπεραίνει ότι δεν πληρούνται όλοι οι ισχύοντες όροι του ΓΚΑΚ του 2008. Επομένως, η επίμαχη ενίσχυση κατάρτισης και οποιαδήποτε ενίσχυση που δεν πληροί τους όρους του κανονισμού περί ενισχύσεων ήσσονος σημασίας δεν εξαιρέθηκαν από την υποχρέωση κοινοποίησης. Κατά συνέπεια, η ενίσχυση χορηγήθηκε παράνομα.
                  
               7.3.   Συμβιβάσιμο της ενίσχυσης
         
         
                     (130)
                  
                  
                     Στην ενότητα 7.1, η Επιτροπή κατέληξε στο συμπέρασμα ότι τα μέτρα 1 έως 4, τόσο μεμονωμένα (αιτιολογικές σκέψεις (58), (63), (77), (97)) όσο και από κοινού ως ενιαίο μέτρο παρέμβασης (αιτιολογική σκέψη (111)), και το μέτρο 5 (αιτιολογική σκέψη (120)) αποτελούν ενίσχυση κατά την έννοια του άρθρου 107 παράγραφος 1 της ΣΛΕΕ. Ως εκ τούτου, ενώ η Επιτροπή θεωρεί ότι τα μέτρα 1 έως 4 αποτελούν ενιαία παρέμβαση (βλέπε αιτιολογικές σκέψεις (99) έως (102)), εναλλακτικά, η Επιτροπή θα αξιολογήσει ωστόσο τη συμβατότητα της ενίσχυσης για τα μέτρα 1 έως 4, τόσο ως μεμονωμένη παρέμβαση (ενότητα 7.3.1) και μεμονωμένα (ενότητα 7.3.2) όσο και σε κάθε περίπτωση ξεχωριστά για το μέτρο 5 (ενότητα 7.3.3).
                  
               7.3.1.   Μέτρα 1 έως 4 (η ενιαία παρέμβαση)
         
         
                     (131)
                  
                  
                     Πρώτον, όπως ορίζεται στις αιτιολογικές σκέψεις (99) έως (102), η Επιτροπή θεωρεί ότι τα μέτρα 1 έως 4 αποτελούν ενιαία παρέμβαση. Επομένως, η συμβατότητα της ενίσχυσης δεν θα εκτιμηθεί για κάθε μεμονωμένο μέτρο αλλά για την ενιαία παρέμβαση στο σύνολό της που περιλαμβάνει τα μεμονωμένα μέτρα.
                  
               
                     (132)
                  
                  
                     Κατ’ αρχήν, οι ενισχύσεις που χορηγούνται σε μια προβληματική επιχείρηση, όπως η PR, θα πρέπει να πληρούν τους όρους των κατευθυντήριων γραμμών σχετικά με τις κρατικές ενισχύσεις για τη διάσωση και αναδιάρθρωση μη χρηματοπιστωτικών προβληματικών επιχειρήσεων («κατευθυντήριες γραμμές του 2014») (34). Η ενιαία παρέμβαση καλύπτει την περίοδο μεταξύ του 2005, όταν χορηγήθηκε το μέτρο 3, και του 2015, όταν χορηγήθηκε το μέτρο 1. Σύμφωνα με τις πληροφορίες από την Πολωνία, η PR είχε αρνητικά ίδια κεφάλαια σε κάθε έτος της περιόδου μεταξύ 2005 και 2015, πριν από την απόκτηση των μετοχών από τον ΟΒΑ (μέτρο 1). Η Επιτροπή διαπιστώνει συνεπώς ότι η PR ήταν «προβληματική επιχείρηση» μεταξύ του 2005 και του 2015 κατά την έννοια του σημείου 20 των κατευθυντήριων γραμμών του 2014 (το οποίο επιβεβαιώθηκε επίσης από την Πολωνία, βλέπε αιτιολογική σκέψη (29)). Η Επιτροπή σημειώνει ότι μέρος της ενιαίας παρέμβασης (συγκεκριμένα, το μέτρο 1) χορηγήθηκε τον Σεπτέμβριο του 2015, δηλαδή μετά τη δημοσίευση των κατευθυντήριων γραμμών του 2014. Το σημείο 137 των κατευθυντήριων γραμμών του 2014 προβλέπει ότι η Επιτροπή θα αξιολογήσει τη συμβατότητα οποιασδήποτε ενίσχυσης αναδιάρθρωσης χωρίς την έγκρισή της βάσει των κατευθυντήριων γραμμών του 2014 «εάν η ενίσχυση ή μέρος αυτής χορηγήθηκε μετά τη δημοσίευσή [τους]». Επομένως, οι κατευθυντήριες γραμμές του 2014 θα ισχύουν σε αυτήν την περίπτωση.
                  
               
                     (133)
                  
                  
                     Η Επιτροπή είναι, ωστόσο, της άποψης ότι η αγορά εγχώριων επιβατικών σιδηροδρομικών υπηρεσιών που λειτουργεί με συμβάσεις παροχής δημόσιας υπηρεσίας συνιστά ιδιαίτερη περίπτωση, γεγονός το οποίο δικαιολογεί την αξιολόγηση της ενίσχυσης που χορηγήθηκε σε προβληματικές επιχειρήσεις που δραστηριοποιούνται στον τομέα αυτό σε διαφορετική νομική βάση.
                  
               
                     (134)
                  
                  
                     Ορισμένα τμήματα σιδηροδρομικών μεταφορών (όπως οι διεθνείς επιβατικές μεταφορές) έχουν ήδη απελευθερωθεί πλήρως σε επίπεδο Ένωσης. Αντιθέτως, η εγχώρια επιβατική αγορά άνοιξε μόνο στο πλαίσιο της τέταρτης δέσμης μέτρων για τους σιδηροδρόμους (35), η οποία τέθηκε επίσημα σε ισχύ από τον Ιανουάριο του 2019 (36). Όσον αφορά τους όρους σύναψης συμβάσεων δυνάμει του κανονισμού (ΕΚ) αριθ. 1370/2007, όπως αναφέρεται στην αιτιολογική σκέψη (11), οι υπηρεσίες σιδηροδρομικών μεταφορών επιβατών εσωτερικού, συμπεριλαμβανομένων των περιφερειακών σιδηροδρομικών επιβατικών υπηρεσιών, που παρέχονται βάσει συμβάσεων παροχής δημόσιας υπηρεσίας, εξακολουθούν να μπορούν να ανατεθούν απευθείας για μια μεταβατική περίοδο έως τις 24 Δεκεμβρίου 2023 και για διάρκεια που δεν υπερβαίνει τα 10 έτη (37). Αυτή η μεταβατική περίοδος ισχύει μόνο για τις εσωτερικές σιδηροδρομικές επιβατικές υπηρεσίες που παρέχονται βάσει συμβάσεων παροχής δημόσιας υπηρεσίας. Οι εσωτερικές σιδηροδρομικές επιβατικές υπηρεσίες που δεν παρέχονται βάσει συμβάσεων παροχής δημόσιας υπηρεσίας δεν επωφελούνται από αυτήν τη μεταβατική περίοδο και η ελευθέρωση τέθηκε σε ισχύ από τον Ιανουάριο του 2019 (38). Οι περισσότερες περιφερειακές επιβατικές υπηρεσίες παρέχονται βάσει συμβάσεων παροχής δημόσιας υπηρεσίας. Η μεταβατική περίοδος μπορεί να παρέχει ακόμα κάποια προστασία στους κατεστημένους φορείς από δυνητικούς νεοεισερχόμενους στην αγορά. Συνολικά, ο τομέας εξακολουθεί να κυριαρχείται από τους κατεστημένους φορείς και υπάρχει ελάχιστος ανταγωνισμός, εκτός από τα λίγα κράτη μέλη που άνοιξαν (εν μέρει) τις αγορές τους βάσει της εθνικής νομοθεσίας.
                  
               
                     (135)
                  
                  
                     Επιπλέον, η αγορά περιφερειακών επιβατικών σιδηροδρομικών υπηρεσιών βάσει συμβάσεων παροχής δημόσιας υπηρεσίας περιλαμβάνει μια σημαντική δημόσια υπηρεσία και παρουσιάζει συγκεκριμένα χαρακτηριστικά. Δεδομένου ότι οι κατεστημένοι φορείς εκμετάλλευσης ενδέχεται να μην αντικαθίστανται πάντοτε εγκαίρως και επαρκώς από άλλους φορείς εκμετάλλευσης (39), η έξοδός τους από την αγορά θα οδηγούσε συχνά σε διακοπή της παροχής επιβατικών σιδηροδρομικών υπηρεσιών και θα είχε συνεπώς σοβαρές οικονομικές και κοινωνικές συνέπειες. Αυτό καθιστά τον τομέα των περιφερειακών επιβατικών σιδηροδρομικών υπηρεσιών βάσει συμβάσεων παροχής δημόσιας υπηρεσίας διαφορετικό από τους τομείς που είχαν προηγουμένως ελευθερωθεί στην Ένωση, είτε σιδηροδρομικούς είτε άλλους, όπως π.χ. ο τομέας των τηλεπικοινωνιών ή των αεροπορικών εταιρειών.
                  
               
                     (136)
                  
                  
                     Φαίνεται ότι ορισμένοι κατεστημένοι φορείς, όπως και η PR, μπορεί να αντιμετωπίζουν προβλήματα με την προϋπάρχουσα ημιτελή αναδιάρθρωσή τους λόγω περιστάσεων που πολλές φορές δεν ήταν σε θέση να ελέγξουν όπως, για παράδειγμα, παρατεταμένη αναδιοργάνωση από το κράτος ολόκληρου του σιδηροδρομικού τομέα. Ως εκ τούτου, ενδέχεται να έλαβαν ενίσχυση που, ενώ χαρακτηρίζεται τυπικά ως ενίσχυση αναδιάρθρωσης, δεν χρησιμοποιήθηκε για την αποκατάσταση της μακροπρόθεσμης βιωσιμότητάς τους αλλά για την αποκατάσταση επαναλαμβανόμενων προβλημάτων ρευστότητας. Μπορεί να μην είχαν την ευκαιρία να προβούν σε σωστή αναδιάρθρωση πριν από την επικείμενη ελευθέρωση του τομέα στην Ένωση. Μία τελευταία ευκαιρία αναδιάρθρωσης μπορεί να δικαιολογηθεί για να διασφαλιστεί η μακροπρόθεσμη βιωσιμότητα και να καταστούν καλύτερα προετοιμασμένες να ανταγωνιστούν μόνες τους στην αγορά.
                  
               
                     (137)
                  
                  
                     Επιπλέον, το γεγονός ότι η Επιτροπή δεν εφάρμοσε ποτέ στις επιβατικές σιδηροδρομικές εταιρείες τις κατευθυντήριες γραμμές του 2014 σχετικά με τις κρατικές ενισχύσεις για τη διάσωση και αναδιάρθρωση μη χρηματοπιστωτικών προβληματικών επιχειρήσεων υποδηλώνει την επίγνωση των ειδικών χαρακτηριστικών των εγχώριων επιβατικών αγορών, ιδίως όσον αφορά τις περιφερειακές υπηρεσίες που παρέχονται στο πλαίσιο συμβάσεων παροχής δημόσιας υπηρεσίας, οι οποίες αποτελούν τη συντριπτική πλειονότητα των εγχώριων σιδηροδρομικών υπηρεσιών.
                  
               
                     (138)
                  
                  
                     Αναγνωρίζεται στη νομολογία (40) ότι η Επιτροπή μπορεί να αποκλίνει από τις κατευθυντήριες γραμμές για τις κρατικές ενισχύσεις, ιδίως όταν εξαιρετικές περιστάσεις που δεν προβλέπονται στις εν λόγω κατευθυντήριες γραμμές διαχωρίζουν έναν δεδομένο τομέα από άλλους τομείς της οικονομίας. Στην περίπτωση αυτή, η Επιτροπή μπορεί να εφαρμόζει απευθείας τις διατάξεις της Συνθήκης. Υπό το πρίσμα i) των ιδιαίτερων χαρακτηριστικών του τομέα (βλέπε αιτιολογικές σκέψεις (134) έως (136)), ii) της επίπτωσης της PR τόσο σε περιφερειακό όσο και σε εθνικό επίπεδο (βλέπε αιτιολογικές σκέψεις (147) και (152)), ιδίως της επίπτωσης στις περιφέρειες που είναι επιλέξιμες για περιφερειακή ενίσχυση βάσει του άρθρου 107 παράγραφος 3 στοιχείο α) της ΣΛΕΕ και iii) του γεγονότος ότι η Επιτροπή δεν εφάρμοσε ποτέ τις κατευθυντήριες γραμμές του 2014 για τις κρατικές ενισχύσεις για τη διάσωση και αναδιάρθρωση μη χρηματοπιστωτικών επιχειρήσεων σε προβληματικές επιβατικές σιδηροδρομικές εταιρείες (βλέπε αιτιολογική σκέψη (137)), η Επιτροπή θεωρεί ότι δικαιολογείται η άμεση εφαρμογή των διατάξεων της Συνθήκης για την εκτίμηση της συμβατότητας της ενίσχυσης που χορηγήθηκε στην PR (βλέπε αιτιολογική σκέψη (234)).
                  
               
                     (139)
                  
                  
                     Η Επιτροπή επισημαίνει εν προκειμένω ότι το άρθρο 107 παράγραφος 3 στοιχείο γ) της ΣΛΕΕ προβλέπει ότι ενισχύσεις για την προώθηση της αναπτύξεως ορισμένων οικονομικών δραστηριοτήτων ή οικονομικών περιοχών μπορεί να θεωρηθούν ότι συμβιβάζονται με την εσωτερική αγορά. Λαμβάνοντας υπόψη τη φύση των δραστηριοτήτων της PR και τον οικονομικό τους αντίκτυπο τόσο σε περιφερειακό όσο και σε εθνικό επίπεδο (βλέπε αιτιολογικές σκέψεις (147) και (152)), το στοιχείο γ) του άρθρου 107 παράγραφος 3 της ΣΛΕΕ φαίνεται να είναι η καταλληλότερη νομική βάση για την αξιολόγηση της συμβατότητας.
                  
               
                     (140)
                  
                  
                     Κατά συνέπεια, η Επιτροπή αποφάσισε να αξιολογήσει τη συμβατότητα των μέτρων 1 έως 4, τα οποία ελήφθησαν ως ένα συνδυασμένο μέτρο, απευθείας σύμφωνα με το άρθρο 107 παράγραφος 3 στοιχείο γ) της ΣΛΕΕ, βάσει γενικών αρχών αξιολόγησης.
                  
               
                     (141)
                  
                  
                     Κατά το γράμμα του άρθρου 107, παράγραφος 3, στοιχείο γ) της ΣΛΕΕ, δύνανται να θεωρηθούν ότι συμβιβάζονται με την εσωτερική αγορά οι ενισχύσεις για την προώθηση της αναπτύξεως ορισμένων οικονομικών δραστηριοτήτων ή οικονομικών περιοχών, εφόσον δεν αλλοιώνουν τους όρους των συναλλαγών κατά τρόπο που θα αντέκειτο προς το κοινό συμφέρον. Επομένως, για να κριθεί συμβατή με την εσωτερική αγορά σύμφωνα με τη διάταξη αυτή, μια κρατική ενίσχυση πρέπει να πληροί δύο προϋποθέσεις, η πρώτη εκ των οποίων έγκειται στο ότι η ενίσχυση πρέπει να έχει ως σκοπό την προώθηση της αναπτύξεως ορισμένων οικονομικών δραστηριοτήτων ή οικονομικών περιοχών, ενώ η δεύτερη, η οποία έχει αρνητική διατύπωση, συνίσταται στο ότι η ενίσχυση δεν πρέπει να αλλοιώνει τους όρους των συναλλαγών κατά τρόπο που θα αντέκειτο προς το κοινό συμφέρον (41).
                  
               
                     (142)
                  
                  
                     Όσον αφορά την πρώτη προϋπόθεση, η Επιτροπή εξετάζει εάν η ενίσχυση προορίζεται να διευκολύνει την ανάπτυξη ορισμένων οικονομικών δραστηριοτήτων ή ορισμένων οικονομικών τομέων. Όσον αφορά τη δεύτερη προϋπόθεση, η Επιτροπή πρέπει να σταθμίσει τις θετικές επιπτώσεις της ενίσχυσης στην ανάπτυξη δραστηριοτήτων τις οποίες η ενίσχυση προτίθεται να υποστηρίξει έναντι των αρνητικών της επιπτώσεων στην εσωτερική αγορά, όσον αφορά τις στρεβλώσεις του ανταγωνισμού και τις αρνητικές επιπτώσεις της ενίσχυσης στους όρους συναλλαγών.
                  
               7.3.1.1.   Η ενίσχυση διευκολύνει την ανάπτυξη οικονομικής δραστηριότητας ή οικονομικού τομέα
         
         
                     (143)
                  
                  
                     Σύμφωνα με την Πολωνία, εάν δεν είχε λάβει την ενίσχυση, η PR δεν θα ήταν σε θέση να εξοφλήσει το χρέος της, καθώς δεν ήταν σε θέση να λάβει χρηματοδότηση από την αγορά πριν λάβει την ενίσχυση. Αυτό θα οδηγούσε στην πτώχευση και την πιθανή εκκαθάριση της PR.
                  
               
                     (144)
                  
                  
                     Η Πολωνία υποστηρίζει ότι η εκκαθάριση της PR θα οδηγούσε στη διακοπή της συνέχειας της παροχής μιας υπηρεσίας γενικού οικονομικού συμφέροντος (ΥΓΟΣ), καθώς η PR είναι ο μόνος περιφερειακός σιδηροδρομικός φορέας σε επτά από τις 16 περιφέρειες και ο μόνος φορέας παροχής υπηρεσιών σε όλη τη χώρα. Ως εκ τούτου, δεν θα μπορούσε να αντικατασταθεί σε επαρκή βαθμό βραχυπρόθεσμα έως μεσοπρόθεσμα από διαφορετικό πάροχο.
                  
               
                     (145)
                  
                  
                     Η Πολωνία υποστηρίζει ότι η εκκαθάριση της PR θα προκαλούσε σοβαρές κοινωνικές δυσχέρειες λόγω της διακοπής της συνέχειας της παροχής μιας ΥΓΟΣ. Κατά την άποψη της Πολωνίας, θα επέφερε επίσης αυξημένη ανεργία και θα είχε αρνητικές επιπτώσεις στην οικονομία. Η Πολωνία εκτιμά ότι η εκκαθάριση της PR θα είχε ως αποτέλεσμα την απώλεια 15 000 έως 17 500 θέσεων εργασίας και θα προκαλούσε συσσωρευμένη μείωση της προστιθέμενης αξίας στην πολωνική οικονομία ύψους 1 100-1 700 εκατ. PLN εντός 2-3 ετών.
                  
               
                     (146)
                  
                  
                     Η Πολωνία ανέλυσε εναλλακτικά σενάρια στην ενίσχυση που θα εξασφάλιζαν τη συνέχεια της παροχής υπηρεσιών, όπως η άντληση ιδιωτικών κεφαλαίων, η διάθεση περιουσιακών στοιχείων και η αναδιοργάνωση του χρέους, αλλά τα έκρινε όλα μη ρεαλιστικά.
                  
               
                     (147)
                  
                  
                     Η Επιτροπή σημειώνει, πρώτον, ότι η PR είναι πράγματι ο μόνος περιφερειακός πάροχος επιβατικών σιδηροδρομικός υπηρεσιών σε επτά περιφέρειες και έχει σημαντικό μερίδιο αγοράς (μεταξύ 66 % και 95 %) σε τρεις άλλες. Δεύτερον, υπάρχουν υψηλά εμπόδια εισόδου στον τομέα (απαιτούνται μεγάλες αρχικές επενδύσεις κεφαλαίου για την έναρξη λειτουργίας), γεγονός που περιορίζει τον αριθμό των δυνητικών συμμετεχόντων. Τρίτον, σύμφωνα με την Πολωνία, κανένας «εξωτερικός» φορέας, είτε εγχώριος είτε αλλοδαπός (εκτός από την Arriva, η οποία έχει εκτιμώμενο μερίδιο 2 % στην αγορά), δεν εξέφρασε ποτέ ενδιαφέρον να εισέλθει στην πολωνική περιφερειακή αγορά επιβατικών σιδηροδρόμων. Επιπλέον, οι «εγχώριοι» φορείς δεν είναι σε θέση να παρέχουν υπηρεσίες εκτός των περιφερειών προέλευσής τους, καθώς αυτό θα είχε ως αποτέλεσμα να χάσουν την ιδιότητα του «εγχώριου φορέα» (42). Τέταρτον, όταν στο παρελθόν προκηρύσσονταν διαγωνισμοί για τις υπηρεσίες μεταφοράς από τις αρμόδιες αρχές, η PR ήταν συχνά ο μόνος υποψήφιος. Λόγω αυτού, είναι λογικό να συμπεράνουμε ότι, εάν η PR είχε πτωχεύσει, κανένας άλλος φορέας εκμετάλλευσης δεν θα μπορούσε να την αντικαταστήσει βραχυπρόθεσμα έως μεσοπρόθεσμα σε επαρκή κλίμακα.
                  
               
                     (148)
                  
                  
                     Λαμβάνοντας υπόψη την Επιτροπή, φαίνεται λογικός ο ισχυρισμός της Πολωνίας ότι χωρίς την ενίσχυση η PR θα μπορούσε να είχε πτωχεύσει, λαμβάνοντας υπόψη το υψηλό χρέος της PR, την έλλειψη επαρκούς εσωτερικής ρευστότητας και την αδυναμία δημιουργίας χρηματοδότησης από την αγορά.
                  
               
                     (149)
                  
                  
                     Η ανάλυση με εναλλακτικά σενάρια της Πολωνίας, η οποία οδήγησε στο συμπέρασμα ότι δεν υπήρχε πραγματική εναλλακτική λύση αντί της ενίσχυσης (βλέπε αιτιολογική σκέψη (146)) φαίνεται επίσης εύλογη. Είναι απίθανο οποιοσδήποτε ιδιώτης επενδυτής να είχε εκδηλώσει ενδιαφέρον για την εξαγορά της PR, λαμβάνοντας υπόψη τη δυσχερή οικονομική της κατάσταση. Η διάθεση περιουσιακών στοιχείων δεν θα αρκούσε για την εξόφληση των χρεών και, το πιο σημαντικό, θα υπονόμευε την αποκατάσταση της βιωσιμότητας, καθώς τα περισσότερα από τα περιουσιακά στοιχεία είναι απαραίτητα για τη συνέχιση της λειτουργίας της. Όσον αφορά την αναδιοργάνωση του χρέους από υφιστάμενους πιστωτές, αυτή θα απαιτούσε αναπόφευκτα περαιτέρω ενίσχυση, δεδομένου ότι οι μεγαλύτεροι πιστωτές της PR ήταν κρατικοί.
                  
               
                     (150)
                  
                  
                     Από την άλλη πλευρά, η ενίσχυση επέτρεψε στην PR να μειώσει το χρέος της και να προβεί στην αναδιοργάνωση με στόχο να αποκαταστήσει τη μακροπρόθεσμη βιωσιμότητα. Η διαδικασία φαίνεται να είχε θετικά αποτελέσματα στον βαθμό που η εταιρεία έγινε κερδοφόρα το 2016, έχει θετικά ίδια κεφάλαια και αναμένεται να αποφέρει κέρδη έως το 2020. Επιπλέον, η ενίσχυση έδωσε κίνητρο στις προηγουμένως επιφυλακτικές τοπικές αρχές να συνάψουν μακροπρόθεσμες συμβάσεις παροχής δημόσιας υπηρεσίας με την PR για την περίοδο 2015-2021. Αυτό παρέχει στην PR οικονομική σταθερότητα, η οποία είναι απαραίτητη για την επιτυχή ολοκλήρωση της διαδικασίας αναδιοργάνωσης.
                  
               
                     (151)
                  
                  
                     Τέλος, όπως αναφέρεται στην αιτιολογική σκέψη (9), όλες οι περιφέρειες στις οποίες δραστηριοποιείται η PR είναι επιλέξιμες για περιφερειακή ενίσχυση βάσει του άρθρου 107 παράγραφος 3 στοιχείο α) της ΣΛΕΕ. Οι περιφέρειες αυτές χαρακτηρίζονται από ασυνήθιστα χαμηλό βιοτικό επίπεδο ή σοβαρή υποαπασχόληση. Η PR απασχολεί άμεσα περίπου 9 000 εργαζομένους και εξυπηρετεί περίπου το 50 % των ετήσιων συρμοχιλιομέτρων. Η εκκαθάριση της PR, εκτός από τον άμεσο αντίκτυπο στους εργαζομένους και τους εργολάβους, θα είχε επίσης σημαντική επίδραση στην κινητικότητα του εργατικού δυναμικού σε όλες τις περιφέρειες δημιουργώντας πραγματική απειλή για τις υφιστάμενες δυνατότητες απασχόλησης.
                  
               
                     (152)
                  
                  
                     Επιπλέον, οι περιφέρειες στις οποίες η PR είναι ο μόνος φορέας ή έχει σημαντικό μερίδιο αγοράς είναι σχετικά φτωχότερες, έχουν υψηλότερο ποσοστό ανεργίας και μικρότερη επιλογή εναλλακτικών μέσων μαζικής μεταφοράς από τις υπόλοιπες περιφέρειες, στις οποίες δραστηριοποιούνται «εγχώριοι» φορείς. Επομένως, η πτώχευση της PR θα έβλαπτε περισσότερο τις πρώτες από ό,τι τις δεύτερες, αυξάνοντας περαιτέρω τις περιφερειακές ανισότητες.
                  
               
                     (153)
                  
                  
                     Με βάση τα ανωτέρω, η Επιτροπή καταλήγει στο συμπέρασμα ότι η ενίσχυση διευκολύνει την ανάπτυξη των περιφερειακών σιδηροδρομικών υπηρεσιών στην Πολωνία, δεδομένου ότι αποτρέπει την πιθανή διακοπή της παροχής αυτών των υπηρεσιών σε περίπτωση πτώχευσης της PR. Αντιμετωπίζει επίσης τις ανισότητες μεταξύ των περιφερειών που πιθανότατα θα είχαν αυξηθεί σε περίπτωση πτώχευσης της PR.
                  
               7.3.1.2.   Η ενίσχυση δεν επηρεάζει αθέμιτα τους όρους ανταγωνισμού και συναλλαγών κατά τρόπο που αντίκειται στο κοινό συμφέρον
         
         
                     (154)
                  
                  
                     Για να εκτιμηθεί εάν η ενίσχυση δεν επηρεάζει αδικαιολόγητα τους όρους ανταγωνισμού και συναλλαγών, είναι απαραίτητο να εξεταστεί η αναγκαιότητα της ενίσχυσης, η καταλληλότητα και η αναλογικότητά της. Είναι επίσης απαραίτητο να εξεταστούν οι επιπτώσεις της ενίσχυσης στον ανταγωνισμό και στις συναλλαγές και να σταθμιστούν οι θετικές επιπτώσεις της στην ανάπτυξη δραστηριοτήτων τις οποίες η ενίσχυση προτίθεται να υποστηρίξει έναντι των αρνητικών της επιπτώσεων στην εσωτερική αγορά.
                  
               7.3.1.3.   Αναγκαιότητα της ενίσχυσης, καταλληλότητα και αναλογικότητά της
         
         
                     (155)
                  
                  
                     Πρώτον, όπως αναφέρεται στις αιτιολογικές σκέψεις 143 έως 146, σύμφωνα με την Πολωνία, εάν δεν είχε λάβει την ενίσχυση, η PR θα είχε πτωχεύσει και εκκαθαριστεί. Η εκκαθάριση της PR θα προκαλούσε σοβαρές κοινωνικές δυσχέρειες λόγω της διακοπής της συνέχειας της παροχής μιας ΥΓΟΣ και της αύξησης της ανεργίας. Θα είχε επίσης συνολικές αρνητικές επιπτώσεις στην οικονομία. Τέλος, η Πολωνία κατέληξε στο συμπέρασμα ότι τα εναλλακτικά σενάρια που βασίζονται στη συνέχεια της υπηρεσίας χωρίς την ενίσχυση ήταν μη ρεαλιστικά.
                  
               
                     (156)
                  
                  
                     Όπως παρατηρήθηκε στις αιτιολογικές σκέψεις 148 έως 153, κατά την άποψη της Επιτροπής, τα επιχειρήματα της Πολωνίας είναι εύλογα. Η Επιτροπή καταλήγει συνεπώς στο συμπέρασμα ότι η ενίσχυση είναι απαραίτητη για την αποφυγή σοβαρών κοινωνικών δυσχερειών που σχετίζονται με την πιθανή διακοπή της παροχής περιφερειακών υπηρεσιών επιβατικών σιδηροδρομικών μεταφορών σε περίπτωση πτώχευσης της PR.
                  
               
                     (157)
                  
                  
                     Δεύτερον, όσον αφορά την καταλληλότητα της ενίσχυσης, πρέπει να σημειωθεί ότι πριν λάβει την ενίσχυση, η PR ήταν σε δύσκολη οικονομική κατάσταση. Κατέγραφε για χρόνια ζημίες, αρνητικά ίδια κεφάλαια και αυξανόμενο χρέος και είχε χαρακτηριστεί ως προβληματική επιχείρηση από το 2005. Από την αρχή της διαδικασίας αναδιοργάνωσης το 2000, η PR δεν είχε επαρκή εσωτερική ρευστότητα, ούτε πρόσβαση σε εξωτερική χρηματοδότηση, η οποία ήταν απαραίτητη για την αποπληρωμή του χρέους της και για τη χρηματοδότηση των δραστηριοτήτων της. Το πρόβλημα του χρέους κορυφώθηκε τον Σεπτέμβριο του 2015, όταν οι δύο μεγαλύτεροι πιστωτές της PR, η PKP PLK και η PKP Energetyka, ζήτησαν από τον οφειλέτη να εξοφλήσει το χρέος του εντός μίας εβδομάδας. Η τελευταία απείλησε ότι θα σταματούσε την προμήθεια ενέργειας. Εάν δεν προέβαινε σε αποπληρωμή του χρέους της, η PR θα είχε κηρύξει πτώχευση. Στο πλαίσιο αυτό, είναι απίθανο οποιοδήποτε λιγότερο στρεβλωτικό μέσο από τις ενισχύσεις, για παράδειγμα μόνο κανονιστικές αλλαγές, να είχε αποτρέψει την πτώχευση της PR και να είχε έτσι εξασφαλίσει τη συνέχεια της παροχής περιφερειακών υπηρεσιών επιβατικών σιδηροδρομικών μεταφορών.
                  
               
                     (158)
                  
                  
                     Οι οικονομικές δυσκολίες της PR οφείλονταν κυρίως στις ζημίες που συσσωρεύτηκαν με την πάροδο των ετών και την υπερχρέωση. Η ενίσχυση, η οποία κατέληξε να χρησιμοποιηθεί για την κάλυψη προηγούμενων ζημιών και την αναδιάρθρωση του χρέους (συμπεριλαμβανομένης της αναβολής υποχρεώσεων) αντιμετώπισε επαρκώς αυτές τις δυσκολίες. Η επένδυση σε ίδια κεφάλαια το 2015 δεν αντιμετώπισε απλώς τα άμεσα προβλήματα ρευστότητας, αλλά παρείχε στην PR μακροπρόθεσμη χρηματοδότηση που ήταν απαραίτητη για την αποκατάσταση της μακροπρόθεσμης βιωσιμότητας.
                  
               
                     (159)
                  
                  
                     Από τα πραγματικά οικονομικά αποτελέσματα φαίνεται ότι η ενίσχυση επιτυγχάνει μέχρι στιγμής τους προβλεπόμενους στόχους, καθώς η εταιρεία έχει αποδειχθεί κερδοφόρα και αποκατέστησε τα ίδια κεφάλαιά της (βλέπε πίνακα 1). Ως εκ τούτου, κατάφερε να λάβει χρηματοδότηση από την αγορά (εξ ου και η αύξηση των υποχρεώσεων το 2017), η οποία χρησιμοποιήθηκε ως ίδια συνεισφορά στο κόστος της αναδιοργάνωσης.
                     
                        Πίνακας1
                     
                     Επιλεγμένα οικονομικά στοιχεία της PR για το διάστημα 2011 – 2017 και πρόβλεψη για τα έτη 2018, 2019 και 2020, σε εκατομμύρια PLN
                     
                                  
                              
                              
                                 
                                    2011
                                 
                              
                              
                                 
                                    2012
                                 
                              
                              
                                 
                                    2013
                                 
                              
                              
                                 
                                    2014
                                 
                              
                              
                                 
                                    2015
                                 
                              
                              
                                 
                                    2016
                                 
                              
                              
                                 
                                    2017
                                 
                              
                           
                                 Έσοδα
                              
                              
                                 1 797,8 
                              
                              
                                 1 746,4 
                              
                              
                                 1 498,8 
                              
                              
                                 1 474,0 
                              
                              
                                 1 383,4 
                              
                              
                                 1 317,7 
                              
                              
                                 1 334,6 
                              
                           
                                 Αποτελέσματα εκμετάλλευσης
                              
                              
                                 10,2 
                              
                              
                                 -74,0 
                              
                              
                                 -31,1 
                              
                              
                                 10,0 
                              
                              
                                 -96,1 
                              
                              
                                 51,0 
                              
                              
                                 68,2 
                              
                           
                                 Καθαρά αποτελέσματα
                              
                              
                                 -52,7 
                              
                              
                                 -44,3 
                              
                              
                                 -54,0 
                              
                              
                                 -5,5 
                              
                              
                                 -88,4 
                              
                              
                                 51,2 
                              
                              
                                 75,2 
                              
                           
                                 Καθαρό περιθώριο
                              
                              
                                 -2,9  %
                              
                              
                                 -2,5  %
                              
                              
                                 -3,6  %
                              
                              
                                 -0,3  %
                              
                              
                                 -6,4  %
                              
                              
                                 3,9  %
                              
                              
                                 5,6  %
                              
                           
                                 Ίδια κεφάλαια
                              
                              
                                 - 292,4 
                              
                              
                                 - 336,7 
                              
                              
                                 - 390,7 
                              
                              
                                 - 396,2 
                              
                              
                                 285,7 
                              
                              
                                 336,9 
                              
                              
                                 412,1 
                              
                           
                                 Παθητικό
                              
                              
                                 784,7 
                              
                              
                                 834,6 
                              
                              
                                 898 
                              
                              
                                 884,2 
                              
                              
                                 287,4 
                              
                              
                                 225,3 
                              
                              
                                 463,2 
                              
                           
                                  
                              
                              
                                 
                                    2018(Π)
                                 
                              
                              
                                 
                                    2019(Π)
                                 
                              
                              
                                 
                                    2020(Π)
                                 
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 Έσοδα
                              
                              
                                 [1 161,1 -1 570,9 ]
                              
                              
                                 [1 139,8 -, ]
                              
                              
                                 [1 092,7 -1 478,3 ]
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 Αποτελέσματα εκμετάλλευσης
                              
                              
                                 [59,0  - 79,8 ]
                              
                              
                                 [41,0  - 55,4 ]
                              
                              
                                 [35,4  - 48,0 ]
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 Καθαρά αποτελέσματα
                              
                              
                                 [41,7 -56,4 ]
                              
                              
                                 [22,7 -30,7 ]
                              
                              
                                 [23,5 -31,9 ]
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 Καθαρό περιθώριο
                              
                              
                                 [3,1 -4,1 ]%
                              
                              
                                 [1,7 -2,3 ]%
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 Ίδια κεφάλαια
                              
                              
                                 [391,9 -530,3 ]
                              
                              
                                 [414,5 -560,9 ]
                              
                              
                                 [438,2 -592,8 ]
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 Παθητικό
                              
                              
                                 [592,5 -801,6 ]
                              
                              
                                 [510,3 -690,5 ]
                              
                              
                                 [311,8 -421,8 ]
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 
                                    Πηγή: Οικονομικές καταστάσεις της PR για τα έτη 2011-2017· «F» – πρόβλεψη σύμφωνα με το σχέδιο αναδιάρθρωσης που επικαιροποιήθηκε τον Δεκέμβριο του 2017 για τα έτη 2018-2020
                              
                           
               
                     (160)
                  
                  
                     Βάσει των ανωτέρω, η Επιτροπή καταλήγει στο συμπέρασμα ότι η ενίσχυση είναι κατάλληλη για την επίτευξη του στόχου της.
                  
               
                     (161)
                  
                  
                     Τρίτον, όσον αφορά την αναλογικότητα της ενίσχυσης, η Επιτροπή σημειώνει ότι το μεγαλύτερο μέρος της ενίσχυσης χρησιμοποιήθηκε για την κάλυψη παρελθουσών λειτουργικών ζημιών ή για τη μείωση της επιβάρυνσης του χρέους (αναδιάρθρωση χρέους και αναβολή υποχρεώσεων), το οποίο τελικά εξοφλήθηκε από την PR. Επομένως, δεν παρείχε στην PR πλεόνασμα ρευστότητας που θα μπορούσε να δαπανηθεί για σκοπούς άλλους από τη διασφάλιση της συνέχισης της δραστηριότητάς της.
                  
               
                     (162)
                  
                  
                     Όσον αφορά την επένδυση σε ίδια κεφάλαια το 2015, το […] % του συνολικού ύψους της δαπανήθηκε αμέσως για την αποπληρωμή καθυστερημένων χρεών προς την PKP PLK και την PKP Energetyka. Το υπόλοιπο ποσό […] PLN (περίπου […] EUR) δαπανήθηκε για τον εκσυγχρονισμό του τροχαίου υλικού και την αναδιάρθρωση της απασχόλησης, δηλαδή για την αντιμετώπιση των άλλων κύριων αιτίων των δυσκολιών που αντιμετώπιζε η PR (εκτός από το υψηλό χρέος), δηλαδή το κακής ποιότητας και ανεπαρκούς ποσότητας τροχαίο υλικό και τη χαμηλή απόδοση λειτουργίας, με στόχο την ολοκλήρωση της διαδικασίας αναδιοργάνωσης και την αποκατάσταση της μακροπρόθεσμης βιωσιμότητας.
                  
               
                     (163)
                  
                  
                     Από την άλλη πλευρά, η PR έχει αναλάβει σημαντικό μέρος του κόστους αναδιοργάνωσης μέσω της σημαντικής ιδίας συνεισφοράς της με τη μορφή εξωτερικής χρηματοδότησης (τραπεζικά δάνεια υπό όρους της αγοράς). Η εν λόγω ίδια συνεισφορά, την οποία η PR θα πρέπει να αποπληρώσει με δικούς της πόρους, ανέρχεται σε […] PLN (περίπου […] EUR) και αντιπροσωπεύει σημαντικό μέρος του συνολικού κόστους αναδιοργάνωσης.
                  
               
                     (164)
                  
                  
                     Τα πραγματικά οικονομικά αποτελέσματα καθώς και οι χρηματοοικονομικές προβλέψεις δείχνουν ότι η ενίσχυση δεν ήταν υπερβολική. Η εταιρεία δημιούργησε καθαρές ζημίες για εννέα συνεχόμενα έτη μεταξύ 2008 και 2015 και αρνητικά ίδια κεφάλαια ετησίως τουλάχιστον από το 2004 έως το 2014. Το 2016 και το 2017 ανέφερε καθαρά κέρδη, ωστόσο το περιθώριο κέρδους 3,9 % και 5,6 %, αντίστοιχα, δεν φαίνεται να είναι υπερβολικά υψηλό (43). Ομοίως, κατά την περίοδο 2018-2020, η PR αναμένεται να δημιουργήσει ένα μάλλον μέτριο καθαρό περιθώριο [1,7 έως 4,1] %. Τα μέτρια περιθώρια κέρδους δείχνουν ότι η PR αποζημιώνεται επαρκώς για την παροχή υπηρεσιών επιβατικών σιδηροδρομικών μεταφορών.
                  
               
                     (165)
                  
                  
                     Για τους λόγους αυτούς, η Επιτροπή καταλήγει στο συμπέρασμα ότι η ενίσχυση δεν υπερβαίνει τα αναγκαία όρια για την επίτευξη του στόχου της και, ως εκ τούτου, είναι αναλογική.
                  
               7.3.1.4.   Επιπτώσεις στον ανταγωνισμό και στις συναλλαγές
         
         
                     (166)
                  
                  
                     Αν και η αγορά εγχώριων περιφερειακών επιβατικών σιδηροδρομικών μεταφορών δεν έχει ακόμη ελευθερωθεί πλήρως βάσει του ενωσιακού δικαίου, η Επιτροπή έκρινε σε προηγούμενες αποφάσεις ότι οι ενισχύσεις που χορηγήθηκαν σε επιβατικές σιδηροδρομικές εταιρείες (44) επηρέασαν τον ανταγωνισμό και τις συναλλαγές, επειδή οι διεθνείς επιβατικές μεταφορές έχουν ελευθερωθεί και ορισμένα κράτη μέλη έχουν ανοίξει μονομερώς τις αγορές επιβατικών σιδηροδρομικών μεταφορών τους. Επίσης, υπάρχει ανταγωνισμός μεταξύ των περιφερειακών σιδηροδρομικών μεταφορών και άλλων μέσων μεταφοράς στην Πολωνία. Επιπλέον, σε αρκετές περιφέρειες, υπάρχουν περισσότεροι από ένας περιφερειακοί σιδηροδρομικοί φορείς, συμπεριλαμβανομένων φορέων από άλλο κράτος μέλος.
                  
               
                     (167)
                  
                  
                     Το μερίδιο της PR στην ενδοπεριφερειακή αγορά σιδηροδρομικών υπηρεσιών μειώθηκε σταδιακά, από 50 % το 2014 σε 42,5 % το πρώτο εξάμηνο του 2017 (ως προς τον όγκο κυκλοφορίας σε συρμοχιλιόμετρα). Επιπλέον, σύμφωνα με το σχέδιο αναδιάρθρωσης που καλύπτει την περίοδο έως το 2020, η PR σχεδιάζει να μειώσει τον όγκο κυκλοφορίας κατά […]% και τον αριθμό των πολλαπλών ηλεκτρικών μονάδων κατά […] %. Αυτό θα ελευθερώσει πρόσθετη μεταφορική ικανότητας για τους ανταγωνιστές.
                  
               
                     (168)
                  
                  
                     Όλοι οι «εγχώριοι» ανταγωνιστές της PR (εκτός από το PKP Szybka Kolej Miejska) έχουν αναλάβει μέσω απευθείας ανάθεσης μακροπρόθεσμες συμβάσεις με τις τοπικές αρχές έως τουλάχιστον τον Νοέμβριο του 2023. Αυτό σημαίνει ότι η PR δεν μπορεί να αναλάβει τις διαδρομές τους για πολλά ακόμη χρόνια. Η Arriva, ο «εξωτερικός» ανταγωνιστής της PR, είχε συμβόλαιο μέχρι τον Δεκέμβριο του 2020.
                  
               
                     (169)
                  
                  
                     Ως εκ τούτου, το μέτρο έχει επίδραση στον ανταγωνισμό και επηρεάζει τις συναλλαγές μεταξύ κρατών μελών (45).
                  
               7.3.1.5.   Στάθμιση των θετικών επιπτώσεων της ενίσχυσης με τις αρνητικές επιπτώσεις στην εσωτερική αγορά
         
         
                     (170)
                  
                  
                     Ένα μέτρο ενίσχυσης ερμηνεύεται ως επαρκές όταν διευκολύνει την ανάπτυξη ορισμένων οικονομικών δραστηριοτήτων ή οικονομικών περιοχών, εφόσον δεν επηρεάζει αρνητικά τους όρους των συναλλαγών κατά τρόπο που θα αντέκειτο προς το κοινό συμφέρον.
                  
               
                     (171)
                  
                  
                     Βάσει της παραπάνω παρατήρησης, μπορεί να συναχθεί το συμπέρασμα ότι οι αρνητικές επιπτώσεις της ενίσχυσης στον τομέα των περιφερειακών επιβατικών σιδηροδρομικών υπηρεσιών στην Πολωνία είναι περιορισμένες.
                  
               
                     (172)
                  
                  
                     Επιπλέον, όπως αναφέρεται στην αιτιολογική σκέψη (134), αν και υπόκειται στην αρχή της σύναψης συμβάσεων παροχής δημόσιας υπηρεσίας μέσω διαδικασίας διαγωνισμού από τον Δεκέμβριο του 2019, η αγορά περιφερειακών επιβατικών σιδηροδρομικών υπηρεσιών βάσει συμβάσεων παροχής δημόσιας υπηρεσίας εξακολουθεί να βρίσκεται σε μεταβατική περίοδο κατά την οποία οι συμβάσεις παροχής δημόσιας υπηρεσίας μπορούν ακόμη να ανατίθενται απευθείας άνευ όρων έως το 2023. Η Πολωνία δεσμεύτηκε να ολοκληρώσει αυτήν τη διαδικασία τρία έτη νωρίτερα (βλέπε αιτιολογικές σκέψεις (33) και (213)). Αυτό θα οδηγήσει σε ταχύτερο άνοιγμα της αγοράς και θα συμβάλει στον στόχο της Ένωσης για τη δημιουργία του ενιαίου ευρωπαϊκού σιδηροδρομικού χώρου. Κατά την εξισορρόπηση των επιπτώσεων των μέτρων 1 έως 4, ελήφθησαν συνεπώς υπόψη οι δεσμεύσεις της Πολωνίας που περιγράφονται και αξιολογούνται στις αιτιολογικές σκέψεις (212) έως (229) παρακάτω.
                  
               7.3.2.   Τα μέτρα 1 έως 4 ως ξεχωριστά μέτρα
         
         
                     (173)
                  
                  
                     Για τους λόγους που αναφέρονται στις αιτιολογικές σκέψεις (138) και (139), η Επιτροπή πιστεύει ότι δικαιολογείται η άμεση εφαρμογή των διατάξεων της Συνθήκης για την αξιολόγηση της συμβατότητας της ενίσχυσης που χορηγήθηκε στην PR και ότι το άρθρο 107 παράγραφος 3 στοιχείο γ) είναι η καταλληλότερη βάση για την αξιολόγηση της συμβατότητας.
                  
               7.3.2.1.   Η ενίσχυση διευκολύνει την ανάπτυξη οικονομικής δραστηριότητας ή οικονομικού τομέα
         
         
                     (174)
                  
                  
                     Όπως εξηγείται στην αιτιολογική σκέψη (153), οι κρατικές ενισχύσεις διευκολύνουν την ανάπτυξη μιας δραστηριότητας όταν αποτρέπουν τη διακοπή της παροχής μιας υπηρεσίας αποκαθιστώντας τη μακροπρόθεσμη βιωσιμότητα μιας επιχείρησης που, χωρίς την ενίσχυση, θα είχε τεθεί εκτός αγοράς. Κατά τη στιγμή της χορήγησης κάθε μεμονωμένου μέτρου, η PR ήταν προβληματική, όπως ορίζεται στις κατευθυντήριες γραμμές του 2004 και στις κατευθυντήριες γραμμές του 2014 (βλέπε αιτιολογικές σκέψεις (29) και (132)).
                  
               
                     (175)
                  
                  
                     Η PR είναι ο κύριος φορέας περιφερειακών επιβατικών σιδηροδρομικών υπηρεσιών και αντιμετωπίζει ανταγωνισμό μόνο από τους «εγχώριους» φορείς που δραστηριοποιούνται στις περιφέρειες, οι οποίοι λειτουργούν μόνο στην αντίστοιχη περιφέρειά τους, και σε πολύ περιορισμένο βαθμό από την Arriva.
                  
               
                     (176)
                  
                  
                     Υπάρχουν υψηλά εμπόδια για πιθανούς συμμετέχοντες. Αυτό αυξάνει τον κίνδυνο, σε περίπτωση που η PR αναστείλει τις δραστηριότητές της, ένας άλλος φορέας να μην είναι σε θέση να αντικαταστήσει την PR γρήγορα και σε επαρκή κλίμακα (βλέπε αιτιολογική σκέψη (147)).
                  
               
                     (177)
                  
                  
                     Επιπλέον, η εκκαθάριση της PR θα είχε σημαντικό αντίκτυπο τόσο i) στους εργαζομένους και στους εργολάβους της PR όσο και ii) στην κινητικότητα του εργατικού δυναμικού στις περιφέρειες που είναι επιλέξιμες για περιφερειακή ενίσχυση σύμφωνα με το άρθρο 107 παράγραφος 3 στοιχείο α) της ΣΛΕΕ (βλέπε αιτιολογική σκέψη (151)).
                  
               
                     (178)
                  
                  
                     Ενώ υλοποιήθηκε από διαφορετικούς παράγοντες, κάθε μεμονωμένο μέτρο έχει συμβάλει σε έναν κοινό στόχο, και συγκεκριμένα στο εξής: να διασφαλιστεί η συνέχιση της δραστηριότητας της PR.
                  
               
                     (179)
                  
                  
                     Με βάση τα ανωτέρω, η Επιτροπή καταλήγει στο συμπέρασμα ότι καθένα από τα μέτρα 1 έως 4 διευκολύνει μεμονωμένα την ανάπτυξη των περιφερειακών επιβατικών σιδηροδρομικών υπηρεσιών στην Πολωνία, καθώς αποτρέπουν σοβαρές κοινωνικές δυσχέρειες που σχετίζονται με την πιθανή διακοπή της παροχής σιδηροδρομικών επιβατικών υπηρεσιών σε περίπτωση πτώχευσης της PR.
                  
               7.3.2.2.   Η ενίσχυση δεν επηρεάζει αθέμιτα τους όρους ανταγωνισμού και συναλλαγών κατά τρόπο που αντίκειται στο κοινό συμφέρον
         
         
                     (180)
                  
                  
                     Οι οικονομικές δυσκολίες της PR οφείλονταν κυρίως στις ζημίες που συσσωρεύτηκαν με την πάροδο των ετών και την υπερχρέωση. Οι πρώτες αντιμετωπίστηκαν επαρκώς με την κάλυψη των ζημιών που είχε υποστεί στο παρελθόν (μέτρο 2). Η δεύτερη αντιμετωπίστηκε με την αναδιάρθρωση του χρέους από τους πιστωτές της PR (μέτρα 3 και 4) και τελικά με την αγορά μετοχών από τον ΟΒΑ (μέτρο 1), όταν οι δύο μεγαλύτεροι πιστωτές της PR ζήτησαν την αποπληρωμή του χρέους.
                  
               
                     (181)
                  
                  
                     Τα μέσα που χρησιμοποιήθηκαν ήταν επαρκή για την αντιμετώπιση των αιτίων των οικονομικών δυσκολιών, δηλαδή οι σωρευμένες ζημίες αντιμετωπίστηκαν με την κάλυψη των ζημιών που η PR είχε υποστεί στο παρελθόν και η κρίσιμη κατάσταση φερεγγυότητας της PR αντιμετωπίστηκε με μέσα που επηρεάζουν τη φερεγγυότητα μιας εταιρείας (αναδιάρθρωση χρέους, επενδύσεις σε ίδια κεφάλαια).
                  
               
                     (182)
                  
                  
                     Όπως περιγράφεται στις αιτιολογικές σκέψεις (147) έως (152), η PR ήταν ο κύριος πάροχος περιφερειακών επιβατικών σιδηροδρομικών υπηρεσιών στην Πολωνία. Κατά τη στιγμή της χορήγησης και της εκταμίευσης των μεμονωμένων μέτρων, η αγορά περιφερειακών επιβατικών σιδηροδρομικών υπηρεσιών δεν είχε ελευθερωθεί και δεν υπήρχε μεγάλος αριθμός ανταγωνιστών εντός των επιμέρους περιφερειών, ενώ δεν υπήρχε κανένας ανταγωνιστής σε εθνικό επίπεδο στην Πολωνία. Στο πλαίσιο αυτό, όπως αναφέρεται και στην αιτιολογική σκέψη (157), είναι απίθανο οποιαδήποτε λιγότερο στρεβλωτικά μέσα, για παράδειγμα μόνο κανονιστικές αλλαγές, να είχαν εξασφαλίσει σε οποιαδήποτε στιγμή τη συνέχεια της παροχής περιφερειακών επιβατικών σιδηροδρομικών υπηρεσιών σε συγκρίσιμο επίπεδο χωρίς να επηρεαστούν αρνητικά οι οικονομίες των περιφερειών σε περίπτωση πτώχευσης της PR.
                  
               
                     (183)
                  
                  
                     Όπως αναφέρεται στην αιτιολογική σκέψη (132), η PR είχε αρνητικά ίδια κεφάλαια σε κάθε επιμέρους έτος της περιόδου μεταξύ 2005 και 2015 (πριν από την απόκτηση των μετοχών από τον ΟΒΑ). Επιπλέον, σε ολόκληρη την περίοδο, η PR πέτυχε θετικό καθαρό αποτέλεσμα μόνο μία φορά. Με εξαίρεση το 2007, η PR κατέγραφε μόνο ζημίες. Η κατάσταση δεν είναι κατά πολύ καλύτερη εάν εξετάζουμε τα λειτουργικά αποτελέσματα. Η PR κατέγραψε λειτουργικά κέρδη μόνο τρεις φορές (2007, 2011 και 2014). Αυτό σημαίνει ότι στην πλειονότητα των ετών οι λειτουργίες της PR δεν απέφεραν αρκετά έσοδα για να καλύψουν το κόστος τους.
                  
               
                     (184)
                  
                  
                     Όπως δήλωσε η Πολωνία (βλέπε αιτιολογική σκέψη (143)), η PR δεν κατάφερε να εξασφαλίσει χρηματοδότηση από την αγορά. Δεδομένης της συνεχούς επισφαλούς οικονομικής κατάστασης της εταιρείας, αυτό φαίνεται εύλογο για ολόκληρη την περίοδο. Επιπλέον, φαίνεται επίσης απίθανο ένας ιδιώτης επενδυτής να ενδιαφερόταν να επενδύσει στην PR. Παρά το γεγονός ότι η αγορά δεν είχε ελευθερωθεί και η PR ήταν ο κύριος παράγοντας, η PR δεν κατάφερε να καταγράψει καθαρά κέρδη και συνεπώς δεν κατάφερε να εκταμιεύσει κέρδη για τους μετόχους της ή να αυξήσει την αξία της μετοχής της.
                  
               
                     (185)
                  
                  
                     Όπως αναφέρεται στην αιτιολογική σκέψη (149), η εκποίηση περιουσιακών στοιχείων δεν ήταν επίσης ρεαλιστική, καθώς τα περισσότερα από τα περιουσιακά στοιχεία ήταν απαραίτητα για τη συνέχιση της λειτουργίας της. Επομένως, οι υφιστάμενοι δημόσιοι πιστωτές ήταν οι δυνητικές πηγές μερικής ανακούφισης της εταιρείας από την υπερχρέωση (μέτρα 3 και 4). Όσον αφορά το μέτρο 2, οι ιστορικά συσσωρευμένες ζημίες συνέβαλαν στα αρνητικά ίδια κεφάλαια. Ο ίδιος περιορισμός σχετικά με τη διαθεσιμότητα άλλων πηγών χρηματοδότησης από το κράτος για τα μέτρα 3 και 4 ισχύει και για το μέτρο 2. Όσον αφορά το μέτρο 1, όπως αναφέρεται στην αιτιολογική σκέψη (157), οι κύριοι πιστωτές της PR έχουν ήδη ζητήσει την πληρωμή του χρέους. Σε αυτήν την περίπτωση, είναι πιθανό να μην υπήρχε ιδιώτης επενδυτής ή δυνητικός πιστωτής ο οποίος να παρείχε κεφάλαια στην PR χωρίς τη συμμετοχή του κράτους.
                  
               
                     (186)
                  
                  
                     Οποιαδήποτε ενίσχυση πρέπει να είναι αναλογική, το οποίο σημαίνει ότι θα πρέπει να περιορίζεται στο ελάχιστο δυνατό. Το μέτρο 2 προοριζόταν για την κάλυψη των παλαιότερων λειτουργικών ζημιών που είχαν σωρευτεί με την πάροδο των ετών, ενώ τα μέτρα 3 και 4 για τη μείωση της επιβάρυνσης λόγω του χρέους. Όπως αναφέρεται στην αιτιολογική σκέψη (161), αυτά τα μέτρα δεν παρείχαν στην PR πλεόνασμα ρευστότητας που θα μπορούσε να δαπανηθεί για σκοπούς άλλους από τη διασφάλιση της συνέχειας των δραστηριοτήτων της. Όσον αφορά το μέτρο 1, όπως εξηγείται στις αιτιολογικές σκέψεις (162) έως (164), το μεγαλύτερο μέρος του συνολικού ποσού δαπανήθηκε για την πληρωμή του ληξιπρόθεσμου χρέους και η PR δημιούργησε σημαντικό ποσό ιδίας συνεισφοράς. Επιπλέον, τα πραγματικά οικονομικά αποτελέσματα καθώς και οι χρηματοοικονομικές προβλέψεις δείχνουν ότι η ενίσχυση δεν ήταν υπερβολική.
                  
               
                     (187)
                  
                  
                     Όπως εξηγείται στην αιτιολογική σκέψη (178), τα μεμονωμένα μέτρα είχαν έναν κοινό στόχο, δηλαδή τη συνέχιση της δραστηριότητας της PR και την επίτευξη μακροπρόθεσμης βιωσιμότητας για την εταιρεία. Όπως διαφαίνεται στις αιτιολογικές σκέψεις (148) έως (150) και (182)(187), είναι εύλογο να υποθέσουμε ότι, χωρίς την ενίσχυση, η PR θα είχε πτωχεύσει, γεγονός το οποίο θα επέφερε σοβαρή διακοπή της παροχής υπηρεσιών επιβατικών σιδηροδρομικών μεταφορών. Στην περίπτωση αυτή, δεν θα είχε επιτευχθεί ο κοινός στόχος.
                  
               
                     (188)
                  
                  
                     Για τους λόγους αυτούς, η Επιτροπή καταλήγει στο συμπέρασμα ότι κάθε ενίσχυση που χορηγείται μεμονωμένα βάσει των μέτρων 1 έως 4 είναι κατάλληλη και αναλογική. Επιπλέον, κάθε ενίσχυση είναι απαραίτητη για να αποφευχθούν τυχόν κοινωνικές δυσχέρειες λόγω της πιθανής διακοπής της παροχής περιφερειακών υπηρεσιών επιβατικών σιδηροδρομικών μεταφορών σε περίπτωση πτώχευσης της PR.
                  
               
                     (189)
                  
                  
                     Όσον αφορά τις επιπτώσεις του μέτρου 1 έως 4 στις συνθήκες ανταγωνισμού και συναλλαγών, οι παρατηρήσεις που διατυπώθηκαν στις αιτιολογικές σκέψεις (170) έως (172) σχετικά με τα μέτρα αυτά, τα οποία θεωρούνται από κοινού ότι αποτελούν την ενιαία παρέμβαση, ισχύουν αναλόγως σε καθένα από τα μέτρα 1 έως 4 ξεχωριστά.
                  
               7.3.3.   Μέτρο 5
         
         
                     (190)
                  
                  
                     Η Επιτροπή σημειώνει ότι το μέτρο 5 διαφέρει από τα μέτρα 1 έως 4 στο ότι δεν αποκαθιστά άμεσα τα προβλήματα ρευστότητας που αντιμετωπίζει η PR τουλάχιστον από το 2005.
                  
               
                     (191)
                  
                  
                     Οι στόχοι του μέτρου 5 ήταν η υποστήριξη της κατάρτισης του προσωπικού της PR, η υποστήριξη των δραστηριοτήτων πρόσληψης και η παροχή γενικής υποστήριξης με τη μορφή ενισχύσεων ήσσονος σημασίας.
                  
               
                     (192)
                  
                  
                     Όπως εξηγείται στην αιτιολογική σκέψη (118), το μέτρο 5 δεν πληρούσε τους όρους που ορίζονται στον κανονισμό περί ενισχύσεων ήσσονος σημασίας κατά την περίοδο 2009-2011, επομένως αποτελούσε ενίσχυση κατά τη διάρκεια αυτής της περιόδου.
                  
               
                     (193)
                  
                  
                     Όπως εξηγείται καταρχήν στις αιτιολογικές σκέψεις (132) και (133), οι ενισχύσεις που χορηγούνται σε μια προβληματική επιχείρηση, όπως η PR, πρέπει να πληρούν τους όρους των κατευθυντήριων γραμμών του 2014. Η Επιτροπή είναι, ωστόσο, της άποψης ότι οι ενισχύσεις που χορηγούνται σε προβληματικές επιχειρήσεις οι οποίες δραστηριοποιούνται στην αγορά εγχώριων επιβατικών σιδηροδρομικών υπηρεσιών με συμβάσεις παροχής δημόσιας υπηρεσίας πρέπει να διέπονται από διαφορετική νομική βάση.
                  
               
                     (194)
                  
                  
                     Δεδομένου ότι η PR ήταν προβληματική επιχείρηση τουλάχιστον από το 2005 (βλέπε αιτιολογική σκέψη (90)), σύμφωνα με το άρθρο 1 παράγραφος 6 στοιχείο γ) του ΓΚΑΚ του 2008, δεν είχε δικαίωμα να λάβει ενίσχυση με απαλλαγή κατά κατηγορία. Επομένως, η ενίσχυση αυτή δεν μπορεί να θεωρηθεί συμβατή σύμφωνα με τον εν λόγω κανονισμό.
                  
               
                     (195)
                  
                  
                     Ως εκ τούτου, η Επιτροπή εξέτασε εάν θα μπορούσαν να εφαρμοστούν άλλες διατάξεις περί συμβατότητας για την εν λόγω ενίσχυση και, ιδίως, εάν η ενίσχυση θα μπορούσε να εγκριθεί απευθείας σύμφωνα με το άρθρο 107 παράγραφος 3 στοιχείο γ) της Συνθήκης.
                  
               
                     (196)
                  
                  
                     Κατά την αξιολόγηση της ενιαίας παρέμβασης, η Επιτροπή αναγνώρισε ότι η χρηματοδότηση που είχε λάβει η PR ήταν σημαντικά ελλιπής (βλέπε αιτιολογικές σκέψεις (157)έως (159)). Η Επιτροπή διαπίστωσε επίσης ότι η PR παρέχει περιφερειακές υπηρεσίες επιβατικών σιδηροδρομικών μεταφορών σε μια αγορά όπου υπάρχει περιορισμένος μόνο ανταγωνισμός λόγω του ήταν μη ελευθερωμένη και λόγω της έλλειψης κινήτρων εισόδου εξωτερικών φορέων στην αγορά και όπου τυχόν διακοπή των δραστηριοτήτων της PR δεν θα μπορούσε να αποκατασταθεί εύκολα (βλέπε αιτιολογικές σκέψεις (134) έως (137) και (144) έως (152)). Παρόλο που το μέτρο 5 δεν συνέβαλε στην επίλυση των προβλημάτων βιωσιμότητας που αντιμετώπιζε η PR, συνέβαλε στο να είναι η PR σε θέση να παρέχει τις υπηρεσίες της στην περιφερειακή αγορά επιβατικών σιδηροδρομικών μεταφορών (βλέπε αιτιολογικές σκέψεις (197) έως (201). Λαμβάνοντας συνεπώς υπόψη τη φύση των δραστηριοτήτων της PR και τον οικονομικό τους αντίκτυπο τόσο σε περιφερειακό όσο και σε εθνικό επίπεδο, το στοιχείο γ) του άρθρου 107 παράγραφος 3 της ΣΛΕΕ φαίνεται να είναι η καταλληλότερη βάση συμβατότητας για το μέτρο 5.
                  
               7.3.3.1.   Η ενίσχυση διευκολύνει την ανάπτυξη οικονομικής δραστηριότητας ή οικονομικού τομέα
         
         
                     (197)
                  
                  
                     Όπως εξηγείται στην αιτιολογική σκέψη 165, οι κρατικές ενισχύσεις διευκολύνουν την ανάπτυξη μιας δραστηριότητας όταν αποτρέπουν τη διακοπή της παροχής μιας υπηρεσίας.
                  
               
                     (198)
                  
                  
                     Η Επιτροπή σημειώνει ότι παρόλο που η ενίσχυση που χορηγήθηκε βάσει του μέτρου 5 δεν αντιμετώπισε άμεσα τα προβλήματα ρευστότητας της PR, συνέβαλε ωστόσο στη διευκόλυνση της παροχής υπηρεσιών επιβατικών σιδηροδρομικών μεταφορών από την PR.
                  
               
                     (199)
                  
                  
                     Οι επιβατικές σιδηροδρομικές μεταφορές υπόκεινται σε αυστηρές απαιτήσεις ασφάλειας. Το εκπαιδευμένο και εξειδικευμένο προσωπικό συμμετέχει σημαντικά στην εκπλήρωση των απαιτήσεων αυτών διασφαλίζοντας ότι οι επιβατικές σιδηροδρομικές μεταφορές είναι ασφαλείς. Το προσωπικό αποτελεί επομένως βασικό περιουσιακό στοιχείο των εταιρειών επιβατικών σιδηροδρομικών μεταφορών που δεν μπορούν να λειτουργήσουν χωρίς αυτό.
                  
               
                     (200)
                  
                  
                     Η ενίσχυση που χορηγήθηκε βάσει του μέτρου 5 αποσκοπούσε στο να διασφαλίσει ότι η PR θα μπορούσε να βασιστεί σε εκπαιδευμένο και εξειδικευμένο προσωπικό για τη λειτουργία της. Λαμβάνοντας υπόψη τις οικονομικές δυσκολίες της PR, φαίνεται εύλογο ότι, αν δεν υπήρχε το μέτρο 5, η PR δεν θα μπορούσε να εκπαιδεύσει και να προσλάβει προσωπικό σε επαρκή βαθμό και να συνεχίσει, επομένως, τις δραστηριότητές της. Αυτό θα μπορούσε να οδηγήσει σε σημαντική διακοπή των περιφερειακών υπηρεσιών επιβατικών σιδηροδρομικών μεταφορών, εάν δεν θα μπορούσαν να λειτουργούν τα τρένα για λόγους ασφαλείας. Επομένως, η ενίσχυση που χορηγήθηκε βάσει του μέτρου 5 εξασφάλισε ότι η PR θα μπορούσε να συνεχίσει να παρέχει περιφερειακές υπηρεσίες επιβατικών σιδηροδρομικών μεταφορών. Όπως και η ενιαία παρέμβαση, επιτρέποντας στην PR να συνεχίσει να παρέχει τις υπηρεσίες της, το μέτρο 5 συμβάλλει στη διευκόλυνση της ανάπτυξης των περιφερειακών επιβατικών σιδηροδρομικών υπηρεσιών στην Πολωνία. Αντιμετωπίζει επίσης τις ανισότητες μεταξύ των περιφερειών που θα μπορούσαν πιθανώς να αυξηθούν εάν η PR δεν ήταν σε θέση να παρέχει περιφερειακές επιβατικές σιδηροδρομικές υπηρεσίες (βλέπε αιτιολογική σκέψη (152)).
                  
               
                     (201)
                  
                  
                     Φαίνεται εύλογο ότι, ελλείψει της ενίσχυσης που χορηγήθηκε βάσει του μέτρου 5, η PR δεν θα είχε τη δυνατότητα να εκπαιδεύσει και να προσλάβει προσωπικό, κάτι που πιθανότατα θα είχε ως αποτέλεσμα τη διακοπή της παροχής υπηρεσιών δημοσίων μεταφορών.
                  
               
                     (202)
                  
                  
                     Με βάση τα ανωτέρω, η Επιτροπή καταλήγει στο συμπέρασμα ότι το μέτρο 5 διευκολύνει μεμονωμένα την ανάπτυξη των περιφερειακών επιβατικών σιδηροδρομικών υπηρεσιών στην Πολωνία, καθώς αποτρέπει σοβαρές κοινωνικές δυσκολίες που σχετίζονται με την πιθανή διακοπή της παροχής σιδηροδρομικών υπηρεσιών.
                  
               7.3.3.2.   Η ενίσχυση δεν επηρεάζει αθέμιτα τους όρους ανταγωνισμού και συναλλαγών κατά τρόπο που αντίκειται στο κοινό συμφέρον
         
         
                     (203)
                  
                  
                     Όπως εξηγείται στην αιτιολογική σκέψη (154), είναι απαραίτητο να εξεταστεί η αναγκαιότητα της ενίσχυσης, η καταλληλότητα και η αναλογικότητά της. Είναι επίσης απαραίτητο να εξεταστούν οι επιπτώσεις της ενίσχυσης στον ανταγωνισμό και στις συναλλαγές και να σταθμιστούν οι θετικές επιπτώσεις της στην ανάπτυξη δραστηριοτήτων τις οποίες η ενίσχυση προτίθεται να υποστηρίξει έναντι των αρνητικών της επιπτώσεων στην εσωτερική αγορά.
                  
               
                     (204)
                  
                  
                     Όσον αφορά την αναγκαιότητα και την καταλληλότητα της ενίσχυσης, όπως εξηγείται στις αιτιολογικές σκέψεις (90) και (157), η PR ήταν σε δύσκολη οικονομική κατάσταση. Αυτό θα μπορούσε να είχε επηρεάσει αρνητικά τη δυνατότητα της PR να εκπαιδεύσει και να προσλάβει προσωπικό, το οποίο ήταν απαραίτητο για να συνεχίσει η PR να παρέχει περιφερειακές επιβατικές σιδηροδρομικές υπηρεσίες. Δεδομένης της οικονομικής κατάστασης της PR, λαμβάνοντας υπόψη το υψηλό χρέος της PR, την έλλειψη επαρκούς εσωτερικής ρευστότητας και την αδυναμία δημιουργίας χρηματοδότησης από την αγορά, φαίνεται εύλογο ότι χωρίς την ενίσχυση που χορηγήθηκε βάσει του μέτρου 5, η PR δεν θα ήταν σε θέση να εκπαιδεύσει και να προσλάβει το προσωπικό που είναι απαραίτητο για τη λειτουργία της. Αυτό θα επηρέαζε αρνητικά την ικανότητα της PR να παρέχει υπηρεσίες επιβατικών σιδηροδρομικών μεταφορών και, επομένως, θα υπονόμευε τελικά την αποκατάσταση της βιωσιμότητάς της. Η Επιτροπή σημειώνει ότι η παροχή δημόσιων υπηρεσιών επιβατικών σιδηροδρομικών μεταφορών από την PR δεν διακόπηκε μεταξύ του 2005 και του 2013.
                  
               
                     (205)
                  
                  
                     Ως εκ τούτου, η Επιτροπή θεωρεί ότι η ενίσχυση που χορηγήθηκε βάσει του μέτρου 5 ήταν αναγκαία και κατάλληλη για την επίτευξη του στόχου της, διασφαλίζοντας ότι η PR θα μπορούσε να εκπαιδεύσει και να προσλάβει το προσωπικό που είναι απαραίτητο για την παροχή δημόσιων επιβατικών σιδηροδρομικών υπηρεσιών.
                  
               
                     (206)
                  
                  
                     Όσον αφορά την αναλογικότητα, η Επιτροπή σημειώνει ότι, κατά την περίοδο 2006-2013, η ενίσχυση που χορηγήθηκε βάσει του μέτρου 5 ανήλθε σε περίπου 1 εκατ. PLN (περίπου 240 000 EUR). Η Επιτροπή σημειώνει ότι το συνολικό ποσό της ενίσχυσης που χορηγήθηκε βάσει του μέτρου 5 είναι σημαντικά χαμηλότερο από το […] % των ετήσιων εσόδων της PR.
                  
               
                     (207)
                  
                  
                     Επιπλέον, δεν υπάρχει ένδειξη ότι η PR χρησιμοποίησε την ενίσχυση για σκοπούς άλλους από την παροχή κατάρτισης ή την πρόσληψη προσωπικού.
                  
               
                     (208)
                  
                  
                     Για τους λόγους αυτούς, η Επιτροπή καταλήγει στο συμπέρασμα ότι η ενίσχυση που χορηγήθηκε βάσει του μέτρου 5 δεν υπερβαίνει τα αναγκαία όρια για την επίτευξη του στόχου της και, ως εκ τούτου, είναι αναλογική.
                  
               
                     (209)
                  
                  
                     Όσον αφορά τις επιπτώσεις στον ανταγωνισμό και τις συναλλαγές, για τους λόγους που εξηγούνται στις αιτιολογικές σκέψεις (166) έως (169), η ενίσχυση που χορηγήθηκε βάσει του μέτρου 5 έχει κάποια επίδραση στον ανταγωνισμό και επηρεάζει τις συναλλαγές μεταξύ κρατών μελών.
                  
               
                     (210)
                  
                  
                     Η Επιτροπή σημειώνει, ωστόσο, ότι, δεδομένου του σχετικά μικρού ύψους της εν λόγω ενίσχυσης περίπου 1 εκατ. PLN (περίπου 240 000 EUR), οι στρεβλωτικές συνέπειές της θα πρέπει να είναι πιο περιορισμένες από αυτές της ενιαίας παρέμβασης.
                  
               
                     (211)
                  
                  
                     Βάσει των ανωτέρω, ο θετικός αντίκτυπος του μέτρου 5 στην ανάπτυξη της οικονομικής δραστηριότητας και των σχετικών περιφερειών υπερτερεί των πιθανών αρνητικών επιπτώσεων της ενίσχυσης στις συνθήκες ανταγωνισμού και συναλλαγών. Επομένως, οι τελευταίες δεν επηρεάζονται δυσμενώς σε βαθμό αντίθετο προς το κοινό συμφέρον.
                  
               7.3.4.   Μέτρα για το άνοιγμα της αγοράς που δεσμεύθηκε να λάβει η Πολωνία
         
         7.3.4.1.   Περιγραφή των μέτρων για το άνοιγμα της αγοράς που δεσμεύθηκε να λάβει η Πολωνία
         
         
                     (212)
                  
                  
                     Στις 7 Ιουλίου 2017, η Πολωνία πρότεινε μέτρα για το άνοιγμα της αγοράς προκειμένου να αντισταθμίσει τις στρεβλωτικές επιπτώσεις της ενίσχυσης που χορηγήθηκε βάσει των μέτρων 1 έως 4 και του μέτρου 5. Τα εν λόγω μέτρα για το άνοιγμα της αγοράς περιγράφονται στις αιτιολογικές σκέψεις 180 και 181 της απόφασης κίνησης της διαδικασίας.
                  
               
                     (213)
                  
                  
                     Κατά τη διάρκεια της διαδικασίας, η Πολωνία αναθεώρησε τα προτεινόμενα μέτρα για το άνοιγμα της αγοράς. Στις 31 Οκτωβρίου 2019, η Πολωνία υπέβαλε επιστολή με το χρονοδιάγραμμα για το άνοιγμα της αγοράς πριν από το 2031 (το «χρονοδιάγραμμα για το άνοιγμα της αγοράς») (46). Στις 29 Νοεμβρίου 2019, η Πολωνία υπέβαλε την τελική έκδοση των μέτρων για το άνοιγμα της αγοράς. Η Πολωνία δεσμεύεται να θεσπίσει τα τρία ακόλουθα μέτρα για το άνοιγμα της αγοράς (στο εξής «δέσμευση 1», «δέσμευση 2» και «δέσμευση 3»):
                     
                                 «1.
                              
                              
                                 Τα τέλη 2020 θα είναι η τελική προθεσμία για τη σύναψη, από τις περιφέρειες, δημοσίων συμβάσεων υπηρεσιών με απευθείας ανάθεση (χωρίς δημόσιο διαγωνισμό). Η Πολωνία επιβεβαιώνει (στοιχεία για το 2018) ότι από το 2016/2017 η κατάσταση της αγοράς δεν έχει αλλάξει ουσιαστικά.
                              
                           
                                 2.
                              
                              
                                 Όσον αφορά την περίοδο έως τα τέλη του 2030:
                                 
                                             α)
                                          
                                          
                                             Η Πολωνία δεσμεύεται να διενεργήσει διαγωνισμούς έως τα τέλη του 2020 για την παροχή των περιφερειακών επιβατικών σιδηροδρομικών υπηρεσιών σχετικά με διαδρομές με μέγεθος επιχειρησιακού έργου της τάξης τουλάχιστον των [4 000-30 000] χιλιάδων συρμοχιλιομέτρων (που αντιστοιχεί σε περίπου [4-30] % του συνόλου του επιχειρησιακού έργου μετρούμενου σε συρμοχιλιόμετρα που προβλεπόταν στο χρονοδιάγραμμα για το έτος 2016/2017). Η αξία θα επιτευχθεί μέσω διαγωνισμών που θα διεξαχθούν σε τουλάχιστον δύο από τις ακόλουθες περιφέρειες: Kujawsko-Pomorskie, Podlaskie, Podkarpackie και Lubuskie.
                                          
                                       
                                             β)
                                          
                                          
                                             Η Πολωνία δεσμεύεται να διενεργήσει πρόσθετους διαγωνισμούς έως τα τέλη του 2030 για την παροχή των περιφερειακών επιβατικών σιδηροδρομικών υπηρεσιών σχετικά με διαδρομές με μέγεθος επιχειρησιακού έργου της τάξης των [4 000-30 000] χιλιάδων συρμοχιλιομέτρων (που αντιστοιχεί σε περίπου [4-30] % του συνόλου του επιχειρησιακού έργου μετρούμενου σε συρμοχιλιόμετρα που προβλεπόταν στο χρονοδιάγραμμα για το έτος 2016/2017). Η αξία θα επιτευχθεί μέσω διαγωνισμών που θα διεξαχθούν σε μία ή περισσότερες από τις ακόλουθες περιφέρειες:
                                             
                                                         •
                                                      
                                                      
                                                         […].
                                                      
                                                   
                                                         •
                                                      
                                                      
                                                         […].
                                                      
                                                   
                                                         •
                                                      
                                                      
                                                         […].
                                                      
                                                   
                                                         •
                                                      
                                                      
                                                         […].
                                                      
                                                   
                                                         •
                                                      
                                                      
                                                         […].
                                                      
                                                   Το επιχειρησιακό έργο που διεξάγεται βάσει συμβάσεων που έχουν συναφθεί στο πλαίσιο των προαναφερόμενων διαγωνισμών, θα εισαχθεί σταδιακά. Προβλέφθηκε συγκεκριμένη δέσμευση σχετικά με τα σημεία στο χρονοδιάγραμμα για το άνοιγμα της αγοράς στην επιστολή SP-EU-WEH-336/2019/UEEU ([RESTREINT UE/EU RESTRICTED]) με ημερομηνία 31 Οκτωβρίου 2019 με τη διευκρίνιση ότι το πρώτο άνοιγμα θα λαμβάνει χώρα από το 2021/2022. Όσον αφορά τις αρμοδιότητες των περιφερειών ως φορείς οργάνωσης των μεταφορών, τα εν λόγω σημεία του χρονοδιαγράμματος αποτελούν παράρτημα της δέσμευσης 2 και παραμένουν περιορισμένα.
                                          
                                       
                           
                                 3.
                              
                              
                                 Επιβεβαίωση της αρχής ότι κάθε τροχαίο υλικό που αγοράζει ο φορέας οργάνωσης με κρατικά κεφάλαια θα πρέπει να διατίθεται σε μεμονωμένους μεταφορείς και να χρησιμοποιείται αποκλειστικά για την παροχή δημόσιων υπηρεσιών· το τροχαίο υλικό θα πρέπει να παραδοθεί στον φορέα/μεταφορέα υπό συνθήκες ανταγωνισμού (και να επιστραφεί ή να αποζημιωθεί δεόντως μετά τη λήξη της σύμβασης παροχής δημόσιας υπηρεσίας)» (47).
                              
                           
               
                     (214)
                  
                  
                     Η Επιτροπή σημειώνει ότι η δέσμευση 2 αναφέρεται ρητά στο χρονοδιάγραμμα για το άνοιγμα της αγοράς ως παράρτημα της δέσμευσης 2. Το χρονοδιάγραμμα για το άνοιγμα της αγοράς αποτελεί συνεπώς αναπόσπαστο μέρος της δέσμευσης 2 και αναγράφεται στο παράρτημα της παρούσας απόφασης.
                  
               
                     (215)
                  
                  
                     Στις 4 Δεκεμβρίου 2020, η Πολωνία απέστειλε στην Επιτροπή πληροφορίες σχετικά με την εκπλήρωση της δέσμευσης 2α). Η Πολωνία ενημέρωσε την Επιτροπή ότι υποτίθεται ότι θα διεξάγονταν διαγωνισμοί στις περιφέρειες Podkarpackie και Kujawsko-Pomorskie. Διεξήχθη διαγωνισμός από την περιφέρεια Podkarpackie, ο οποίος αφορούσε περισσότερα από 4 000 000 συρμοχιλιόμετρα. Ωστόσο, ενόψει της τρέχουσας άνευ προηγουμένου συνεχιζόμενης πανδημίας της νόσου COVID-19, η περιφέρεια Kujawsko-Pomorskie δεν κατάφερε να πραγματοποιήσει διαγωνισμό που θα οδηγούσε στην επιλογή παρόχου δημόσιας υπηρεσίας πριν από τα τέλη του 2020.
                  
               
                     (216)
                  
                  
                     Λόγω αυτής της κατάστασης, η περιφέρεια Kujawsko-Pomorskie υπέβαλε δήλωση στην οποία δεσμεύθηκε να συνάψει σύμβαση παροχής δημόσιας υπηρεσίας για τις περιφερειακές επιβατικές σιδηροδρομικές μεταφορές στο πλαίσιο διαδικασίας διαγωνισμού από την περίοδο 2021/2022. Σύμφωνα με τη δήλωση της περιφέρειας Kujawsko-Pomorskie, ο όγκος του επιχειρησιακού έργου που θα ανατεθεί ως αποτέλεσμα του διαγωνισμού υπολογίζεται σε τουλάχιστον 5,8 εκατ. συρμοχιλιόμετρα για κάθε χρονοδιάγραμμα (δηλαδή περίπου 5,8 % του μετρούμενου επιχειρησιακού έργου σε συρμοχιλιόμετρα στο χρονοδιάγραμμα 2016/2017). Ως εκ τούτου, το πρώτο στάδιο της ελευθέρωσης των μεταφορικών υπηρεσιών (άνω των [4 000 000-30 000 000] συρμοχιλιόμετρα) θα ολοκληρωθεί στα τέλη του 2021, αντί για το 2020, όπως είχε προγραμματιστεί αρχικά.
                  
               7.3.4.2.   Αξιολόγηση των μέτρων για το άνοιγμα της αγοράς που δεσμεύθηκε να λάβει η Πολωνία
         
         Δέσμευση 1
         
                     (217)
                  
                  
                     Όπως εξηγείται στην αιτιολογική σκέψη (13), στις 22 Μαρτίου 2018 εγκρίθηκε ο νόμος για την τροποποίηση του νόμου περί δημοσίων μεταφορών. Ο νόμος του 2018 προβλέπει, ειδικότερα, ότι:
                     
                                 α)
                              
                              
                                 η 12η Δεκεμβρίου 2020 θα είναι η τελική προθεσμία για τη σύναψη, από τις περιφέρειες, δημοσίων συμβάσεων υπηρεσιών για τις περιφερειακές σιδηροδρομικές μεταφορές με απευθείας ανάθεση (χωρίς δημόσιο διαγωνισμό)·
                              
                           
                                 β)
                              
                              
                                 η 14η Δεκεμβρίου 2030 θα είναι η τελική προθεσμία για τη λήξη των δημοσίων συμβάσεων υπηρεσιών για τις περιφερειακές σιδηροδρομικές μεταφορές με απευθείας ανάθεση από τις περιφέρειες (χωρίς δημόσιο διαγωνισμό).
                              
                           
               
                     (218)
                  
                  
                     Επομένως, ολόκληρη η πολωνική περιφερειακή αγορά επιβατικών σιδηροδρόμων θα έχει προκηρυχθεί σε ανταγωνισμό έως τις 14 Δεκεμβρίου 2030, δηλαδή τρία έτη πριν από την προθεσμία που ορίζεται στην τέταρτη δέσμη μέτρων για τους σιδηροδρόμους.
                  
               
                     (219)
                  
                  
                     Επιπλέον, το άρθρο 8 παράγραφος 2 σημείο ii) του κανονισμού (ΕΚ) αριθ. 1370/2007 ορίζει ότι το άρθρο 5, σχετικά με την ανάθεση συμβάσεων παροχής δημόσιας υπηρεσίας, εφαρμόζεται στις δημόσιες επιβατικές σιδηροδρομικές μεταφορές από τις 3 Δεκεμβρίου 2019. Το άρθρο 8 παράγραφος 2 σημείο iii) του κανονισμού (ΕΚ) αριθ. 1370/2007 ορίζει ότι το άρθρο 5 παράγραφος 6 και το άρθρο 7 παράγραφος 3, που επιτρέπουν την απευθείας ανάθεση συμβάσεων παροχής δημόσιας υπηρεσίας, παύουν να ισχύουν από τον Δεκέμβριο του 2023. Επομένως, η δέσμευση 1 μειώνει την περίοδο κατά την οποία μπορούν να ανατεθούν απευθείας συμβάσεις παροχής δημόσιας υπηρεσίας, περιορίζοντάς την έως τις 12 Δεκεμβρίου 2020. Μειώνει έτσι τη δυνατότητα των περιφερειών να αναθέτουν απευθείας συμβάσεις, το οποίο θα μπορούσε τόσο να περιορίσει το πεδίο εφαρμογής όσο και να καθυστερήσει το αποτελεσματικό άνοιγμα της αγοράς.
                  
               
                     (220)
                  
                  
                     Με βάση τα παραπάνω, λαμβανομένου υπόψη του συγκεκριμένου πλαισίου του συνεχιζόμενου ανοίγματος της περιφερειακής αγοράς επιβατικών σιδηροδρομικών μεταφορών της Πολωνίας, η Επιτροπή θεωρεί ότι η δέσμευση 1 είναι κατάλληλη. Διασφαλίζει νωρίτερο ουσιαστικό άνοιγμα της αγοράς αυτής σε σύγκριση με τις νομικές υποχρεώσεις της Πολωνίας βάσει του κανονισμού (ΕΚ) αριθ. 1370/2007.
                  
               Δέσμευση 2
         
                     (221)
                  
                  
                     Η δέσμευση 2 διασφαλίζει ότι το άνοιγμα της αγοράς θα παραταθεί σταδιακά έως τις 14 Δεκεμβρίου 2030:
                     
                                 α)
                              
                              
                                 Πρώτον, η δέσμευση 2 α) διασφαλίζει ότι η διαδικασία για το άνοιγμα της αγοράς θα έχει ισχυρή βάση, καθώς θα επιτευχθεί ένα κατώτατο όριο τουλάχιστον [4 000-30 000] χιλιάδων (δηλαδή [4-30]) συρμοχιλιομέτρων, που αντιστοιχεί σε περίπου [4- 30] % του συνόλου του επιχειρησιακού έργου στο χρονοδιάγραμμα για το έτος 2016/2017, μέσω διαγωνισμών έως τα τέλη του 2020, σε διάφορες περιφέρειες. Εν προκειμένω, σημειώνεται ότι η άνευ προηγουμένου κρίση που προκλήθηκε από το ξέσπασμα της νόσου COVID-19 προκάλεσε καθυστέρηση στην εκπλήρωση της δέσμευσης αυτής (βλέπε αιτιολογικές σκέψεις (215) και (216)). Σημειώνεται επίσης ότι, το πρώτο στάδιο της διαδικασίας για το άνοιγμα της αγοράς θα πρέπει να ολοκληρωθεί στην περιφέρεια Kujawsko-Pomorskie έως τα τέλη του 2021.
                              
                           
                                 β)
                              
                              
                                 Δεύτερον, η δέσμευση 2 β) θα βασίζεται στην πλευρά της αγοράς που είναι ήδη ανοιχτή διασφαλίζοντας ότι θα πραγματοποιηθεί σταδιακά ένα πρόσθετο και σημαντικό άνοιγμα της αγοράς από τα τέλη του 2020 έως τα τέλη του 2030. Αυτό το πρόσθετο άνοιγμα της αγοράς θα πραγματοποιηθεί μέσω της διενέργειας διαγωνισμών σε ορισμένες περιφέρειες. Θα αφορά [4 000-30 000] χιλιάδες (δηλαδή [4-30]) συρμοχιλιόμετρα, που αντιστοιχούν σε περίπου [4-30] % του συνόλου του επιχειρησιακού έργου στο χρονοδιάγραμμα για το έτος 2016/2017. Κατά συνέπεια, έως τα τέλη του 2030, το μέγεθος της αγοράς που θα είναι ανοικτή στον ανταγωνισμό θα έχει υπερδιπλασιαστεί, από περίπου [4-30] % έως τα τέλη του 2020 σε περίπου [10-35] % έως τα τέλη του 2030. Ως εκ τούτου, περίπου το ένα πέμπτο της συνολικής αγοράς θα είναι ανοικτό στον ανταγωνισμό όχι μόνο από την Πολωνία (εγχώριοι φορείς) αλλά και από άλλα κράτη μέλη (48).
                              
                           
               
                     (222)
                  
                  
                     Επιπλέον, η διαδικασία για το άνοιγμα της αγοράς φαίνεται να δημιουργεί ελκυστικές ευκαιρίες για νεοεισερχόμενους. Σύμφωνα με το χρονοδιάγραμμα για το άνοιγμα της αγοράς που αποτελεί μέρος της δέσμευσης 2, το άνοιγμα της αγοράς θα πραγματοποιηθεί σταδιακά σε μια περίοδο 10 ετών και σε διάφορες περιφέρειες. Επομένως, θα έχουν την ευκαιρία να συμμετάσχουν νεοεισερχόμενοι, και πιθανώς να κερδίσουν, σε αρκετές περιφέρειες. Επιπλέον, οι περιφέρειες που καλύπτονται από το χρονοδιάγραμμα φαίνεται να είναι δυναμικές από οικονομική άποψη (με βάση τα κατά κεφαλήν πρότυπα αγοραστικής δύναμης) όπου είναι πιο πιθανό να αναπτυχθούν οι περιφερειακές επιβατικές σιδηροδρομικές υπηρεσίες.
                  
               
                     (223)
                  
                  
                     Στο συγκεκριμένο πλαίσιο του συνεχιζόμενου ανοίγματος της περιφερειακής αγοράς επιβατικών σιδηροδρομικών μεταφορών της Πολωνίας, η Επιτροπή θεωρεί ότι η δέσμευση 2 είναι επίσης ικανοποιητική. Διασφαλίζει ότι το άνοιγμα της αγοράς θα παραταθεί σταδιακά έως τις 14 Δεκεμβρίου 2030. Ενώ η πρώτη φάση της διαδικασίας για το άνοιγμα της αγοράς θα ολοκληρωθεί εν μέρει το 2021, αντί για το 2020, η καθυστέρηση αυτή δικαιολογείται από μια άνευ προηγουμένου κρίση.
                  
               Δέσμευση 3
         
                     (224)
                  
                  
                     Η δέσμευση 3 διασφαλίζει ότι οι περιφέρειες θα διαθέσουν στον φορέα των συμβάσεων παροχής δημόσιας υπηρεσίας τροχαίο υλικό που θα έχει αγοραστεί με κρατικά κονδύλια χωρίς διακρίσεις και υπό συνθήκες ανταγωνισμού, κατά τη διάρκεια των συμβάσεων παροχής δημόσιας υπηρεσίας. Η δέσμευση αυτή είναι σύμφωνη με τις απαιτήσεις που ορίζονται στο άρθρο 5α του κανονισμού (ΕΚ) αριθ. 1370/2007, το οποίο προβλέπει την υποχρέωση των αρμόδιων αρχών να εκτιμούν κατά πόσον είναι απαραίτητα μέτρα για τη διασφάλιση της αποτελεσματικής και αμερόληπτης πρόσβασης σε κατάλληλο τροχαίο υλικό.
                  
               7.3.4.3.   Συμπέρασμα
         
         
                     (225)
                  
                  
                     Για τους λόγους αυτούς, η Επιτροπή διαπιστώνει ότι οι δεσμεύσεις που πρότεινε η Πολωνία θα διασφαλίσουν νωρίτερο και σημαντικό άνοιγμα της αγοράς περιφερειακών επιβατικών σιδηροδρομικών υπηρεσιών.
                  
               
                     (226)
                  
                  
                     Η Επιτροπή παρατηρεί ότι, στο συγκεκριμένο πλαίσιο του συνεχιζόμενου ανοίγματος της περιφερειακής αγοράς επιβατικών σιδηροδρομικών μεταφορών της Πολωνίας, οι δεσμεύσεις που πρότεινε η Πολωνία θα επιτρέψουν στους πραγματικούς και δυνητικούς ανταγωνιστές της PR να υποβάλουν προσφορές για συμβάσεις νωρίτερα από ό,τι προβλέπεται από το δίκαιο της Ένωσης και, ως εκ τούτου, θα μετριάσουν σε ορισμένο βαθμό τις στρεβλωτικές επιπτώσεις της ενίσχυσης.
                  
               
                     (227)
                  
                  
                     Για τους λόγους αυτούς, η Επιτροπή καταλήγει στο συμπέρασμα ότι η ενίσχυση που χορηγήθηκε βάσει των μέτρων 1 έως 4 και 5 δεν στρεβλώνει αδικαιολόγητα τον ανταγωνισμό και δεν επηρεάζει τις συναλλαγές μεταξύ κρατών μελών.
                  
               
                     (228)
                  
                  
                     Οι δεσμεύσεις που πρότεινε η Πολωνία αποσκοπούν στην αποκατάσταση των αρνητικών επιπτώσεων στον ανταγωνισμό και τις συναλλαγές για το σύνολο της ενίσχυσης που χορηγήθηκε τόσο στο πλαίσιο της ενιαίας παρέμβασης (μέτρα 1 έως 4) όσο και στο μέτρο 5.
                  
               
                     (229)
                  
                  
                     Δεδομένου ότι καθένα από τα μέτρα 1 έως 4 έχει μεμονωμένα μικρότερο στρεβλωτική επίπτωση από τα μέτρα 1 έως 4 από κοινού ως ενιαία παρέμβαση, η Επιτροπή καταλήγει στο συμπέρασμα ότι οι δεσμεύσεις που πρότεινε η Πολωνία είναι επαρκείς για να περιορίσουν τη στρεβλωτική επίπτωση καθενός από τα μέτρο 1 έως 4 ξεχωριστά.
                  
               7.3.5.   Συμπέρασμα σχετικά με το συμβιβάσιμο της ενίσχυσης
         
         
                     (230)
                  
                  
                     Συνολικά, κατά την άποψη της Επιτροπής, οι θετικές επιπτώσεις της ενίσχυσης που χορηγήθηκε βάσει των μέτρων 1 έως 4, τόσο ως ενιαία παρέμβαση όσο και μεμονωμένα, και του μέτρου 5, αντίστοιχα, για την ανάπτυξη της οικονομικής δραστηριότητας και των σχετικών περιφερειών υπερτερούν των πιθανών αρνητικών επιπτώσεων των μέτρων αυτών στις συνθήκες ανταγωνισμού και συναλλαγών. Επομένως, οι τελευταίες δεν επηρεάζονται δυσμενώς σε βαθμό αντίθετο προς το κοινό συμφέρον. […].
                  
               
                     (231)
                  
                  
                     […].
                  
               
                     (232)
                  
                  
                     Η Πολωνία πρέπει να διαβιβάζει στην Επιτροπή ετήσιες εκθέσεις σχετικά με τα μέτρα που ελήφθησαν για να συμμορφωθεί με τις δεσμεύσεις που πρότεινε η Πολωνία και επιβλήθηκαν επίσης ως όροι, σε ετήσια βάση έως τις 31 Δεκεμβρίου 2030.
                  
               
                     (233)
                  
                  
                     Η παρούσα απόφαση ισχύει με την επιφύλαξη μελλοντικής αξιολόγησης που μπορεί να διενεργηθεί όσον αφορά το συμβιβάσιμο των συμβάσεων παροχής δημόσιας υπηρεσίας για τις περιφερειακές υπηρεσίες επιβατικών σιδηροδρομικών μεταφορών των περιφερειών, συμπεριλαμβανομένης της χρηματοδότησης τροχαίου υλικού βάσει των υποχρεώσεων δημόσιας υπηρεσίας, δυνάμει του κανονισμού (ΕΚ) αριθ. 1370/2007.
                  
               
                     (234)
                  
                  
                     Η Επιτροπή επισημαίνει ότι η παρούσα απόφαση εφαρμόζει ένα νέο πρότυπο αξιολόγησης του συμβιβάσιμου των μέτρων κρατικών ενισχύσεων σε προβληματικές επιχειρήσεις στον τομέα των περιφερειακών επιβατικών σιδηροδρομικών μεταφορών (49). Η Επιτροπή θα εφαρμόσει στο μέλλον το ίδιο πρότυπο σε συγκρίσιμες περιπτώσεις που παρουσιάζουν τα ίδια χαρακτηριστικά και, για λόγους διαφάνειας και προβλεψιμότητας, σκοπεύει να αποσαφηνίσει αναλόγως ως προς το θέμα αυτό τις σχετικές κατευθυντήριες γραμμές.
                  
               8.   ΣΥΜΠΕΡΑΣΜΑ
         
         
                     (235)
                  
                  
                     Η Επιτροπή εκφράζει τη λύπη της για το γεγονός ότι η Πολωνία έθεσε σε εφαρμογή την ενίσχυση, κατά παράβαση του άρθρου 108 παράγραφος 3 της ΣΛΕΕ. Η Επιτροπή καταλήγει στο συμπέρασμα ότι η ενίσχυση που χορηγήθηκε βάσει των μέτρων 1 έως 4 και 5 συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ, η οποία χορηγήθηκε παράνομα, κατά παράβαση του άρθρου 108 παράγραφος 3 της ΣΛΕΕ και του άρθρου 3 του κανονισμού (ΕΕ) 2015/1589 του Συμβουλίου, και η οποία είναι συμβατή με την εσωτερική αγορά σύμφωνα με το άρθρο 107 παράγραφος 3 στοιχείο γ) της ΣΛΕΕ.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ
         
            Άρθρο 1
            Τα ακόλουθα μέτρα που εφάρμοσε η Πολωνία υπέρ της Przewozy Regionalne sp. z o.o. («PR») συνιστούν κρατική ενίσχυση κατά την έννοια του άρθρου 107 παράγραφος 1 της Συνθήκης για τη λειτουργία της Ευρωπαϊκής Ένωσης:
            
                        α)
                     
                     
                        Επενδύσεις σε ίδια κεφάλαια από τον ΟΒΑ στις 30 Σεπτεμβρίου 2015 (η κοινοποιηθείσα ενίσχυση αναδιάρθρωσης, μέτρο 1)
                     
                  
                        β)
                     
                     
                        Κάλυψη προηγούμενων ζημιών που χορηγήθηκε μεταξύ 2006 και 2008 στο πλαίσιο της τρέχουσας αναδιάρθρωσης της PR (μέτρο 2)
                     
                  
                        γ)
                     
                     
                        Αναδιάρθρωση χρέους 2004-2009 (μέτρο 3)
                     
                  
                        δ)
                     
                     
                        Αναβολή υποχρεώσεων 2009-2014 (μέτρο 4)
                     
                  
                        ε)
                     
                     
                        Ενισχύσεις κατάρτισης, πρόσληψης και ήσσονος σημασίας που χορηγήθηκαν από το 2006 έως το 2015 άνω του ελάχιστου ορίου κατά την περίοδο από το 2009 έως το 2011 (μέτρο 5).
                     
                  
         
            Άρθρο 2
            Τα μέτρα που ορίζονται στο άρθρο 1 είναι συμβατά με την εσωτερική αγορά σύμφωνα με το άρθρο 107 παράγραφος 3 στοιχείο γ) της Συνθήκης για τη λειτουργία της Ευρωπαϊκής Ένωσης υπό τους όρους που ορίζονται στα άρθρα 3 και 4.
         
         
            Άρθρο 3
            Η Πολωνία θα τηρήσει τις ακόλουθες προϋποθέσεις:
            
                        1.
                     
                     
                        Τα τέλη 2020 είναι η τελική προθεσμία για την απευθείας ανάθεση, από τις περιφερειακές αρχές, συμβάσεων παροχής δημόσιας υπηρεσίας (χωρίς δημόσιο διαγωνισμό). Η Πολωνία επιβεβαιώνει ότι, βάσει στοιχείων που αφορούν το έτος 2018, η κατάσταση της αγοράς δεν έχει αλλάξει ουσιαστικά από το 2016/2017.
                     
                  
                        2.
                     
                     
                        Όσον αφορά την περίοδο έως τα τέλη του 2030:
                        
                                    α)
                                 
                                 
                                    Η Πολωνία δεσμεύεται να διενεργήσει διαγωνισμούς έως τα τέλη του 2021 για την παροχή των περιφερειακών επιβατικών σιδηροδρομικών υπηρεσιών σχετικά με διαδρομές με μέγεθος επιχειρησιακού έργου της τάξης τουλάχιστον των [4 000-30 000] χιλιάδων συρμοχιλιομέτρων (που αντιστοιχεί σε περίπου [4-30] % του συνόλου του επιχειρησιακού έργου μετρούμενου σε συρμοχιλιόμετρα που προβλεπόταν στο χρονοδιάγραμμα για το έτος 2016/2017). Η αξία θα επιτευχθεί μέσω διαγωνισμών που θα διεξαχθούν σε τουλάχιστον δύο από τις ακόλουθες περιφέρειες: Kujawsko-Pomorskie, Podlaskie, Podkarpackie και Lubuskie.
                                 
                              
                                    β)
                                 
                                 
                                    Η Πολωνία δεσμεύεται να διενεργήσει πρόσθετους διαγωνισμούς έως τα τέλη του 2030 για την παροχή των περιφερειακών επιβατικών σιδηροδρομικών υπηρεσιών σχετικά με διαδρομές με μέγεθος επιχειρησιακού έργου της τάξης των [4 000-30 000] χιλιάδων συρμοχιλιομέτρων (που αντιστοιχεί σε περίπου [4-30] % του συνόλου του επιχειρησιακού έργου μετρούμενου σε συρμοχιλιόμετρα που προβλεπόταν στο χρονοδιάγραμμα για το έτος 2016/2017). Η αξία θα επιτευχθεί μέσω διαγωνισμών που θα διεξαχθούν σε μία ή περισσότερες από τις ακόλουθες περιφέρειες:
                                    
                                                •
                                             
                                             
                                                […].
                                             
                                          
                                                •
                                             
                                             
                                                […].
                                             
                                          
                                                •
                                             
                                             
                                                […].
                                             
                                          
                                                •
                                             
                                             
                                                […].
                                             
                                          
                                                •
                                             
                                             
                                                […].
                                                Το επιχειρησιακό έργο που διεξάγεται βάσει συμβάσεων που έχουν συναφθεί στο πλαίσιο των προαναφερόμενων διαγωνισμών, θα εισαχθεί σταδιακά. Προβλέφθηκε συγκεκριμένη δέσμευση σχετικά με τα σημεία στο χρονοδιάγραμμα για το άνοιγμα της αγοράς στην επιστολή SP-EU-WEH-336/2019/UEEU (RESTREINT EU/EU RESTRICTED) με ημερομηνία 31 Οκτωβρίου 2019 με τη διευκρίνιση ότι το πρώτο άνοιγμα θα λάβει χώρα από το 2021/2022. Όσον αφορά τις αρμοδιότητες των περιφερειών ως φορέων οργάνωσης των μεταφορών, τα εν λόγω σημεία του χρονοδιαγράμματος αποτελούν παράρτημα της δέσμευσης 2 και παραμένουν περιορισμένα.
                                             
                                          
                              
                  
                        3.
                     
                     
                        Επιβεβαίωση της αρχής ότι κάθε τροχαίο υλικό που αγοράζει ο φορέας οργάνωσης με κρατικά κεφάλαια θα πρέπει να διατίθεται σε μεμονωμένους μεταφορείς και να χρησιμοποιείται αποκλειστικά για την παροχή δημόσιων υπηρεσιών· το τροχαίο υλικό θα πρέπει να παραδοθεί στον φορέα/μεταφορέα υπό συνθήκες ανταγωνισμού (και να επιστραφεί ή να αποζημιωθεί δεόντως μετά τη λήξη της σύμβασης παροχής δημόσιας υπηρεσίας).
                     
                  
         
            Άρθρο 4
            Η Πολωνία διαβιβάζει στην Επιτροπή ετήσιες εκθέσεις σχετικά με τα μέτρα που ελήφθησαν για να συμμορφωθεί με τους όρους που καθορίζονται στο άρθρο 3, σε ετήσια βάση έως τις 31 Δεκεμβρίου 2030.
         
         
            Άρθρο 5
            Η παρούσα απόφαση απευθύνεται στη Δημοκρατία της Πολωνίας.
         
         
            Βρυξέλλες, 20 Απριλίου 2021.
            
               
                  Για την Επιτροπή
               
               Margrethe VESTAGER
               
                  Μέλος της Επιτροπής
               
            
         
         
            (1)  ΕΕ C 158 της 4.5.2018, σ. 10.
         
            (2)  1 EUR = 4,25 PLN.
         
            (3)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248 της 24.9.2015, σ. 9).
         
            (4)  Βλέπε υποσημείωση 1.
         
            (5)  Βλέπε τμήμα 5.
         
            (6)  Κανονισμός (ΕΚ) αριθ. 1370/2007 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, για τις δημόσιες επιβατικές σιδηροδρομικές και οδικές μεταφορές και την κατάργηση των κανονισμών του Συμβουλίου (ΕΟΚ) αριθ. 1191/69 και αριθ. 1107/70 (ΕΕ L 315 της 3.12.2007, σ. 1), όπως τροποποιήθηκε από τον κανονισμό (ΕΕ) 2016/2338 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2016, για την τροποποίηση του κανονισμού (ΕΚ) αριθ. 1370/2007 σχετικά με το άνοιγμα της αγοράς εγχώριων επιβατικών σιδηροδρομικών μεταφορών.
         
            (7)  Επίσημη Εφημερίδα των Νόμων του 2018, θέση 907.
         
            (8)  Koleje Mazowieckie, Warszawska Kolej Dojazdowa, PKP Szybka Kolej Miejska, Koleje Śląskie, Koleje Wielkopolskie, Koleje Dolnośląskie, Łódzka Kolej Aglomeracyjna, Koleje Małopolskie.
         
            (9)  Σύμφωνα με τον τροποποιημένο νόμο PKP, αρκούσε η PR να συνάψει τη συμφωνία μόνο με την PKP PLK, επειδή η τελευταία κατείχε περισσότερο από το 50 % του χρέους της PR.
         
            (10)  Στο σχόλιό της, η Πολωνία ανέφερε επίσης δύο ακόμη καθεστώτα (το XT91/04 και το X307/2009). Το XT91/04 ήταν ένα καθεστώς ενισχύσεων για επαγγελματική εκπαίδευση που έπαυσε να ισχύει το 2006. Το X307/2009 ήταν ένα καθεστώς ενισχύσεων για την πρόσληψη μειονεκτούντων εργαζομένων χωρίς να έχει χορηγηθεί καμία ενίσχυση στην PR κατά την περίοδο 2009-2011.
         
            (11)  Κανονισμός (ΕΚ) αριθ. 800/2008 της Επιτροπής, της 6ης Αυγούστου 2008, για την κήρυξη ορισμένων κατηγοριών ενισχύσεων ως συμβατών με την κοινή αγορά κατ’ εφαρμογή των άρθρων 87 και 88 της συνθήκης (γενικός κανονισμός απαλλαγής κατά κατηγορία) (ΕΕ L 214 της 9.8.2008, σ. 3).
         
            (12)  Ανακοίνωση της Επιτροπής — Κοινοτικές κατευθυντήριες γραμμές όσον αφορά τις κρατικές ενισχύσεις για τη διάσωση και την αναδιάρθρωση προβληματικών επιχειρήσεων (ΕΕ C 244 της 1.10.2004, σ. 2).
         
            (13)  Όπως εξηγείται στην αιτιολογική σκέψη (13), η πρόταση αυτή εφαρμόστηκε με την έγκριση από το πολωνικό κοινοβούλιο του νόμου του 2018.
         
            (14)  Βλέπε απόφαση της 4ης Ιουνίου 2015, Επιτροπή κατά MOL, C-15/14 P EU:C:2015:362, σκέψη 60.
         
            (15)  Απόφαση (ΕΕ) 2018/1040 της Επιτροπής, της 16ης Ιουνίου 2017, σχετικά με την κρατική ενίσχυση SA.32544 (2011/C) που χορήγησε η Ελλάδα υπέρ του ελληνικού ομίλου σιδηροδρόμων ΤΡΑΙΝΟΣΕ ΑΕ (ΕΕ L 186 της 24.7.2018, σ. 25)· απόφαση (ΕΕ) 2017/2372 της Επιτροπής, της 16ης Ιουνίου 2017, σχετικά με την κρατική ενίσχυση SA.31250 – 2011/C (πρώην 2011/N) την οποία προτίθεται να χορηγήσει η Βουλγαρία υπέρ των BDZ Holding EAD SA, BDZ Passenger EOOD και BDZ Cargo EOOD, και άλλα μέτρα (ΕΕ L 337 της 19.12.2017, σ. 35).
         
            (16)  Νόμος της 25ης Απριλίου 2008 για την τροποποίηση του Νόμου PKP (Επίσημη Εφημερίδα της κυβερνήσεως του 2008, αριθμός 97, θέση 624).
         
            (17)  Επίσημη Εφημερίδα της κυβερνήσεως του 2005, αριθμός 12, θέση 61.
         
            (18)  Απόφαση του Δικαστηρίου της 16ης Μαΐου 2002, Γαλλία κατά Επιτροπής (Stardust), C-482/99, ECLI:EU:C:2002:294, σκέψη 38. Βλέπε επίσης απόφαση του Δικαστηρίου της 29ης Απριλίου 2004, Ελλάδα κατά Επιτροπής, C-278/00, ECLI:EU:C:2004:239, σκέψεις 53 και 54, και απόφαση του Δικαστηρίου της 8ης Μαΐου 2003, Ιταλία και SIM 2 Multimedia SpA κατά Επιτροπής, C-328/99 και C-399/00, ECLI:EU:C:2003:252, σκέψεις 33 και 34.
         
            (19)  Οι εν λόγω όροι αναδιάρθρωσης χρέους ίσχυαν για τους πιστωτές του ομίλου PKP, αντιπροσωπεύοντας το 99,3 % του ποσού του αναδιαρθρωμένου χρέους. Το χρέος προς άλλους πιστωτές αναδιαρθρώθηκε ως εξής: το 30 % του κεφαλαίου και των τόκων που καταλογίστηκαν μέχρι την έναρξη ισχύος της συμφωνίας και στη συνέχεια επρόκειτο να διαγραφούν και το 70 % του κεφαλαίου που επρόκειτο να εξοφληθεί σε 28 μηνιαίες δόσεις, ξεκινώντας ένα έτος μετά την έναρξη ισχύος της συμφωνίας. Από τις πληροφορίες που παρείχε η Πολωνία φαίνεται ότι οι αρχικοί όροι της αναδιάρθρωσης του χρέους προς τους πιστωτές αυτούς (που δεν ανήκουν στον όμιλο PKP) που συμφωνήθηκαν το 2004 δεν τροποποιήθηκαν μετέπειτα.
         
            (20)  Υπήρξαν διαφορετικές ερμηνείες μεταξύ της PR και της PKP PLK όσον αφορά τις ρήτρες της συμφωνίας του 2004 σχετικά με τους τόκους που υπολογίστηκαν μετά την έναρξη ισχύος της. Τέλος, τα μέρη επιβεβαίωσαν την αρχική ερμηνεία σύμφωνα με την οποία η συμφωνία του 2004 προέβλεπε διαγραφή όλων των τόκων, συμπεριλαμβανομένων των τόκων που υπολογίστηκαν από την έναρξη ισχύος της συμφωνίας του 2004 έως τον τελικό της διακανονισμό.
         
            (21)  Απόφαση του Δικαστηρίου της 20ής Σεπτεμβρίου 2017, Επιτροπή κατά Frucona Košice, C-300/16P, ECLI:EU:C:2017:706, σκέψη 28.
         
            (22)  Αυτό είναι το ποσό των υποχρεώσεων που οφείλονταν στις PKP PLK και PKP Cargo στις 31 Δεκεμβρίου 2007, όπως επιβεβαιώθηκε από τις συμφωνίες που υπογράφηκαν στις 6 Μαΐου 2008 και στις 29 Ιουλίου 2008, αντίστοιχα. Το ποσό αυτό δεν περιλαμβάνει υποχρεώσεις που όφειλε η PR στις υπόλοιπες εταιρείες του ομίλου PKP (PKP SA, PKP Intercity και PKP Energetyka) που συμμετείχαν στην αρχική συμφωνία αναδιάρθρωσης του χρέους, της οποίας η αποπληρωμή επίσης αναβλήθηκε (με βάση το παράρτημα της 2ας Απριλίου 2007), καθώς η Πολωνία δεν παρείχε το σχετικό ποσό.
         
            (23)  Απόφαση της Επιτροπής, της 9ης Ιουλίου 2014, στην υπόθεση SA.38324 Ενίσχυση αναδιάρθρωσης για την Alestis, ΕΕ C 418 της 21.11.2014, σ. 1, σκέψεις 38-39.
         
            (24)  Απόφαση του Δικαστηρίου της 16ης Μαΐου 2002, Γαλλία κατά Επιτροπής (Stardust), C-482/99, ECLI:EU:C:2002:294, σκέψη 55.
         
            (25)  Τα ποσοστά των υποχρεώσεων που παρέχονται σε αυτήν την αιτιολογική σκέψη υπολογίστηκαν από την Επιτροπή βάσει των πληροφοριών που παρείχε η Πολωνία.
         
            (26)  Ανακοίνωση της Επιτροπής σχετικά με την αναθεώρηση της μεθόδου καθορισμού των επιτοκίων αναφοράς και προεξόφλησης (ΕΕ C 14 της 19.1.2008, σ. 6).
         
            (27)  Το επιτόκιο αναφοράς καθορίζεται με βάση την παραδοχή ότι υπάρχει «χαμηλή» εξασφάλιση σε όλες τις συμφωνίες (υπαγωγή σε εκτέλεση ή καμία εξασφάλιση) εκτός από μία συμφωνία με την PKP PLK του 2013 όπου η εξασφάλιση μπορεί να θεωρηθεί ως «υψηλή» (ενεχυρίαση για κάλυψη τροχαίου υλικού, σύμφωνα με την Πολωνία, το 100 % του ποσού της εξασφαλισμένης υποχρέωσης).
         
            (28)  Η υπαγωγή σε εκτέλεση, που προβλέπεται στο άρθρο 777 του κώδικα πολιτικής διαδικασίας, είναι μια δημοφιλής μορφή εξασφάλισης στην Πολωνία, η οποία επιτρέπει σε έναν πιστωτή να ξεκινήσει την εκτέλεση χωρίς την ανάγκη κίνησης δικαστικής διαδικασίας και τεκμηρίωσης των δικαιωμάτων του πιστωτή. Το δικαστήριο έχει τρεις ημέρες για να επικυρώσει μια καταχωρισμένη αξίωση ενός πιστωτή, κατά την οποία ο πιστωτής μπορεί να ζητήσει από έναν δικαστικό επιμελητή να προβεί στην εκτέλεση.
         
            (29)  Σύμφωνα με την Εθνική Τράπεζα της Πολωνίας, το μέσο επιτόκιο για επιχειρηματικά δάνεια με διάρκεια έως ένα έτος ήταν 6,5 % το 2009, 6,2 % το 2010 και το 2011, 6,4 % το 2012, 5,0 % το 2013 και 4,3 % το 2014.
         
            (30)  Απόφαση του Γενικού Δικαστηρίου της 15ης Ιανουαρίου 2015, Γαλλία κατά Επιτροπής (Seafrance), T-1/12, ECLI:EU:T:2015:17, σκέψη 33 και απόφαση του Δικαστηρίου της 19ης Μαρτίου 2013, Bouygues και Bouygues Télécom κατά Επιτροπής, C-399/10 P και C-401/10 P, ECLI:EU:C:2013:175, σκέψη 103.
         
            (31)  Απόφαση του Γενικού Δικαστηρίου της 15ης Ιανουαρίου 2015, Γαλλία κατά Επιτροπής (Seafrance), T-1/12, ECLI:EU:T:2015:17, σκέψη 34, απόφαση του Δικαστηρίου της 19ης Μαρτίου 2013, Bouygues και Bouygues Télécom κατά Επιτροπής, C-399/10 P και C-401/10 P, ECLI:EU:C:2013:175, σκέψη 104, και απόφαση του Πρωτοδικείου της 15ης Σεπτεμβρίου 1998, BP Chemicals κατά Επιτροπής, T-11/95, ECLI:EU:T:1998:199, σκέψη 171.
         
            (32)  Κανονισμός (ΕΕ) αριθ. 1407/2013 της Επιτροπής, της 18ης Δεκεμβρίου 2013, σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας, ΕΕ L 352 της 24.12.2013, σ. 1.
         
            (33)  Όπως περιγράφεται στην αιτιολογική σκέψη (22), το μέτρο 5 περιλαμβάνει τις ενισχύσεις που χορηγήθηκαν κατά την περίοδο 2006-2015. Όπως αναφέρεται στην αιτιολογική σκέψη (132), οι κατευθυντήριες γραμμές του 2014 σχετικά με τις κρατικές ενισχύσεις για τη διάσωση και την αναδιάρθρωση μη χρηματοπιστωτικών προβληματικών επιχειρήσεων ισχύουν για ενισχύσεις διάσωσης και αναδιάρθρωσης που χορηγήθηκαν εν μέρει μετά τη δημοσίευση των κατευθυντήριων γραμμών. Αυτό ισχύει για το μέτρο 5, επομένως η Επιτροπή εφαρμόζει τις κατευθυντήριες γραμμές του 2014 για να εκτιμήσει εάν η PR ήταν προβληματική επιχείρηση ή όχι.
         
            (34)  Ανακοίνωση της Επιτροπής – Κατευθυντήριες γραμμές σχετικά με τις κρατικές ενισχύσεις για τη διάσωση και αναδιάρθρωση μη χρηματοπιστωτικών προβληματικών επιχειρήσεων (ΕΕ C 249 της 31.7.2014, σ. 1).
         
            (35)  Η τέταρτη δέσμη μέτρων για τους σιδηροδρόμους είναι ένα σύνολο έξι νομοθετικών κειμένων που εγκρίθηκαν το 2016 και αποσκοπούσαν στην ολοκλήρωση της ενιαίας αγοράς σιδηροδρομικών υπηρεσιών, τα οποία περιλαμβάνουν τον κανονισμό (ΕΕ) 2016/796 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τον Οργανισμό Σιδηροδρόμων της Ευρωπαϊκής Ένωσης και την κατάργηση του κανονισμού (ΕΚ) αριθ. 881/2004 (ΕΕ L 138 της 26.5.2016, σ. 1), την οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης (ΕΕ L 138 της 26.5.2016, σ. 44), την οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την ασφάλεια των σιδηροδρόμων (ΕΕ L 138 της 26.5.2016, σ. 102), τον κανονισμό (ΕΕ) 2016/2337 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2016, σχετικά με την κατάργηση του κανονισμού (ΕΟΚ) αριθ. 1192/69 του Συμβουλίου περί κοινών κανόνων για τη διευθέτηση των λογαριασμών των σιδηροδρομικών επιχειρήσεων (ΕΕ L 354 της 23.12.2016, σ. 20), τον κανονισμό (ΕΕ) 2016/2338 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2016, για την τροποποίηση του κανονισμού (ΕΚ) αριθ. 1370/2007 σχετικά με το άνοιγμα της αγοράς εγχώριων επιβατικών σιδηροδρομικών μεταφορών (ΕΕ L 354 της 23.12.2016, σ. 22), την οδηγία (ΕΕ) 2016/2370 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2016, για την τροποποίηση της οδηγίας 2012/34/ΕΕ όσον αφορά το άνοιγμα της αγοράς εσωτερικών υπηρεσιών σιδηροδρομικής μεταφοράς επιβατών και τη διακυβέρνηση της σιδηροδρομικής υποδομής (ΕΕ L 352 της 23.12.2016, σ. 1).
         
            (36)  Βλέπε οδηγία 2012/34/ΕΕ όπως τροποποιήθηκε από την οδηγία (ΕΕ) 2016/2370. Για υπηρεσίες που παρέχονται βάσει συμβάσεων παροχής δημόσιας υπηρεσίας, υπάρχει μια μεταβατική περίοδος: ενώ η διαδικασία προκήρυξης διαγωνισμού αποτέλεσε τον κανόνα για την ανάθεση τέτοιων συμβάσεων στις 3 Δεκεμβρίου 2019, θα παραμείνει δυνατή η άνευ όρων άμεση ανάθεση τέτοιων συμβάσεων έως τις 24 Δεκεμβρίου 2023. Οι συμβάσεις που ανατίθενται απευθείας μπορούν να έχουν διάρκεια μόνο 10 ετών, δηλαδή έως τον Δεκέμβριο του 2033 [βλέπε άρθρο 8 του κανονισμού (ΕΚ) αριθ. 1370/2007, όπως τροποποιήθηκε από τον κανονισμό (ΕΕ) 2016/2338].
         
            (37)  Η διάρκεια των συμβάσεων που ανατίθεται απευθείας πριν από τις 3 Δεκεμβρίου 2019 μπορεί να παρατείνεται κατά 50 % σύμφωνα με το άρθρο 4 παράγραφος 4 του κανονισμού (ΕΚ) αριθ. 1370/2007.
         
            (38)  Για τις εμπορικές υπηρεσίες, η πλήρης ελευθέρωση τέθηκε σε ισχύ από το χρονοδιάγραμμα εργασίας που ξεκίνησε στις 12 Δεκεμβρίου 2020.
         
            (39)  Αυτό οφείλεται επίσης στην ατελή ελευθέρωση που έχει ως αποτέλεσμα άλλοι φορείς εκμετάλλευσης να μην μπορούν να αντικαταστήσουν το σύνολο της κυκλοφορίας που αντιπροσωπεύουν οι κατεστημένοι φορείς. Επιπλέον, η περιορισμένη διαλειτουργικότητα του τροχαίου υλικού αυξάνει τον κατακερματισμό των αγορών.
         
            (40)  Απόφαση του Δικαστηρίου της 8ης Μαρτίου 2016, Ελληνική Δημοκρατία κατά Επιτροπής, C-431/14 P, ECLI:EU:C:2016:145, σκέψεις 70-72.
         
            (41)  Απόφαση του Δικαστηρίου, της 22ας Σεπτεμβρίου 2020, Αυστρία κατά Επιτροπής (Hinkley Point C), C-594/18 P, ECLI:EU:C:2020:742, σκέψεις 18-19.
         
            (42)  «Εγχώριοι φορείς» όπως ορίζονται στο άρθρο 2 στοιχείο ι) του κανονισμού (ΕΚ) αριθ. 1370/2007.
         
            (43)  Τα κέρδη δεν φαίνεται να είναι παράλογα, καθώς για παράδειγμα, τα έσοδα είναι σταθερά και η αυξημένη κερδοφορία διατηρείται μέσω περικοπών κόστους. Επιπλέον, τα κέρδη μειώνονται με την πάροδο του χρόνου. Συγκριτικά, άλλες κατεστημένες εθνικές σιδηροδρομικές εταιρείες που παρέχουν περιφερειακές επιβατικές σιδηροδρομικές υπηρεσίες έχουν περιθώριο κέρδους περίπου 4 % έως 6 % και άνω.
         
            (44)  Τα κέρδη δεν φαίνεται να είναι παράλογα, καθώς για παράδειγμα, τα έσοδα είναι σταθερά και η αυξημένη κερδοφορία διατηρείται μέσω περικοπών κόστους. Επιπλέον, τα κέρδη μειώνονται με την πάροδο του χρόνου. Συγκριτικά, άλλες κατεστημένες εθνικές σιδηροδρομικές εταιρείες που παρέχουν περιφερειακές επιβατικές σιδηροδρομικές υπηρεσίες έχουν περιθώριο κέρδους περίπου 4 % έως 6 % και άνω.
         
            (45)  Όπως αναφέρεται στην αιτιολογική σκέψη (162), η PR χρησιμοποίησε σχεδόν το συνολικό ποσό της ενίσχυσης για την κάλυψη προηγούμενων λειτουργικών ζημιών και για την αποπληρωμή των χρεών της. Αυτό απλώς επέτρεψε στην εταιρεία να αποφύγει την πτώχευση και όχι να χρηματοδοτήσει την επέκταση των δραστηριοτήτων της εις βάρος των ανταγωνιστών. Το υπόλοιπο, σχετικά μικρό ποσό της ενίσχυσης ([…]), δεν χρησιμοποιήθηκε επίσης για την επέκταση της αγοράς, αλλά για την εφαρμογή των αναγκαίων μέτρων για την ολοκλήρωση της διαδικασίας αναδιοργάνωσης (εκσυγχρονισμός του τροχαίου υλικού και αναδιάρθρωση της απασχόλησης) και αποκαταστήστε τη μακροπρόθεσμη βιωσιμότητα.
         
            (46)  Επιστολή EU-WEH-336/2019/UEEU• Το χρονοδιάγραμμα για το άνοιγμα της αγοράς περιλαμβάνει τις περιφέρειες που καλύπτονται από το άνοιγμα της αγοράς, την ποσότητα συρμοχιλιομέτρων ανά περιφέρεια που καλύπτεται από το άνοιγμα της αγοράς και το έτος ανοίγματος της αγοράς. Το άνοιγμα της αγοράς θα ξεκινήσει το 2021/22, αντί για το 2020/21, όπως αναφερόταν αρχικά στο χρονοδιάγραμμα για το μέτρο ανοίγματος της αγοράς.
         
            (47)  Η αρχική επιστολή από την Πολωνία εστάλη στα αγγλικά.
         
            (48)  Επί του παρόντος, περίπου το 2 % της αγοράς εξυπηρετείται από εξωτερικό φορέα.
         
            (49)  Βλέπε συγκεκριμένα τις αιτιολογικές σκέψεις (131) - (140) και τις δεσμεύσεις που αναφέρονται στις αιτιολογικές σκέψεις (212) - (229).